Mauritius Aai Raajjeyge Massala Kanduthakaai Behey Tribunal Ah Hushahalhaifi - Vaguthu\nމޮރިޝަސް އާއި ރާއްޖޭގެ މައްސަލަ ކަނޑުތަކާއި ބެހޭ ޓްރެބިއުނަލަށް ހުށަހަޅައިފި\nރާއްޖޭގެ ދެކުނުން އޮންނަ މޮރިޝަސް އާއި ރާއްޖޭގެ ކަނޑުގެ މައްސަލަ އިންޓަނޭޝަނަލް ޓްރެބިއުނަލް ފޯދަ ލޯ އޮފް ދަ ސީ (އައި.ޓީ.އެލް.އޯ.އެސް) އަށް ހުށަހަޅައިފިއެވެ.\nއެމައްސަލަ އައި.ޓީ.އެލް.އޯ.އެސް އަށް ހުށަހެޅިފައި ވަނީ މި ދެގައުމުގެ މެދުގައި ކަނޑުގެ ސަރަހައްދާމެދު ވެފައިވާ ދެބަސްވުމާ މެދު ގޮތެއް ނިންމުމަށެވެ. ރާއްޖެއިންނާއި މޮރިޝަސް އާއި ދެމެދު ދެބަސްވުންތައް އުފެދިފައި ވަނީ ރާއްޖޭގެ އެންމެ ދެކުނުން އައްޑުއާއި 650 ކިލޯމީޓަރު ދުރުމިނުގައި އޮންނަ ޗާގޯސްގެ ކަނޑުގެ ސަރަހައްދާ މެދުއެވެ. އެއީ ނޯޓިކަލް މޭލުން ބަލާނަމަ 400 އެއްްހާ ނޯޓިކަލް މޭލު ދުރުމިނެވެ.\nމި މައްސަލަ ބެލުމަށް އައި.ޓީ.އެލް.އޯ.އެސް އިން ވަނީ އެ ޓްރެބިއުނަލް ގެ ރައީސް ޖިންހްޔުން ޕައިކް ހިމެނޭހެން ނުވަ ފަނޑިޔާރުންގެ ޗެމްބަރެއް އެކުލަވާލައިފައެވެ. މި މައްސަލަ ބަލާ ޓްރަބިއުނަލުގައި ދެގައުމަކުން ބޭނުންވާ ފަރާތަކުން ހިމެނިދާނެއެވެ. އެގޮތުން ރާއްޖެއިން މައްސަލަ ބަލާ ޓްރެބިއުނަލަށް ހުށަހަޅައިފައި ވަނީ އެމެރިކާގެ ގާނޫނީ ވަކީލެއް ކަމުގައިވާ ބާނަޑް އޮކްސްމަން އެވެ.\nމިހާތަނަށް މޮރިޝަސްގެ ފަރާތުން މި ޗެމްބަރަކަށް އެއްވެސް ފަރާތެއްގެ ނަމެއް ހުށަހަޅައިފައެެއް ނުވެއެވެ.\nރާއްޖެއާއި މޮރިޝަސްގެ ކަނޑުގެ ސަރަހައްދާ މެދު ގޮތެއް ނިންމުމަށް މޮރިޝަސް އިން ގޮވާލައިފައި ވަނީ މިދިޔަ މާޗްމަހުގެ ތެރޭގައި ބޭއްވުނު އދ ގެ މަޖިލީހެއްގައެވެ. އެ މަޖިލީހުގައި ރާއްޖެއިން ވަނީ ޗާގޯސް މޮރިޝަސް އާއި ހަވާލު ކުރުމާއި ދެކޮޅަށް ވޯޓުދީފައެވެ. ރާއްޖެއިން ބުނެފައި ވަނީ ޗާގޯސް އަކީ މޮރިޝަސްގެ ބަޔަކަށް ވެއްޖެނަމަަ ރާއްޖޭގެ ކޮންޓިނެންޓަލް ޝެލްފަށް ބުރޫ އަރާނެ ކަމަށެވެ.\nޗާގޯސް އޮންނަ ސަރަހައްދަކީ މިހާރު ބްރިޓިޝް އިންޑިއަން ޓެރިޓަރީގެ ދަށުގައެވެ.\nދިވެހި ރާއްޖޭގެ ތާރީހުން އެނގެން އޮންނަ ގޮތުގައި ޗާގޯސް އަކީ އޭރުގެ ފޯޅަވެއްސެެވެ. އަދި ބައެއް ރަސްރަސްކަމުގައި ޗާގޯސް އަށް ރާއްޖެއިން މީހުން ފޮނުވައިފައި ވާކަންވެސް އޭރުގެ ދަތުރުނާމާތަކުން ފެންނަން އެބަހުއްޓެވެ. އެ ދަތުރު ނާމާ ތަކުން ފެންނަން އޮތް ގޮތުގައި އޭރު ޗާގޯސް އަކީ ފަޅު ރަށެކެވެ.\nކޮވެކްސިންގެ ދެ ލައްކަ ޑޯޒް މޮރިޝަސް އަށް\n4000 ޓަނުގެ ތެލާއި އެކު ފަރަށް އެރި ބޯޓު ބުރިވެއްޖެ\nކޮވިޑް-19 : މޮރީޝަސްގެ ގައުމީ އެއާލައިން ބަނގުރޫޓު ވެއްޖެ\nއޮކްޓޯބަރ 9, 2019 18:53\nތިޔައީ އެވޭލާ ދިވެހިން ގޮސް އުޅޭ ދިވެހިންގެ އަތޮޅެއް، ދިވެހިން އެތަނުގައި ދިރިއުޅުނު އެތަނުގައި އެމީހުން ގަބީލާ ވެރިކަމެއް ކުރި އެކަން ދިވެހި ތާރީޚުގައި ލިޔެވިފައި ނުވާނެ. އެއީ އެކަމަކު ދިވެހި ރާއްޖޭގެ ބައެއް އަދި އެދިމާލުން އަދިވެސް ކުދި ރަށްތަކަކަށް ދިވެހިންގެ ބާރު ހިގަހިގާ އޮތް، އެމީހުން ކޮންމެވެސް ބަޔަކު ނަގާ ހުސްކުރީ ނުވަތަ މަރާލީ ކަމަށްވަނީ، ނުވަތަ އެހެން ގައުމަކަށް ގެންގޮސް އެތަން ހުސްކުރީ ކަމަށްވަނީ މިއީ މުސްކުޅިން ކިޔައި އުޅޭ ހަގީގީ ވާހަކަތައް\nއޮގަސްޓް 16, 2020 08:51\nއެވޭލާ އެއީ ކޯޗެއް؟\nއެތަނުގެ އެންވައިރމަންޓް މި ރަށްތަކާއި އެއްގޮތް އަދި ގޮނޑު ދޮއްތަކާއި ހެދިފައިވާ ގަސްތަކުން އެއްގޮތްކަން ބޮޑުވާނެ. އެމީހުން ވާހަަކަ ދެއްކީ ދިވެސް ބަހުން އެމީހުން ދައްކާ ވާހަކަ އޭރުގެ ހުވަދޫ އައްޑޫ މީހުން ދަނޭ ދިވެހިރާއްޖޭގެ ކަންކަން ފޮތްތަކުގައި ނޯޓް ކުރެވެން ފެށި އިރު އެތަނުގައި މީހުން އުޅޭ އެކަމަކު އެވާހަކަތައް އެހާ ގިނައެއް ނޫން.\nއޮކްޓޯބަރ 9, 2019 18:59\nއެއީ މި ރަށްތަކާއި ގުޅިފައިވާ ބިމުގެ އަޑީގެ އެއް ސަތަހައެއްގައި އޮންނަ ރައްތަކެއް\nއެ ރަށްތައް ނިސްބަތްވަނީ ދިވެހިންނަށް އެރައްތައް ދިވެހި ސަރުކާރަށް ހޯދާ އަދި މަލިކުވެސް މަލިކާއި ގުޅިފައިވާ ރައްތަކާއި އެކު ހޯދަންވާނެ. މިދީބަކީ ލައްކަ ރަށްތައް ހުރި ގައުމެއް، އެވޭލާ ޒަމާނުގައި ވެރިކަމުގައި އުޅުނު މީހުންގެ އަމިއްލަ އެދުމާއި ހުރެ އެހެން ކަންކަމާއި ގައުމާމެދު ވިސްނާ ބަޔަކަށް ނުވުމުން ދޫކޮށްލެވިފައިވާ ވަރަށް ގިނަ ރައްތައް އެބަހުރީ މި ބައްރުގައި އެހެން ގައުމަކަށް ސީދާ ގުޅިފައި ނެތް ހުރިހާ ތަނެއް ހިމެނޭ ގޮތުން އެއީ "ދިވެހިރާއްޖެ"\nއޮކްޓޯބަރ 9, 2019 19:09\nކިރު ކަކުނި އަދި މާކަނާ ވެސް ބައިވަރު ހުންނާނެ. އެރައްތަކުގެ މީހުން ހުވަދޫ، އައްޑޫ، ފޯއްމުލަކަށް އައިސް ގޮސް އުޅޭ. ވަރަށް އާދައިގެ ދަނޑިފަން ގެތަކުގައި ގިނައިން މީހުން އުޅުނު ކަމަށްވަނީ\nއޮކްޓޯބަރ 10, 2019 09:30\nޗާގޯސްގެ އަސްލު ވަޒަންވެރިން އެނބުރި ވަޒަނަށް ނާދެވޭ ގޮތަށް އިނގިރޭސިންނާއި އެމެރިކާއިން ބޭރުކޮއްލާފަވަނީ. އެއީ އެތަނުގައި އެމީހުންގެ މިލިޓަރީ ބޭހެއް ހަދަންވެގެން. އަމިއްލަ އެދުންތައް ފުއްދަންވީމަ ގައުމަކަަށް އަރާ ހަނގުރާމަ ކުރަންވީމަ އެއްކަލަ އިންސާނީ ހައްގެއްވެސް ނޯވޭ މިމީހުންގެ. އެއްކަލަ އިންސާނީ ހައްގުތަކުގެ ޖަމާޢަތްތައްވެސް މިކަމަކާއި އެއްވެސް ވަރަކަށް އަޅައެއްނުލާ. އެކަމަކު ޑިމޮކްރަސީއޭ ކިޔައިގެން އިންސާނީ ހައްގު ތަކޭ ކިޔައިގެން އަމިއްލަ ނުފޫޒު ގާއިމު ކުރަން އުޅޭއިރު ހީވާނީ އެހެންފަދަ ކަމެއްވެގެން އުޅޭހެން. ގޫގުލް އިންނާއި ވިކިޕީޑިއާއިން ވިއަސް ބައްލަވާލައްވާ.


Dho?! Raajjeygai 106 Sharumeela, 15 Aishath Sharumeela!\n106 ޝަރުމީލާ، 15 އައިޝަތު ޝަރުމީލާ: އަސްލު ޝަރުމީލާ ކޮބާ؟\nފިޓްނެސް އިންސްޓްރަކްޓަރު އަދި ސޯޝަލް މީޑިއާ ސެލެބްރިޓީ ފާޒިލް އިސްމާއިލް (ފިޓް ފާޒިލް)ގެ އަގުބޮޑު ގިވްއަވޭ ހޯދަން ކުރި ބުރަ މަސައްކަތަށް ފަހު ސޯޝަލް މީޑިއާގައި ދިވެހިން މިހާރު ބުރަކޮށް އުޅެނީ އެ ގިވްއަވޭ ލިބުނު ކަމަށް ބުނާ ޝަރުމީލާ ހޯދާށެވެ.\nގިވްއަވޭ އިއުލާން ކުރުމާއެކު ވެސް އެއީ ބޮޑު "އޮޅުވާލުމެއް" ކަމަށް ތުހުމަތުކުރަން ފަށައި، ގިވްއަވޭ ދިނީ ފޭކް އެކައުންޓަކަށް ކަމަށް ކިޔަން ފެށި އެވެ. ފާޒިލްގެ އެ އަގުހުރި ހަދިޔާގެ ނަސީބުވެރިޔަކަށް ހޮވުނީ އައިޝަތު ޝަރުމީލާ އެކެވެ. "aish_sharu"ގެ ނަމުގައި އިންސްޓަގްރާމްގައި ހަދާފައިވާ އެ އެކައުންޓުގެ ވެރިފަރާތް ހޯދަން ސޯޝަލްމީޑިއާގެ އަހުލުވެރިން ހިންގަނީ ބޮޑު ތަހުގީގެކެވެ.\nތަހުގީގުގެ ނަތީޖާ އަކީ ފޭކް އެކައުންޓެއް ހަދައި، ކޮންމެވެސް މީހަކާ އިނާމު ހަވާލުކުރީ ކަމަށެވެ. އެހެންވެ ފާޒިލް އެންމެފަހުން ވަނީ "ޝަރުމީލާ" އަށް އިނާމު ހަވާލުކުރާ ފޮޓޯ އާއި ވީޑިއޯ ވެސް އާންމުކޮށްފަ އެވެ.\nޝަރުމީލާގެ އިންސްޓަގްރާމް އެކައުންޓް.\nފާޒިލް ބުނެފައި އޮތީ އޭނާގެ އިނާމު ލިބުނު "ޝަރުމީލާ" ހާމަވާން ބޭނުން ނުވާތީ ކުރިން ފޮޓޯއެއް ވެސް ނުލީ ކަމަށެވެ. އެކަމަކު ފޮޓޯ ލާން އެންމެ ފަހުން އެއްބަސްވީ މާ ގިނަ މީހުން ޝައްކުތައް ކުރާތީ ކަމަށް ވެސް ބުންޏެވެ. އެކަމަކު ވީޑިއޯ އާއި ފޮޓޯ ފެނުނު އިރު "ޝަރުމީލާ" އިނީ މޫނު ބުރުގާ އަޅައިގެންނެވެ.\nއެ ހިސާބުން އާ ތަހުގީގެއް ސޯޝަލް މީޑިއާގައި ފަށައި މިހާރުގެ ނިންމުމަކީ "ޝަރުމީލާ" އަކީ މޫނު ބުރުގާ އަޅާ މީހެއް ވެސް ނޫން ކަމަށާއި އޭނާގެ ފޮޓޯތައް ކުރިން ފޭސްބުކްގައި ވެސް ހުރި ކަމަށެވެ. ފާޒިލް އާންމުކުރި ފޮޓޯ އިން ފެންނަ ތަނުގައި އެ "ޝަރުމީލާ" ކުރިން ނަގާފައިވާ ކަމަށް ބުނާ ފޮޓޯތައް ވެސް މިޙާރު އެބަ ދައުރުވެ އެވެ. ފާރުގެ މަންޒަރުތައް ހުރީ އެއްގޮތަކަށެވެ. އެ ފޮޓޯތަކުގެ ސައްހަކަން އަހަރެމެންނަކަށް ނޭނގެ އެވެ.\nރާއްޖޭގައި ތިބި 18 އަހަރުން މަތީގެ ހުރިހާ "ޝަރުމީލާ" ގެ ނަންތައް\nއަހަރެމެން ވެސް މި ދެނީ އެހީއެކެވެ. ރާއްޖޭގައި އެންމެ ފަހުން، އޭޕްރީލް 6، 2019 ގައި ބޭއްވި ރައްޔިތުންގެ މަޖިލީހުގެ އިންތިހާބަށް އިލެކްޝަންސް ކޮމިޝަނުން ހާމަކޮށްފައިވާ ވޯޓު ލުމުގެ ހައްގު ލިބިފައިވާ މީހުންގެ ލިސްޓަށް ބަލާއިރު އެ ދުވަހާ ހަމަ އަށް ރާއްޖޭގައި 18 އަހަރުން މަތީގެ 106 ޝަރުމީލާ އުޅެ އެވެ.\nމީގެ ތެރޭގައި ނުފެނިގެން މި އުޅޭ ޝަރުމީލާގެ ނަން ކަމަށް "އައިޝަތު ޝަރުމީލާ" ކިޔާ 15 މީހުން އެބަތިއްބެވެ.\nއައިމިނަތާއި ފާތިމަތާއި ހައްވާގެ ނަމާ އެކު ޝަރުމީލާ ކިޔާ މީހުންނާއި މިހެން ގޮސް އެތައް ބައިވަރެކެވެ. "ޝަރުމީލާ" އަކީ އަސްލު މީހެއް ކަމަށް ވަންޏާ މީގެ ތެރޭގައި ޝަރުމީލާ ހުންނާނެ އެވެ. އަތްމައްޗަށް ނަގާށެވެ!


ލިވިން އެކްސްޕޯ: އެސްޓީއޯގެ ސްޓޯލުން ކޯނޭ ބްރޭންޑުގެ ލިފްޓު ގަންނަ ފަރާތްތަކަށް ހަރުކޮށްދިނުން ހިލޭ – Haftha\nSat, 22 January, 2022, 7:21 pm\nލިވިން އެކްސްޕޯ: އެސްޓީއޯގެ ސްޓޯލުން ކޯނޭ ބްރޭންޑުގެ ލިފްޓު ގަންނަ ފަރާތްތަކަށް ހަރުކޮށްދިނުން ހިލޭ\nނޮވެމްބަރ 19, 2021\nހައިރައިޒުން އިންތިޒާމުކޮށްގެން ހުޅުމާލޭގައި މިހާރު ކުރިއަށްދާ ލިވިން އެކްސްޕޯގައި ސްޓޭޓް ޓްރޭޑިން އޮގަނައިޒޭޝަން (އެސްޓީއޯ)ގެ ސްޓޯލުގައި ހާއްސަ ޕްރޮމޯޝަނެއް ފަށައިފި އެވެ.\nއެސްޓީއޯއިން ބުނީ، އެ ކުންފުނިން އޮތޮރައިޒްޑް ޑިސްޓްރިބިއުޓާއެއްގެ ގޮތުގައި ވިއްކަމުންދާ “ކޯނޭ” ލިފްޓު ގަންނަ ފަރާތްތަކަށް ހިލޭ އިންސްޓޯލް ކޮށްދޭ ޕްރޮމޯޝަނެއް ފަށާފައިވާ ކަމަށެވެ. އެ ޕްރޮމޯޝަންގެ ދަށުން އެސްޓީއޯގެ ސްޓޯލަށް ޒިޔާރަތްކޮށް ލިފްޓު އޯޑަރު ކުރާ ފަރާތްތަކަށް ލިފްޓުގެ ހަރުކޮށްދިނުމުގެ ފީ އުނިކޮށް، އެ މަސައްކަތް ހިލޭ ކޮށްދޭނެ އެވެ.\nމި މަހުގެ 20 ވަނަ ދުވަހު އެކްސްޕޯ ނިމެންދެން އެ ޕްރޮމޯޝަން ކުރިއަށް ގެންދާނެ ކަމަށްވެސް އެސްޓީއޯއިން ބުންޏެވެ.\nއޭގެ އިތުރުން ލިފްޓް ގަންނަން ބޭނުންވާ ފަރާތްތަކުން ބޭނުންވާ ގޮތަށް ވަގުތުން ލިފްޓް ޑިޒައިން ކޮށްލުމުގެ އިންތިޒާމުވެސް ސްޓޯލުން ހަމަޖެހިފައިވާ އިރު، ލިފްޓު ބޭނުންވާ ޑިޒައިން އަށް ފަރުމާކުރުމަށްފަހު ލިފްޓުގެ މޮޑެލް ބަލާލެވޭނެ އެވެ.\nފިންލޭންޑުގެ އުފެއްދުމެއް ކަމަށްވާ ކޯނޭގެ ޑިޒައިންތަކަށް ބައިނަލްއަގުވާމީ ގޮތުން ފާހަގަކޮށްލެވޭ “ރެޑް ޑޮޓް ޑިޒައިން އެވޯޑް” އެކިފަހަރު މަތިން ލިބިފައިވެ އެވެ. އެސްޓީއޯ އިން ދާދި ފަހުން ވަނީ ކޯނޭގެ ޓަޗްލަސް ސިގްނަލައިޒޭޝަންވެސް ރާއްޖޭގެ މާކެޓަށް ތައާރަފްކޮށްފަ އެވެ. މިއީ މާކެޓުގައި މިހާރު ކަސްޓަމަރުންގެ އިތުބާރު އެންމެ ބޮޑަށް ލިބިފައިވާ އެއް ލިފްޓެވެ.\nފާހަގަ: އެސްޓީއޯ, ވިޔަފާރި, ލިވިން އެކްސްޕޯ 2021


ޑރ. އައްޞިއްދީޤު އައްޟަރީރު: އިސްލާމީ މާލީ މުޢާމަލާތްތަކާގުޅޭ ދާއިރާގައި ފުންނާބުއުސް ނަމެއް – DhiSalafiyyah\nފަޟީލަތުއްޝައިޚް ޕުރޮފެސަރު ޑރ. އައްޞިއްދީޤު މުޙައްމަދު އަލްއަމީން އައްޟަރީރުއަކީ، ސޫދާނަށް ނިސްބަތްވެވަޑައިގަންނަވާ، ޒަމާނީ އިސްލާމީ މާލީ މުޢާމަލާތްތަކާގުޅޭ ދާއިރާއިން ތަޚައްޞުޞު (ސްޕެޝަލައިޒް) ވެވަޑައިގެން ހުންނެވި، މޮޅު ޢިލްމުވެރިޔެއް އަދި ކުޅަދާނަ ބާޙިޘެކެވެ.\nއެ ބޭފުޅާ ނިސްބަތްވެވަޑައިގަންނަވަނީ ޢިލްމުވެރި ޢާއިލާއަކަށެވެ. އެ ބޭފުޅާގެ ކާފާފުޅު، އައްޝައިޚް އަލްއަމީން އައްޟަރީރުއަކީ ސޫދާނުގެ ކުރީގެ ބޮޑު ޢިލްމުވެރިޔެކެވެ.\nއެ ބޭފުޅާ އުފަންވެވަޑައިގަތީ، ސޫދާނުގެ އުއްމު ދުރްމާން ސިޓީގައި، މީލާދީ ސަނަތުން 1918 ވަނަ އަހަރުގައެވެ. ހިޖުރީ ސަނަތުން 1337 ވަނަ އަހަރުގައެވެ.\nފުރަތަމަކޮޅު، ޝަރީޢަތާއި ޢަރަބިބަހުގެ ޢިލްމުތަކުގެ ތެރެއިން މިންވަރެއް އެ ބޭފުޅާގެ ބައްޕާފުޅު، އައްޝައިޚް މުޙައްމަދު އަލްއަމީންގެ އަރިހުން ޙާޞިލުކުރެއްވިއެވެ. އަދި ޢާއްމު ނިޒާމީ ތަޢުލީމުގެ ތެރެއިން ތަޢުލީމު ޙާޞިލުކުރައްވަމުން ގެންދެވިއެވެ.\nއެއަށްފަހު، ސޫދާނުގެ މަޝްހޫރު ޚަރުޠޫމް ޔުނިވަރސިޓީގެ ކުއްލިއްޔަތުލްޤާނޫނު (ލޯ ކޮލެޖު) ގެ ޝަރުޢީ ޤަޟާއާގުޅޭ ޑިޕާޓްމަންޓުން އިސްލާމީ ޝަރީޢަތުގެ ޑިޕްލޮމާއެއް ޙާޞިލުކުރެއްވިއެވެ. އަދި އެއަށް ބިނާކޮށް، 1952މ ގައި، ސޫދާނުގެ ޝަރުޢީ ކޯޓުތަކުގައި މަސައްކަތްކުރެއްވުމުގެ ފުރުސަތު ލިބިވަޑައިގެންނެވިއެވެ.\nއެހެންނަމަވެސް، ޔުނިވަރސިޓީ ތަޢުލީމު ކުރިޔަށްގެންދެވުމަށް، އެ ވަޒީފާ ދޫކޮށްލެއްވުމަށްފަހު، މިޞްރަށް ބަދަލުވެވަޑައިގެން، ޖާމިޢަތުލްޤާހިރާ (ކެއިރޯ ޔުނިވަރސިޓީ) ގައި ތަޢުލީމު ޙާޞިލުކުރައްވަން ފެއްޓެވިއެވެ. އެގޮތުން، 1957މ ވަނަ އަހަރު، ލައިސާނިސުލްޙުޤޫޤު (ޤާނޫނީ ދާއިރާއިން ބެޗްލަރސް ޑިގްރީ) ޙާޞިލުކުރެއްވިއެވެ. އެއަށްފަހު، ހަމަ އެ ޔުނިވަރސިޓީން 1959މ ވަނަ އަހަރު، މަޢުހަދުއް ޝަރީޢަތިލް އިސްލާމިއްޔާގެ ޑިޕްލޮމާ ޙާޞިލުކުރެއްވިއެވެ.\nއެއަށްފަހު، ޔުނިވަރސިޓީ ތަޢުލީމުގައި ކުރިޔަށް ވަޑައިގެން، 1967މ ވަނަ އަހަރު ހަމަ އެ ޔުނިވަރސިޓީން އިސްލާމީ ޝަރީޢަތުން ޑޮކްޓަރޭޓް ޑިގްރީ (ޕީއެޗްޑީ) ޙާޞިލުކުރެއްވިއެވެ.\nޕީއެޗްޑީ ޙާޞިލުކުރެއްވުމަށްފަހު، ޚަރުޠޫމް ޔުނިވަރސިޓީގެ ކުއްލިއްޔަތުލްޤާނޫނުގައި، އިސްލާމީ ޝަރީޢާ މާއްދާގެ ލެކްޗަރަރއެއްގެ ގޮތުން މަސައްކަތްކުރެއްވިއެވެ. އެ ބޭފުޅާގެ ޝަރަފުގައި، އެ ކުއްލިއްޔާއިން އެ ތަނުގެ ފަހުގެ ހޯލަކަށް އެ ބޭފުޅާގެ ނަމުން ނަންދެއްވާފައިވެއެވެ.\nކޮންމެއަކަސް، އެއަށްފަހު، 1975މ ގައި، ސަޢޫދީ ޢަރަބިއްޔާގެ މަޝްހޫރު، އިމާމު ޔުނިވަރސިޓީގެ ފަޚުރުވެރި ކޮލެޖު [އަލްމަޢުހަދުލްޢާލީ ލިލްޤަޟާ] ގެ ޕުރޮފެސަރަކަށް ވެވަޑައިގެންނެވިއެވެ.\nޑރ. އައްޞިއްދީޤު އައްޟަރީރުގެ ރައުޔުތަކަކީ، ޒަމާނީ މާލީ މުޢާމަލާތްތަކާގުޅޭ ދާއިރާގެ ދިރާސާތަކުގައި ނުހަނު ކުލަގަދަކޮށް ވިދަވިދާ ހުންނަ ރައުޔުތަކެކެވެ.\nއެ ބޭފުޅާގެ އެންމެ މަޝްހޫރު ފޮތްތަކުގެ ތެރޭގައި، الغرر وأثره في العقود في الفقه الإسلامي ހިމެނެއެވެ. އެ ފޮތަށް، އިސްލާމީ ދިރާސާތަކުގެ ރޮނގުން ކިންގު ފައިޞަލް އެވޯޑު ލިބިފައިވެއެވެ. އަދި އެ ބޭފުޅާއަށް، އެ ބޭފުޅާގެ ޢިލްމީ އަގު ވަޒަންކުރުމުގެ ގޮތުން މި ނޫން ވެސް އެތަކެއް އެވޯޑުތަކެއް ލިބިވަޑައިގެންފައިވެއެވެ.\nއަދި އެ ބޭފުޅާ ވަނީ، ޖިއްދާގެ ފިޤުހު އެކަޑަމީގެ މެންބަރުކަމާއި، މައްކާގެ ފިޤުހު އެކަޑަމީގެ މެންބަރުކަމާއި، ބަޙުރޭނުގެ އަޔޯފީގެ މެންބަރުކަމާއި، ޚަރުޠޫމުގެ ބޭންކުތަކާއި މާލީ މުއައްސަސާތަކާގުޅޭ ޝަރުޢީ ކޮމިޓީގެ ރައީސްކަން ކުރައްވާފައެވެ.\nދުޢާއަކީ، އެ ބޭފުޅާގެ ޢިލްމުގައި ﷲ ތަޢާލާ ބަރަކާތްލައްވައި، އަޅުގަނޑުމެންނީ މިފަދަ ޚިދުމަތްތެރި ޢިލްމުގެ އަހުލުވެރިންގެ ކިބައިން ނަމޫނާ ލިބިގަނެ، ޚިދުމަތްކުރުމުގައި ކުރިއަރައިދާ ބަޔަކުކަމުގައި ﷲ ތަޢާލާ ލެއްވުމެވެ. އާމީން!


ޒަލްޒަލާ ސޫރަތުގެ ތަފްސީރު3– DhiSalafiyyah\nޒަލްޒަލާ ސޫރަތުގެ ތަފްސީރު 3\n24/07/2016 ތަފްސީރު, ޤުރުއާނާއި އޭގެ ޢިލްމުތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nيَصْدُرُ النَّاسُ أَشْتَاتاً “އެދުވަހުން މީސްތަކުން ތަފާތު ބައިބަޔަށް ދާނެތެވެ.” ތަފާތު ޖަމާޢަތްތަކަކަށެވެ. ކޮންމެ ބަޔަކުވެސް މިސްރާބުޖަހާނީ އެބަޔަކަށް ކަނޑައެޅިފައިވާތަނަކާ ދިމާއަށެވެ. ސުވަރުގޭގެ އަހުލުވެރިން ސުވަރުގެއާ ދިމާއަށެވެ. ނަރަކައިގެ އަހުލުވެރިން ނަރަކައާ ދިމާއަށެވެ. ނަރަކައިގެ އަހުލުވެރިން ލަވަމުން ގަދަކަމުން އެނަރަކައާ ދިމާއަށް ގެންދެވޭނެއެވެ. އަމިއްލަ އިޚްތިޔާރުގައި ދާން ބޭނުންނުވިކަމުގައި ވިޔަސްމެއެވެ. ގަދަކަމުން ގެންދެވޭނެއެވެ. ﷲ ތަޢާލާ ކީރިތި ޤުރުއާނުގައި ވަޙީކުރައްވާފައިވެއެވެ.\nيَوْمَ نَحْشُرُ الْمُتَّقِينَ إِلَى الرَّحْمَـٰنِ وَفْدًا ﴿٨٥﴾ وَنَسُوقُ الْمُجْرِمِينَ إِلَىٰ جَهَنَّمَ وِرْدًا ﴿٨٦﴾ لَّا يَمْلِكُونَ الشَّفَاعَةَ إِلَّا مَنِ اتَّخَذَ عِندَ الرَّحْمَـٰنِ عَهْدًا ﴿٨٧﴾ [مريم: 85-87].\nމާނައީ: “ތަޤުވާވެރިން ރަޙްމާނުވަންތަ އިލާހުގެ ޙަޟްރަތަށް ވަފުދެއްގެ ގޮތުގައި ތިމަންއިލާހު އެއްކުރައްވާ ދުވަސް (ހަނދުމަކުރާށެވެ) އަދި ތިމަންއިލާހު، ކުށްވެރިން ކަރުހިއްކައިގެންފައިވާޙާލު ނަރަކަޔާ ދިމާޔަށް ލަވައި ގެންދަވާހުށީމެވެ.”\nމީސްތަކުން ތަފާތު ބައިތަކަށް ޖަމާޢަތްތަކަށް ބެހޭނެއެވެ. ތަފާތުވެގެންވާ ގޮތުގައެވެ. އެއްބަޔަކަށްވުރެ އަނެއްބަޔަކު މާތްކުރައްވާގޮތުގައެވެ. ﷲ ތަޢާލާ ވަޙީކުރައްވާފައިވާ ފަދައިންނެވެ.\nانظُرْ كَيْفَ فَضَّلْنَا بَعْضَهُمْ عَلَىٰ بَعْضٍ وَلَلْآخِرَةُ أَكْبَرُ دَرَجَاتٍ وَأَكْبَرُ تَفْضِيلًا ﴿٢١﴾ [الإسراء: 21]. މާނައީ: “ތިމަންއިލާހު އެއުރެންކުރެ އެއްބަޔަކު އަނެއްބަޔަކަށްވުރެ މާތްކުރައްވާފައިވަނީ، ކޮންފަދައަކުންކަން ކަލޭގެފާނު ދެކެވަޑައިގަންނަވާށެވެ! އަދި ހަމަކަށަވަރުން، ދަރަޖައިގެގޮތުން އާޚިރަތް މާބޮޑެވެ. އަދި މާތްކުރެއްވުމުގެ ގޮތުންވެސް މާބޮޑުމެއެވެ.”\nلِّيُرَوْاْ أَعْمَـلَهُمْ (އެއީ) އެއުރެންނަށް، އެއުރެންގެ ޢަމަލުތައް ދެއްކެވުމަށްޓަކައެވެ. އެބަހީ އެއުރެން އެގޮތަށް ބައިބަޔަށް އެ ގެނެވެނީ އެއުރެންނަށް އެއުރެންގެ ޢަމަލުތައް ދެއްކެވުމަށެވެ. އެބައިމީހުން ކުޅަ ޢަމަލުތައް ﷲ ތަޢާލާ އެބައިމީހުންނަށް ދައްކަވާނެއެވެ. ހެޔޮ ޢަމަލުތައް ކުޅަނަމަ ހެޔޮ ޢަމަލުތަކެވެ. ނުބައި ޢަމަލުތައް ނަމަ ނުބައި ޢަމަލުތަކެވެ. އެއީ ޙިސާބު ބެއްލެވުމާއި އޭނާގެ ޢަމަލުތަކުގެ ފަތް ދެއްވުމުންނެވެ. އިންސާނާއަށް އޭނާ ކުޅަ ޢަމަލުތަކުގެ ފަތް ދެއްވޭ ހުއްޓެވެ. އޭނާގެ ކަނާއަތަށް ނޫނީ އޭނާގެ ވާއަތަށެވެ. އޭގެފަހުގައި އޭނާގެ އެފަތުގައިވާ އެއްޗަކާ ބެހޭގޮތުން ޙިސާބުކުރެވޭހުއްޓެވެ. މުއުމިނު އަޅާއާ ﷲ ތަޢާލާ އެކަހެރިވެވޮޑިގެން އޭނާއަށް އޭނާގެ ފާފަތައް ﷲ ތަޢާލާ ހަނދުމަކޮށްދެއްވުމުން އޭނާ އޭނާގެ ފާފަތަކަށް އިޤުރާރުވާނެތެވެ. ﷲ ތަޢާލާ އޭނާއަށް ވަޙީކުރައްވާނެއެވެ. “ތިބާ މިވެނި އެވެނި ކަމެއް ކުރީމު ނޫން ހެއްޔެވެ؟” އޭނާ އެކަންކަމަށް އެއްބަސްވެ އިޤުރާރުވެއްޖައުމަށް ދާންދެނެވެ. ދެން އޭނާ ކަންބޮޑުވާ ހިނދު ﷲ ތަޢާލާ ވަޙީކުރައްވާނެއެވެ. “ހަމަކަށަވަރުން ތިމަންއިލާހު ތިބާއަށް ދުނިޔޭގައި އެފާފަތައް ސިއްރުކޮށްދެއްވީމެވެ. އަދި މިއަދު ތިބާއަށް ތިމަންއިލާހު އެ ފާފަތައް ފުއްސަވާދެއްވާ ހުށީމެވެ.” އަދި ކާފިރުވިމީހާ ދަންނައެވެ. އޭނާއާމެދު މި ގޮތަށް މުޢާމަލާތްނުކުރެވޭ ހުއްޓެވެ. އޭނާ ގޮވާ ނަގާނެތެވެ. ﷲ ތަޢާލާ ވަޙީކުރައްވާފައިވާ ފަދައިންނެވެ. “وَيَقُولُ الْأَشْهَادُ هَـٰؤُلَاءِ الَّذِينَ كَذَبُوا عَلَىٰ رَبِّهِمْ أَلَا لَعْنَةُ اللَّـهِ عَلَى الظَّالِمِينَ” [هود: 18] މާނައީ: “އަދި ހެކިން ބުނާނެތެވެ. އެއުރެންގެ ރައްބާމެދު ދޮގުހަދައިގެން އުޅުނު މީހުންނަކީ މިތިބީއެވެ. ދަންނާށެވެ! އަނިޔާވެރިންގެ މައްޗަށް ﷲ ގެ ލަޢުނަތް ހުއްޓެވެ.”\nلِّيُرَوْاْ أَعْمَـلَهُمْ (އެއީ) އެއުރެންނަށް، އެއުރެންގެ ޢަމަލުތައް ދެއްކެވުމަށްޓަކައެވެ. އޮތް ބަސްފުޅުގެ މުރާދުގައި ހުރިހާ ޢަމަލުތަކެއް ހިމެނިގެންވެއެވެ. ބޮޑެތި ޢަމަލުތަކާއި ކުދި ޢަމަލުތަކެވެ. ހެޔޮކަންކަނ ކުޅައުމުގެ ސަބަބުން އެއުރެންގެ ޢަމަލުތަކުން ﷲ ތަޢާލާ ފުއްސަވާދެއްވި ޢަމަލުތަކެއް މެނުވީއެވެ. ﷲ ތަޢާލާ ވަޙީކުރައްވާފައިވެއެވެ. إِنَّ الْحَسَنَاتِ يُذْهِبْنَ السَّيِّئَاتِ [هود: 114] މާނައީ: “ހަމަކަށަވަރުން، ހެޔޮކަންތައް، ނުބައިކަންތައް ނެތިކޮށްލަތެވެ”\nاقْرَأْ كِتَابَكَ كَفَىٰ بِنَفْسِكَ الْيَوْمَ عَلَيْكَ حَسِيبًا [الإسراء: 64].


ސިއާގެ4ވަނަ ދައުރުގެ ހިންގާ ކޮމެޓީ - MNUSU\nސިއާގެ4ވަނަ ދައުރުގެ ހިންގާ ކޮމެޓީ\nin ގޮފިތައް, ސިއާ\nސްޓޫޑެންޓްސް އިނިޝިއޭޓިވް އޮފް އާރޓްސް (Student’s Initiative of Arts) ’ސިއާ’ގެ4ވަނަ ދައުރުގެ ހިންގާކޮމެޓީ އެކުލަވާލައިފިއެވެ. މިއީ ދިވެހިރާއްޖޭގެ ޤައުމީ ޔުނިވަރސިޓީގެ ދަރިވަރުންގެ ޔޫނިއަން (އެމް.އެން.ޔޫ.އެސް.ޔޫ)ގެ 14 ގޮފީގެ ތެރެއިން ފެކަލްޓީ އޮފް އާރޓްސް އަށް ނިސްބަތްވާ ގޮތްޕެވެ.\nއެމް.އެން.ޔޫގެ ވައިސް ޗާންސެލަރ ޑރ. ޢަލީ ފަވާޒު ޝަރީފް، ޝަރަފްވެރިކޮށްދެއްވި މި ރަސްމިއްޔާތު ރޭ ގެ ވަގުތެއްގައި ބާއްވާފައިވަނީ ފެކަލްޓީ އޮފް އެޑިޔުކޭޝަންގެ އޮޑިޓޯރިއަމްގައެވެ. މި ރަސްމިއްޔާތުގައި އެމް.އެން.ޔޫގެ އިސްވެރިންގެ އިތުރުން މިނިސްޓަރ އޮފް ސްޓޭޓް ފޯރ ޔޫތު، ސްޕޯރޓްސް އެންޑް ކޮމިއުނިޓީ އެމްޕަވަރމެންޓް އަލްފާޟިލް އަސްއަދު ޢަލީ ބައިވެރިވެވަޑައިގެންނެވިއެވެ.\nސިއާ ގެ ރައީސް އަށް މަޤާމު ޙަވާލުކުރެވުނު ކަމުގެ ލިޔުން ޙަވާލުކޮށްދެއްވީ ރަސްމިއްޔާތުގެ ޝަރަފުވެރި މެހެމާން އެމް.އެން.ޔޫގެ ވައިސް ޗާންސެލަރ ޑރ. ޢަލީ ފަވާޒު ޝަރީފެވެ. ނައިބު ރައީސް (ޢިލްމީ)އަށް މަޤާމު ޙަވާލުކުރެވުނުކަމުގެ ލިޔުން ޙަވާލުކޮށްދެއްވީ މިނިސްޓަރ އޮފް ސްޓޭޓް ފޯރ ޔޫތު، ސްޕޯރޓްސް އެންޑް ކޮމިއުނިޓީ އެމްޕަވަރމެންޓް އަލްފާޟިލް އަސްއަދު ޢަލީ އެވެ. އަދި ނައިބު ރައީސާ (ޢަމަލީ) އަށް މަޤާމު ޙަވާލުކުރެވުނު ކަމުގެ ލިޔުން ޙަވާލުކޮށްދެއްވީ އެމް.އެން.ޔޫގެ އެގްޒެމިނޭޝަން ކޮންޓްރޯލަރ އަލްފާޟިލާ ފާތިމަތު ނާޒިޔާއެވެ. މީޑިއާ ކޯޑިނޭޓަރ އަށް މަޤާމު ޙަވާލުކުރެވުނު ކަމުގެ ލިޔުން ޙަވާލުކޮއްދެއްވީ އެމް.އެން.ޔޫގެ ޑީން އޮފް ރިސާރޗް ޑރ. ރަޙީމާ އަބްދުއްރަޙްމާން އެވެ. ސެކްރަޓަރީއަށް މަޤާމު ޙަވާލުކުރެވުނުކަމުގެ ލިޔުން ޙަވާލުކޮށްދެއްވީ އެމް.އެން.ޔޫ.އެސް.ޔޫގެ ކުރީގެ ރައީސް އަދި އެމް.އެން.ޔޫ ކައުންސިލްގައި ދަރިވަރުން ތަމްސީލުކުރާ މެންބަރު އަލްއުސްތާޛް ޢަލީ ރަޝީދެވެ. އަދި ޚަޒާންދާރަށް މަޤާމު ޙަވާލުކުރެވުނު ކަމުގެ ލިޔުން ޙަވާލުކޮށްދެއްވީ ރަސްމިއްޔާތުގެ ޝަރަފުވެރި މެހެމާން އެމް.އެން.ޔޫގެ ވައިސް ޗާންސެލަރ ޑރ. ޢަލީ ފަވާޒު ޝަރީފެވެ.\nސިއާ ގެ 4ވަނަ ދައުރުގެ ހިންގާ ކޮމެޓީގެ މެމްބަރުންނަކީ:\nރައީސް – އަޙްމަދު ޝައްފާޒު\nނައިބުރައީސް (ޢިލްމީ) – ނަޒީމް ނައުޝާދު\nނައިބުރައީސާ (ޢަމަލީ) – ރުޤިއްޔާ ރިމާނާ\nސެކްރެޓަރީ – ސަމާޙަތު ޢަލީ\nހަޒާންދާރު – މުޙައްމަދު ރާއިދު ސަޢީދު\nމީޑިއާ ކޯޑިނޭޓަރ – މުޙައްމަދު ޝަރުވާން


ބައިނަލްއަގުވާމީ ގުރުއާން މުބާރާތަކަށް ރާއްޖެއިން ބައިވެރިއަކު ހޯދަނީ - DhiDaily\nބައިނަލްއަގުވާމީ ގުރުއާން މުބާރާތަކަށް ރާއްޖެއިން ބައިވެރިއަކު ހޯދަނީ\nމީގެކުރިން ބޭއްވި ގުރުއާން ކިޔެވުމުގެ ގައުމީ މުބާރާތުގެ ތެރެއިން\nއޯގަނައިޒޭޝަން އޮފް އިސްލާމިކް ކޯޕަރޭޝަން (އޯއައިސީ) އާއި އިސްލާމިކް ކޯޕަރޭޝަން ޔޫތު ފޯރަމް (އައިސީވައިއެފް) އަދި ބަންގްލަދޭޝް ސަރުކާރާ ގުޅިގެން ބާއްވާ ބައިނަލްއަގުވާމީ ގުރުއާން މުބާރާތަކަށް ދިވެއްސަކަށް ބައިވެރިވުމަށް ފުރުސަތު ހުޅުވާލައިފި އެވެ.\nކީރިތި ގުރުއާނާ ބެހޭ މަރުކަޒުން ބުނެފައިވަނީ މިދިޔަ މަހުގެ 24 އިން ފެށިގެން މެއި މަހުގެ ހަތްވަނަ ދުވަހުގެ ނިޔަލަށް ކުރިއަށްދާ މުބާރާތުގައި ބައިވެރިވުމުގެ ފުރުސަތު ވަނީ ރާއްޖެއަށް ލިބިފައި ކަމަށެވެ.\nއަދި އެ މުބާރާތުގައި ކޮންމެ ގައުމަކުންވެސް ބައިވެރިވުމަށް ހަމަޖެހިފައިވަނީ އެންމެ ބައިވެރިއަކަށް ކަމަށް އެ މަރުކަޒުން ބުނެފައިވެއެވެ.\nއެ މުބާރާތުގައި ބައިވެރިވުމަށް ބޭނުންވާ ފަރާތްތަކުންގެ މައިގަނޑު ހަތަރު ޝަރުތެއް ފުރިހަމަވާން ޖެހެއެވެ. ފުރަތަމަ ކަމަކީ ތަޖުވީދު ހުކުމްތަކާ އެއްގޮތަށް ފުރިހަމައަށް ގުރުއާން ކިޔަން ދަންނަ މީހެއް ކަމުގައިވުމެވެ.\nއެމީހަކީ އުމުރުން 18 އަހަރާއި 35 އަހަރާ ދެމެދުގެ މީހަކަށް ވާން ޖެހެއެވެ. އަދި އޭގެއިތުރުން ޑިޖިޓަލް ޓެކްނޮލޮޖީއަށް ފަރިތަވުމާއި އިނގިރޭސި، އަރަބި ނުވަތަ ބެންގާލް ބަހުން ވާހަކަ ދައްކަން އެނގެން ޖެހޭނެ ކަމަށް އެ މަރުކަޒުން ބުނެއެވެ.\nގުރުއާނާ ބެހޭ މަރުކަޒުން ބުނެފައިވަނީ އެ މުބާރާތުގައި ބައިވެރިވާން ބޭނުންވާ ފަރާތްތަކުން މިއަންނަ މަހުގެ ފުރަތަމަ ދުވަހުގެ ކުރީން ބައިވެރުވުމަށް ކުރިމަތިލުމަށެވެ.


އުތުރު ކަރައިގެ އޮރެންޖު ސާރިދޯޅުގެ ވާހަކަ -1 ވަނަބައި | Sandhaanu\nއުތުރު ކަރައިގެ އޮރެންޖު ސާރިދޯޅުގެ ވާހަކަ -1 ވަނަބައި\n‘ރޫސީ ސާރިދޯޅު’ ނުވަތަ ‘ރަތް ސާރިދޯޅު’ މިއީ ފިނި ހަނގުރާމައިގެ ދުވަސްވަރު އާންމުވީ އިބާރާތެކެވެ. އެދުވަސް ވަރު ސޯވިއެޓު ޔުނިއަންއަށް ނިސްބަތްކޮށް ކިޔާ އުޅުނު ނަމެކެވެ. ރޫސީ ނުވަތަ ރަތް ސާރިދޯޅުގެ ވާހަކައަކީ ކޮބައިކަމާއި މިއަދު އެވާހަކަ ދައްކަން ޖެހުނު ސަބަބު ބަޔާންކޮށްދިނުމުގެ ކުރިން ފިނި ހަނގުރާމައަކީ ކޮބައިކަން ބުނެލަން ޖެހެއެވެ. ރޫސީ ނުވަތަ ރަތް ސާރިދޯޅު ފާޅުވާން މެދުވެރިވި ސަބަބު އެނގިދިޔުމައްޓަކައެވެ.\n1945ގައި ދެވަނަ ބޮޑު ހަނގުރާމަ ނިމުމާއެކު ދުނިޔޭގެ ސިޔާސީ މަސްރަހު ބަދަލުވެގެން ދިޔައެވެ. ގިނަ ގުތުބުތަކުގެ (މަލްޓިޕޯލަރ) ދުނިޔެއަކުން ދެ ގުތުބުގެ (ބައިޕޯލަރ) ދުނިޔެއަކަށް، ދުނިޔެ ބަދަލުވިއެވެ. އާދެ، ގިނަ ގުނަ ބޮޑެތި ބާރުތަކެއް ހިމެނޭ ދުނިޔެއަކުން ބޮޑު ދެބާރު އެކުލެވޭ ދުނިޔެއަކަށް، ދުނިޔެ ބަދަލުވެގެންދިޔައެވެ. މީގެ މާނައަކީ ބޮޑު ހަނގުރާމައިގެ ކުރިން، ބޮޑެތި ބާރުތަކެއްގެ ގޮތުގައި ހިމެނުނު، ޖަރުމަނުވިލާތާއި އިނގިރޭސި ވިލާތާއި ފަރަންސޭސިވިލާތާއި މިހުރިހާ ބާރުތަކުން އެއް ބާރެއް ވެސް، ދުނިޔޭގެ ބޮޑު ބާރެއްގެ ގޮތުގައި ނުހިމެނުމެވެ. މީގެ ބަދަލުގައި އެމެރިކާއާއި ސޯވިއެޓް ޔުނިއަން، ދުނިޔޭގެ ބޮޑު ދެބާރަށް، ވެގެން ދިޔުމެވެ. މިހެން ވުމުގެ މައިގަނޑު ދެ ސަބަބެއް އޮތެވެ. ދެވަނަ ބޮޑު ހަނގުރާމައިގައި ޖަރުމަނު ބަލިކުރުމުގައި މި ދެ ގައުމުގެ ރޯލު ބޮޑުވުމެވެ. އަދި ދެވަނަ ބޮޑު ހަނގުރާމަ ނިމުނު އިރު އެމެރިކާއާއި ސޯވިއެޓުން ނޫން އެހެން އެންމެނަށް، ނިސްބަތުން، ބޮޑެތި ގެއްލުންތަކެއް ލިބުމެވެ. ޖަރުމަނުވިލާތާއި ފަރަންސޭސިވިލާތް ހަލާކުވެ ފުނޑުފުނޑު ވިއެވެ. ހަމަ އެހެންމެ، އިނގިރޭސި ވިލާތަށް ވެސް ބޮޑެތި ބޮޑެތި ގެއްލުންތައް ލިބުނެވެ. ސޯވިއެޓު ޔުނިޔަންއަށް ގެއްލުން ލިބުނުކަމުގައި ވިޔަސް، ސޮވިއެޓު ޔުނިޔަން ބޮޑުވުމުގެ ސަބަބުން މުޅި ތަން ހަލާކެއް ނުވެއެވެ. އަދި، ހަނގުރާމައިގެ ތެރޭގައި ކޮންމެ ވެސް ވަރަކަށް ތަން ބިނާކުރެވި، ޖަރުމަނާ ހަނގުރާމަކޮށް ޖަރުމަނު ބަލިކުރުމުގެ މަގު ސޯވިއެޓުން ފަހިކޮށް ދިނެވެ. ޚާއްސަގޮތެއްގައި ޔޫރަޕުގެ އިރުމަތީ ފަޅީގައި ކުރެވުނު ހަނގުރާމައިގެ މައުރަކާތަކުގައި ޖަރުމަނާ ކުރިމަތިލީ ކުރިމަތިލުމުގައި ޖަރުމަނު ބަލިކޮށްގެންނެވެ. އަނެއްކޮޅުން، ހަނގުރާމައިގެ ސަބަބުން، ނިސްބަތުން، ސީދާ އެމެރިކާއަށް މާ ބޮޑު ގެއްލުމެއް ނުލިބެއެވެ. ބޮޑު ހަނގުރާމައިގެ ސަބަބުން، ހަގީގަތުގައި، އެމެރިކާއަށް ކުރީ ފައިދާއެވެ. ހަނގުރާމައަށް ބޭނުންވި މުދަލާއި އަދި ހުލަފާއިންގެ ދައުލަތްތަކުގެ އާންމު މީހުންގެ ބޭނުންތައް ފުއްދުމައްޓަކައި އެމެރިކާގެ އުފެއްދުންތައް އިތުރުކުރިއެވެ. އަދި، މިކަމުގެ ސަބަބުން، އެމެރިކާގެ އިގުތިސާދު ކުރިއަރައި ވަރުގަދަވިއެވެ. ހަނގުރާމަ ނިމުނު އިރު އެމެރިކާގެ އިގުތިސޯދު އޮތީ ދުނިޔޭގެ އެންމެ ބޮޑު އަދި ވަރުގަދަ އިގުތިސާދަށްވެފައެވެ. މީގެ އިތުރުން ޔޫރަޕުގެ ގައުމުތައް އޮތީ އެމެރިކާއަށް ދަރާފައި ވެސް މެއެވެ.\nކޮންމެ އަކަސް، މި ނަންގަތް ދެކަމުގެ ސަބަބުން، ދެވަނަ ބޮޑު ހަނގުރާމަ ނިމުމާއެކު ސޯވިއެޓުންނާއި އެމެރިކާނުން ދުނިޔޭގެ ބޮޑު ދެ ބާރު ކަމުގައި ވިއެވެ. މި ދެ ބާރުގައި ހިންގަމުން އައީ ތަފާތު ދެ ސިޔާސީ އަދި އިގުތިސާދީ ނިޒާމެކެވެ. އެއްކޮޅުން އެމެރިކާގައި އޮތީ މިނިވަން، ޑިމޮކުރަޓިކް ސިޔާސީ ނިޒާމެކެވެ. އަދި އިގުތިސާދު ބިނާވެފައި އޮތީ ރައުސްމާލިއްޔަތުގެ މައްޗަށެވެ. ސަޕްލައި އާއި ޑިމާންޑުގެ މައްޗަށް އެކުލެވޭ އުފެއްދުންތެރިކަމަކާއި ހުޅުވިފައި އޮތް ބާޒާރެއްގައި ކުރެވޭ މިނިވަން ވިޔަފާރިއެއްގެ މައްޗަށެވެ. އަނެއްކޮޅުން ސޯވިއެޓު ޔުނިއަންގައި އޮތީ އެއް ޕާޓީ، އާދެ، މާ ބޮޑު ފަރުދީ މިނިވަންކަމެއް ނެތް، ކޮމިޔުނިސްޓު ޕާޓީގެ އިސްތިބްދާދީ ސިޔާސީ ނިޒާމެކެވެ. އިގުތިސާދީ ގޮތުން، ކޮމިޔުނިސްޓު އަގީދާގެ މައްޗަށް ބިނާވެފައި އޮތް ‘އަމުރުވެރި އިގުތިސާދެކެވެ’. އާދެ، ‘ކޮމާންޑް އިކޮނޮމީއެކެވެ.’ މާނައަކީ ފަރުދީ މިނިވަންކަމެއް ނެތް، ސަރުކާރުން ކަނޑައަޅައި އަންގާ ގޮތަކަށް އުފެއްދުންތެރިކަން ބައްޓަންކޮށް، ކުރިއަށް ގެންދަންޖެހޭ ކޮމިޔުނިސްޓު އިގުތިސާދީ ނިޒާމެކެވެ.\nދެވަނަ ބޮޑު ހަނގުރާމަ ނިމި، އެމެރިކާއާއި ސޯވިއެޓު ޔުނިއަން ދުނިޔޭގެ ބޮޑު ދެބާރަށްވެ، މި ދެބާރުގެ ދެމެދުގައި ނުރަނގަޅު ވާދަވެރިކަމެއް އުފެދުނެވެ. އެއްކޮޅުން ސޮވިއެޓް ޔުނިއަން ބޭނުންވީ އެމީހުންގެ ކޮމިޔުނިސްޓް އިގްތިސާދީ ނިޒާމާއި މި ނިޒާމު ފެތުރުމުގެ ވަސީލަތްކަމުގައިވާ އިސްތިބްދާދީ (ޑިކްޓެޓޯރިއަލް) ނިޒާމު އެހެން ގައުމުތަކަށް އެކްސްޕޯޓުކުރާށެވެ. މަސައްކަތްތެރިން މިނިވަންކޮށް، އެމީހުން ބާރުވެރިކުރުމުގެ ނަމުގައެވެ. މިގޮތުން، އިރުމަތީ ޔޫރަޕުގެ ބައެއް ގައުމުތައް ހިމަނައިގެން ކޮމިޔުނިސްޓު ބުލޮކެއް ގާއިމުކުރެވުނެވެ. އިރުމަތީ ޖަރުމަނާއި ޕޯލަންޑާއި، ހަންގޭރީއާއި ޗެކޮސްލަވޭކިޔާއާއި ރޫމޭނިޔާ ފަދަ ގައުމުތައް ހިމަނައިގެންނެވެ. އަދި އެމެރިކާގެ ބައްރުގެ ގައުމުތަކާއި އޭޝިޔާގެ ގައުމުތަކަށް ވެސް ސޯވިއެޓުންގެ ނިޒާމު ފަތުރަން ބޭނުން ވިއެވެ. މިގޮތުން މިފަދަ ނިޒާމެއް ކިޔުބާއާއި އުތުރު ކޮރެއާއާއި ވިއެޓްނާމާއި އަދި ޗައިނާގައި ވެސް ގާއިމުވެގެންދިޔައެވެ. މިހުރިހާ ގައުމުތަކަކީ ކޮމިޔުނިސްޓު ގައުމުތަކަށް ވިޔަސް، ސޯވިއެޓް ޔުނިޔަންގެ ބާރުގެ ދަށުގައި މި ހުރިހާ ގައުމުތަކެއް ނުހިމެނެއެވެ. އަނެއްކޮޅުން އެމެރިކާއިން ބޭނުންވީ ދުނިޔޭގައި ސޯވިއެޓުންގެ ހަންފެތުރުމުގެ މަސައްކަތް ހުއްޓުވައި، އެމެރިކާގެ ނުފޫޒު ފެތުރުމެވެ.\nއެމެރިކާއާއި ސޯވިއެޓުންގެ މި ވާދަވެރިކަމަށް ފިނިހަނގުރާމައޭ ކިޔުނެވެ. މި ފިނި ހަނގުރާމަ، ދެ ފަރާތުގެ ސީދާ ކުރިމަތިލުމަކަށް ނުދިޔަކަމުގައި ވިޔަސް، ދެފަރާތް ތަމްސީލުކުރި ބައެއްގެ ދެމެދުގައި ފިނި ހަނގުރާމަ، ހޫނު ހަނގުރާމައަކަށް ބަދަލުވެ، ތަޅާފޮޅުން ހިންގައި ލޭ އޮހޮރުވުނެވެ. މި ފަދައިން ހޫނުވެގެންދިޔަ ހަނގުރާމަތައް ހަންގޭރީގައްޔާއި ކޮރެއާގެ ޖަޒީރާގައްޔާއި ވިއެޓްނާމްގައި ކުރެވުނެވެ. އަދި، 1963ގައި ކިޔުބާ މެދުވެރިކޮށް، ސޮވިޔެޓުންނާއި އެމެރިކާނުން ނިޔުކުލިޔަރުގެ ކުރުމަތިލުމެއް ކުރިމަތިލާ ހިސާބަށް ވެސް ދިޔައެވެ. ފިނިހަނގުރާމައިގެ މި ވާދަވެރިކަން، 1945 އިން ފެށިގެން، 45 ވަރަކަށް އަހަރު ވަންދެން ދެމި އޮތެވެ.\nމި މުއްދަތުގެ ތެރޭގައި، ހުޅަނގުގައްޔާއި އަދި އެމީހުންނަށް ތާއިދުކުރާ އެހެން ގައުމުތަކުގައި ސޯވިއެޓުންނަށް އިޝާރަތްކޮށް ރޫސީ ސާރިދޯޅޭ ނޫނީ ރަތް ސާރިދޯޅޭ ކިޔުނެވެ. ސާރިދޯޅަކީ ވަހުޝީ (ވައިލްޑް) ނުރައްކާތެރި ޖަނަވާރެކެވެ. އިންސާނުންނާ ހަމަލާދީ އިންސާނުން މަރައި ކާ ހަދާ ޖަނަވާރެކެވެ. ރަތް ކުލަ އިޝާތްކުރަނީ، ސޮވިޔެޓުންގެ ދިދައިގެ ކުލަ ރަމްޒުކޮށްދޭ ކޮމިޔުނިސްޓު ނިޒާމަށެވެ. ރޫސީ ސާރިދޯޅު ނުވަތަ ރަތް ސާރިދޯޅުން އިޝާރަތް ކުރެވެނީ މި ނިޒާމުގެ ފަނާކުރުވަނިވި މާނައަށެވެ. އާދެ، ކޮމިޔުނިސްޓު ނިޒާމަކީ އިންސާނާގެ މިނިވަންކަމާއި، ދިރުން ނެތިކޮށްލާ ނިޒާމެކެވެ. ސޯވިއެޓުގެ ބާރު ބޭނުންކޮށް، އެމީހުން ބޭނުންވަނީ މި ނިޒާމު މުޅި ދުނިޔޭގައި ފެތުރުމަށެވެ. މިކަމުގެ ނުރައްކާތެރިކަން އާންމު މީސްތަކުންނަށް އަންގައިދީ މިކަމަށް އެމީހުން ހޭލުންތެރިކުރުވައި މި ފަދަ ފަނާކުރުވަނިވި ނިޒާމަކާ އެމީހުން ދުރުހެލިކުރުމައްޓަކައި މި އިބާރާތް އާދެ، ރޫސީ ސާރިދޯޅު ނުވަތަ ރަތް ސާރިދޯޅުގެ ވާހަކަ ފިނި ހަނގުރާމައިގެ ދުވަސްވަރު ދެއްކުނީއެވެ.\nފިނި ހަނގުރާމަ މިއަދު މިއޮތީ ނިމުމަކަށް އައިއްސައެވެ. އެކަން ނިމުނުތާ މިހާރު ތިރީސް އަހަރުވީއެވެ. ދެން މިއަދު މިވާހަކަ ދައްކަން ޖެހުނީ ކީއްވެ ހެއްޔެވެ؟ މި ސުއާލުގެ ޖަވާބުގައި ބުނަމެވެ. މުޅި ދުނިޔެއަށް ކުރިމަތިވި ރޫސީ ނުވަތަ ރަތް ސާރިދޯޅު ފަދަ، އެހެން ސާރިދޯޅެއް ރާއްޖެއާ ކުރިމަތި ވެއްޖެއެވެ. އާދެ، ހިންދީ ނޫނީ އޮރެންޖު ސާރިދޯޅެކެވެ. ރޫސީން ކުރިން ބޭނުންވީ އެ މީހުންގެ ނިޒާމު މުޅި ދުނިޔޭގައި ފެތުރުމައްޓަކައި ދުނިޔޭގެ ގައުމުތައް އެމީހުންގެ ބާރުގެ ދަށަށް ގެނައުމެވެ. އެހެން ގައުމުތަކުގެ ސިޔާދަތާއި އެ ގައުމުތަކުގެ މީހުންގެ މިނިވަންކަމަށް ކުޑަކޮށް ވެސް ބެލުމެއް ނެތިއެވެ. ޗައިނާއާއި ޔޫގޮސްލޭވިޔާ ފަދަ، ހުރިހާ ކޮމިޔުނިސްޓު ގައުމުތައް އެމީހުންގެ އަތްދަށަށް ނުގެނެވުނު ކަމުގައި ވިޔަސް، އެމީހުންގެ އަތް ދަށަށް ގެނެވެން އޮތް ގައުމުތައް، އެމީހުންގެ އަތް ދަށަށް ގެނައެވެ. ޚާއްސަކޮށް އިރުމަތީ ޔޫރަޕުގެ ގައުމުތަކެވެ. މިފަދަ ގައުމުތަކުގައި ތިބި، ސޮވިއެޓުންގެ ސިޔާސީ އޭޖެންޓުން މެދުވެރިކޮށް، ބާރު ބޭނުން ކުރަން ޖެހިއްޖެ ހާލަތެއްގައި ބާރުވެސް ބޭނުންކޮށްގެންނެވެ. މީގެ މިސާލު 1956ގައި، ހަންގެރީ އިންނާއި، އަދި 1968ގައި، ޗެކޮސްލަވޭކިޔާއިން، އެތަންތަނުގައި އެވަގުތު ތިބި ސޯވިއެޓުންގެ އޭޖެންޓުންގެ އެހީގައި، ސޯވިއެޓުގެ އަސްކަރީ ބާރުތައް، އެތަންތަނަށް އަރައިގަތް އަރައިގަތުމުން ފެނިގެން ދިޔައެވެ.\nފިނި ހަނގުރާމައިގެ ދުވަސްވަރު، އެ ގައުމުތަކުގެ ސިޔާދަތާއި މިނިވަންކަމަށް އެއްވެސް ބެލުމެއް ނެތި، އިރުމަތީ ޔޫރަޕުގެ ގައުމުތައް، ރޫސީ ރަތް ސާރިދޯޅުގެ ބާރުގެ ދަށަށް ގެނެސް ކޮންޓުރޯލުކުރި ފަދައިން، މިއަދު، އުތުރު ކަރައިގެ ހިންދީ އޮރެންޖު ސާރިދޯޅު، އޭތީގެ އަވައްޓެރި ބައެއް ގައުމުތައް، އެގައުމުތަކުގެ ސިޔާދަތާއި މިނިވަންކަމަށް އެއްވެސް ބެލުމެއް ނެތި، އޭތީގެ ބާރުގެ ދަށަށް ގެނެސް ކޮންޓުރޯލުކުރަން ބޭނުންވެއެވެ. މި ގޮތުން، ބޫޓާނާއި ނޭޕާލާއި ޝުރީލަންކާއާއި ދިވެހިރާއްޖެ، އުތުރު ކަރައިގެ ބާރުގެ ދަށަށް ގެންނަން ބޭނުންވެއެވެ. އަދި މި ލަނޑުދަނޑިއާ ހަމައަށް ވާސިލުވުމުގެ ގޮތުން މަސައްކަތްތައް ދަނީ ކުރެވެމުންނެވެ. މީގެ ނަތީޖާއަކީ، މިގައުމުތަކުގެ ތެރެއިން، ބޫޓާން، އުތުރު ކަރައިގެ ސާރިދޯޅުގެ ބާރުގެ ދަށަށް ދިޔުމެވެ. ބޫޓާނުގެ ޚާރިޖީ ސިޔާސަތާއި އަސްކަރިއްޔާއާއި އަދި ވިޔަފާރި ވެސް، އެ ސާރިދޯޅީގެ ބާރުގެ ދަށަށް ގެނެސްގެންނެވެ. ނަމަވެސް، ބޫޓާނުގައި ވެސް، އެތަނުގެ ސިޔާދަތު ގެއްލިފައިވާ މައްސަލަ ނެގި، ކުރީގައި ބޫޓާނާއި އުތުރު ކަރައާއި ދެމެދު ކުރެވުނު އެއްބަސްވުންތަކަށް ކޮންމެވެސް ވަރެއްގެ ބަދަލުތަކެއް ގެނެވުނެވެ. ނަމަވެސް، އަދިވެސް، ބޫޓާނު އޮތީ އުތުރު ކަރައިގެ ސާރިދޯޅުގެ ވަކިގަނޑުގެ ދަށުގައެވެ. ދެންމެ މިނަންގަތް ގައުމުތަކުގެ ތެރެއިން، ޝުރީލަންކާ، އުތުރު ކަރައިގެ ސާރިދޯޅުގެ ބާރުގެ ދަށަށް ގެނެވޭ ގޮތެއް ނުވިއެވެ. ޝުރިލަންކާގެ ގައުމީ ހޭލުންތެރިކަން ބޮޑުވެފައި، އެމީހުންގެ ސިޔާދަތު ވިއްކާލާނޭ ބަޔަކު އެ ގައުމުން ނުލިބުމުންނެވެ. މީގެ އިތުރުން، އެ ސާރިދޯޅުގެ ބާރުގެ ދަށަށް، ނޭޕާލު، ގެނައުމައްޓަކައި މަސައްކަތްތަކެއް ކުރެވުނު ކަމުގައި ވިޔަސް، އޭތި ބޭނުންވާ ގޮތަކަށް އަދި، އެކަން ނުވެއެވެ. ރާއްޖޭގެ މައްސަލައަށް ބަލާލާއިރު، އުތުރު ކަރައިގެ އޮރެންޖު ސާރިދޯޅުގެ ބާރުގެ ދަށަށް ރާއްޖެ ގެންދިޔުމުގެ މަސައްކަތް، ވަރަށް ބާރު އިސްޕީޑުގައި ކުރެވެމުން އެބަދެއެވެ. ރާއްޖޭގެ އަމިއްލަ ސިޔާދަތަކަށް ނޫނީ މިނިވަންކަމަކަށް ކުޑަކޮށް ވެސް ބެލުމެއް ނެތިއެވެ. މިގޮތުން އެންމެ ފަހުން އާންމުވެގެން ދިޔައީ އުތުރު ކަރައިގެ އޮރެންޖު ސާރިދޯޅުގެ އާދެ، އިންޑިޔާގެ އަސްކަރީ ބޯޓެއް ރާއްޖެ ގެންނަ ވާހަކައެވެ. މިލިޔުމުގެ ދެން އޮތް ބައިގައި މި ބޯޓާ ގުޅޭ ވާހަކަތައް ލިޔެލަން ގަސްދުކުރަމެވެ. މި ނަންގަތް މަސައްކަތުގެ އެހެން ވާހަކަތައް އެކި ފަހަރު އެކި ސިފައިގައި ލިޔެވި ހިނގައްޖެއެވެ. އަދި، ބައެއް ކަހަލަ ރައްދުތައް ވެސް އެލިޔެވުނު ވާހަކަތަކާ ވިދިގެން ލިބުނެވެ. އެހެންވެ، ‘އަސްކަރީ ބޯޓުގެ’ ވާހަކަ ދެއްކުމުގެ ކުރިން، އަދި ވެސް އެއްފަހަރު، ހިންދީ އޮރެންޖު ސާރިދޯޅުގެ ވަކިތައް ރާއްޖޭ މިނިވަން ހަށިގަނޑުގައި ހިއްޕާލުމުގެ މަސައްކަތުގެ ތެރެއިން ކުރީގައި ދެއްކިފައިވާ ބައެއް ވާހަކަތައް ވެސް، އަނެއްކާވެސް، ތަކުރާރުކޮށް ލިޔެލަން ޖެހެއެވެ.\nއެންމެ ފުރަތަމަ، މި ފަހުން، އެ މަސައްކަތް ފެށުމުގެ ވާހަކައެވެ. ދެހާހުގެ ކުރީގެ އަހަރުތަކުގެ ހިސާބުން ފެށިގެން، ހިންދީ ސާރިދޯޅުގެ ވަކި ގަނޑުގެ ދަށަށް، ރާއްޖެ ގެންދިޔުމުގެ މަސައްކަތް، ހަލުވި އިސްޕީޑެއްގައި ކުރަން ފެށުނެވެ. އަދި، ރާއްޖޭގެ އޭރުގެ އިދިކޮޅު ސިޔާސީ ބައެއް މީސް މީހުންނާ، ކޮންމެވެސް ގޮތަކުން، ގުޅުންތަކެއް އުތުރުކަރައިގެ އޮރެންޖު ސާރިދޯޅު ގާއިމުކުރިއެވެ. ދެން، މި ގުޅުންތަކުގެ އެހީގައި، މިނަންގަތް މަސައްކަތް ކުރާނީ ކިހިނެއްކަމާ މެދު ބަހުސްކުރެވުނެވެ. ބައެއް އާންމު ފޯރަމްތަކުގައި ރާއްޖޭގެ ދިފާއީ މުއައްސަސާއަކީ ބޭކާރު ތަނެއް ކަމުގައި ވެސް ބަހުސްކުރެވުނެވެ. އެމީހުން ކުރަން ބޭނުންވާ ކަންތައްތަކަށް، އެ މުއައްސަސާއިން ކުރިމަތިވެދާނެ ހުރަހެއް އޮވެދާނެތީއެވެ. އަދި، އެތަންތަން އުވާލައި، އޭގެ ބަދަލުގައި، އެ މުއައްސަސާ ހިންގުން ބޭރު ބަޔަކާ ހަވާލުކުރުމުން، ޚަރަދުކުޑަވެފައި ނަތީޖާ މާ ރަނގަޅުވާނެކަމަށް ވެސް ބަހުސްކުރެވުނެވެ. މީގެ ރައްދު އަޑު (އެކޯ) މިހާރުވެސް އިވި އިވި އެހުރީއެވެ. އުތުރު ކަރައިގެ ސާރިދޯޅުގެ އެންމެ އިސް އޭޖެންޓު، އަޅުގަނޑުމެންގެ މަހާރާޖާ ކޮންމެ ދުވަހަކުހެން، ހަރުއަޑުފުޅުން، އެ މުއައްސާސާއަކީ އެއްވެސް އަގެއް ނެތް ބޭކާރު ތަނެއްކަމުގައި ދޭހަވާ އިބާރާތުން ވާހަކަ ދައްކަވައެވެ! މީގެ މާނައަކީ ކޮބާ ހެއްޔެވެ؟ އަދި މިސުއާލުގެ ކުރު ޖަވާބަކީ އެ މުއައްސަސާ އުވާލެވެންޏާ އުވާލުމުވެ. އަދި ރާއްޖޭގެ އަމާންކަން ބެލެހެއްޓުން ބޭރު ބަޔަކާ ހަވާލުކުރުމެވެ. ނޫން ނަމަ ރާއްޖޭގެ އަސްކަރިއްޔާގެ އިސް މަގާމުތަކަށް ބޭރު މީސްމީހުން އައްޔަނުކޮށް، ބޭރުމީހުންގެ ބާރުގެ ދަށަށް ދިވެހި އަސްކަރިއްޔާ ގެނައުމެވެ. ބޫޓާނުގައި ކަންތައް ހިނގާ ދިޔަ ފަދަ ގޮތެއްގައެވެ. ދެން، ދެހާހުގެ ދިހައިގެ އަހަރުތަކަށް އެޅިގެން އައިރު ހިންދީ ސާރިދޯޅަށް ބާރު ލިބޭ އެކި އެކި ކަންތައް ކުރެވެން ފެށިއެވެ. ރާއްޖޭގެ މައި ވައިގެ ބަނދަރު އިންޑިޔާގެ ކުންފުންޏަކަށް ކުއްޔަށް ދިނުމެވެ. ކުއްޔަށް ދިނުމުގެ އެއްބަސްވުމުގައި ސޮއިކުރެވުނީ ‘މަތިން ވިދާޅުވެގެން ކަމަށް’ އެއެއްބަސްވުމުގައި ރާއްޖޭގެ ފަރާތުން ސޮއިކުރެއްވި ވަޒީރު، އޭނާގެ ބަސްދީގަތުމެއްގައި، ވިދާޅުވިއެވެ. މާނައަކީތޯއެވެ؟ އެކަން ކުރެވުނީ އެފަދަ ކަންކަން ކުރަން އޮންނަ އިޖުރާއާތުތަކެއްގެ ދަށުންނެއް ނޫނެވެ. އަދި ގަވާއިދުތަކާއި ގާނޫނުތަކަށް ބަލައިގެންނެއް ވެސް ނޫނެވެ. ދެން، އެ ކުންފުނިން ރާއްޖޭގައި ކުރަން އޮތީ ކޮން އިންވެސްޓުމަންޓެއް ހެއްޔެވެ؟ މިކަން ބިނާވެފައި އޮތީ، މައުލޫމާތު ލިބިފައިވާ ގޮތުގައި، ރާއްޖެއިން ޒިންމާ ނަގާ ގޮތަށް، ބޭންކުތަކުން ނަގާ ލޯނަކުން ޚަރަދުކުރާ ކުރުމުގެ މައްޗަށެވެ! އެކުންފުންޏަކުން ރާއްޖެއަށް ގެންނަ އެކުންފުނީގެ އަމިއްލަ ފައިސާއަކުންނޫނެވެ. އާދެ، ވެން މަސް ވެނަށް ކާންދޭ އުސޫލަށް އޮތް އިންވެސްޓުމެންޓެކެވެ. އެއްވެސް، އަމިއްލަ އިންވެސްޓުމެންޓެއް އެކުންފުނިން ނުކޮށް، އެކުންފުންޏައް ފައިދާވާ ގޮތަށެވެ. މިއީ މިހާރު ބޭކާރު ވާހަކައެކެވެ. ނަމަވެސް، ހަނދާންކޮށްލަންވީ، ވިސްނަންވާ ވަރަށް ނުވިސްނައި ކުރި ކަމަކުން ބޮޑެތި ގެއްލުންތަކެއް ރާއްޖެއަށްވީ ކަމެވެ. ނަމަވެސް، މިކަމުގެ ވެސް ޒިންމާ ނަގާނޭ އެއްވެސް ބަޔެއް ނެތެވެ. ދެން، މީގެ އިތުރުން ވެސް، ރާއްޖެއާއި ހިންދީ ސާރިދޯޅާއި ދެމެދު އެކިއެކި އެއްބަސްވުންތަކުގައި ސޮއިކުރެވުނެވެ. މީގެ ތެރޭގައި އަސްކަރީ އެއްބަސްވުންތައް ހިމެނެއެވެ.\nމި ފަދަ އެއްބަސްވުންތަކުގެ ބޭރު ފުށުގައި އޮންނަނީ މިއީ އެކުވެރިކަމުގެ އެއްބަސްވުންތަކެއް ކަމުގައެވެ. އެއްބަޔަކު އަނެއް ބަޔަކަށް އެހީވެދޭނޭ، އަދި އެކަމުގެ ސަބަބުން، ދެބައި މީހުންގެ ގުޅުން ބަދަހި ވެގެންދާނޭ އެއްބަސްވުން ތަކެއްގެ ގޮތުގައެވެ. ފަހަރެއްގައި ވެސް، ފިނި ހަނގުރާމައިގެ ދުވަސްވަރު، ރޫސީ ރަތް ސާރިދޯޅާއި އޭގެ ވަކިތަކުގެ ދަށުގައި ލެވިފައިވާ އިރުމަތީ ޔޫރަޕުގެ ގައުމުތަކާ ދެމެދު އޮންނަ ގުޅުން ފަދަ، ސޯވިއެޓުން އަންގާ ގޮތަށް ކަންތައް ކުރުމުގެ ގޮތަށް އޮންނަ ގުޅުމެއް ނޫންކަމެވެ. ނަމަވެސް، ވަކި ހިސާބަކުން، ރާއްޖޭގެ އިސް ކޮންމެ ވެސް ބަޔަކަށް، ހިންދީ ސާރިދޯޅުގެ ދަތްތަކާއި ވަކިތައް ފެނި، އެއްކަލަ އެއްބަސްވުންތަކަކީ ދޭދޭ ގައުމުތަކުގެ މެދުގައި ވެވޭ ރަހުމަތްތެރިކަމުގެ އެއްބަސްވުންތަކެއް ނޫންކަން ފާހަގަކުރެވެން ފެށިއެވެ. އެހެންވެ، ފުރަތަމައަށް ވީ އަސްކަރީ އެއްބަސްވުމުގެ މުއްދަތު ހަމަވުމުން، މި އެއްބަސްވުން އާ ނުކުރުމަށް ރާއްޖެއިން ނިންމިއެވެ. އަދި، އެމެއްގެ ގޮތުގައި، މޮހޮނަށް އޮޑި ދިން ގޮތަށް، ރާއްޖެއަށް ދީފައި އޮތް، ލައުނަތް ލެއްވިގެންވީ ދެ ހެލިކޮޕްޓަރު ގެންދަން ވެސް، ރާއްޖެއިން އިންޑިޔާއަށް އެންގިއެވެ. ނަމަވެސް، އިންޑިޔާއިން މިކަން ކުރާކަށް ބޭނުމެއް ނުވިއެވެ. މީގެ އިތުރުން، ލައުނަތް ލެއްވިގެންވީ އެ ދެހިލިކޮޕްޓަރު ދުއްވަން އައިސް ތިބި ދިހަވަރަކަށް މީހުންގެ ވިސާ އާ ކުރުމުގެ ބޭނުމެއް ނެތުމުން، އެކަން ނުކުރުމަށް ނިންމައި އެމީހުން ރާއްޖެއިން ބޭރުވާން އެދުނެވެ. ނަމަވެސް، އެމީހުން ނިންމީ ގަވާއިދާ ޚިލާފަށް ރާއްޖޭގައި ތިބުމަށެވެ. އާދެ، ސާރިދޯޅުގެ ވަކިތަކާއި ދަތްތައް މިހިސާބުން ވަރަށް ރީތިކޮށް ފެނުނެވެ. ދެން ސަރުކާރު ބަދަލުވުމާއެކު ވަރަށް ހަލުވި އިސްޕީޑެއްގައި އަނެއްކާ ވެސް މި އެއްބަސްވުންތަކުގައި ސޮއިކުރެވި އެއްބަސްވުންތައް އާކުރެވުނެވެ. 2018ގައި، ރާއްޖޭގެ އާ ރައީސްގެ ހުވާކުރުމުގެ ރަސްމިއްޔާތަށް، ކުޑަ ހިނދުކޮޅަކަށް، އުތުރު ކަރައިގެ ސަރުކާރުގެ އިސް ވެރިޔާ، ރާއްޖެ ޒިޔާރަތްކުރި ތަނުން މިކަން ފެނިގެންދިޔައެވެ. އާދެ، ހިންދޫ ސާރިދޯޅުގެ ތޫނު ވަކިތައް، ރާއްޖޭގެ ބައެއްގެ އެހީގައި، ރާއްޖޭގެ މިނިވަންކަމުގެ ހަށިގަނޑުގެ ތެރެއަށް ހަރާލައި، ހިއްޕާލުމުގެ މަސައްކަތް، މިހިސާބުން، އަނެއްކާވެސް ފެށުނެވެ. މިގޮތުން ފާހަގަކޮށްލެއްވުނު އެއްކަމަކީ ސ. އަތޮޅާއި ލ. އަތޮޅުގައި ޕޮލިސް އެކަޑަމީތަކެއްގެ މަސައްކަތްތައް ކުރިއަށް ގެންދިޔުމެވެ. އަދި ދެ ހެލިކޮޕްޓަރު ދުއްވަން ތިބި މީހުންގެ އަދަދު އިތުރު ވެގެން ވެސް ދިޔުމެވެ. އާދެ، ރާއްޖޭގެ ތަރައްގީއަށް އެހީވެދިނުމުގެ ނަމުގައެވެ. ނަމަވެސް، މިއީ ބޫޓާނުގައި ވެސް ކަންތައް ކުރެވުނު ގޮތެވެ. އެތަނުގައި ވެސް ސިފައިން ތަމްރީނުކުރާ އަސްކަރީ މަރުކަޒުތަކެއް ހެދި، ދެހާހެއްހާ އިންޑިޔާގެ ސިފައިން އެތަނުގައި، މިކަމަށް އެކަނިވެސް، ތިބެވޭ ގޮތް ހަމަޖެހުނެވެ. މިލިޔުމުގައި ދެން، އިތުރަށް އަލިއަޅުވާލަން ގަސްދުކުރަނީ ދެކަމެއްގެ މައްޗަށެވެ. ފުރަތަމަ ކަމަކީ އިންޑިޔާއިން ގެންނަ ‘ޑޯނިޔާ ބޯޓުގެ’ މައްސަލައެވެ. ދެވަނަ ކަމަކީ، ރާއްޖެއިން، އިންޑިޔާ ބޭނުންވާ ކަމަކީ ކޮބައިތޯގެ މައްސަލައެވެ.\nޑޯނިޔާ ބޯޓުގެ ވާހަކަ ދާދި ފަހުން ފެންމަތިވީ އިންޑިޔާގެ އަސްކަރީ ބޯޓެއް އިންޑިޔާއިން ރާއްޖެއަށް ގެންނަ ޚަބަރެއް ދިވެހި ނޫހެއްގައި ޝާއިއު ކުރުމާ ވިދިގެންނެވެ. މި ޚަބަރަށް ރައްދުދީ އެކަން ސަރުކާރުން އިންކާރުކުރިއެވެ. ދެން ވެސް ޚަބަރު ފަތުރާ ވަސީލަތްތަކުގެ ސަފުހާތަކުން މި ޚަބަރު ފޮހެވިގެން ނުދިޔުމުން، ކުޑަ ބަދަލަކާއެކު، އަނެއްކާވެސް، މި ޚަބަރަށް، ކަމާ ބެހޭ ފަރާތުން، ރައްދުދިނެވެ. ރާއްޖެއަށް ގެންނަނީ އަސްކަރީ ބޯޓެއް ނޫންކަމާ އަދި ރާއްޖެގެންނަނީ ‘ޑޯނިޔާ’ ބޯޓެއްކަން ބުނެއެވެ. މާ ބޮޑު ތަފްސީލެއް ނުދެއެވެ. މިފަދަ ބޯޓެއް ގެންނަނީ ކީއްކުރަންތޯއާއި ކޮން ބަޔެއްގެ ބޭނުމެއްގައިތޯއާއި މި ބޯޓު ދުއްވުމާއި އަދި އެކަމާ ގުޅޭ އެހެނިހެން ޚަރަދުތައް ކުރުމުގެ ޒިންމާ ނަގާނީ ކޮން ބަޔެއްކަން ސާފެއް ނުވެއެވެ. ނަމަވެސް، މިކަންކަން އިންޑިޔާގެ ބައެއް ނޫސްތަކުން ކޮންމެވެސް ވަރަކަށް ސާފުވެއެވެ.\nމިބޯޓަށް އަސްކަރީ ބޯޓެކޭ ނުވަތަ މިއީ ޑޯނިޔާ ބޯޓެކޭ ކިޔަސް އޭގެ މަގުސަދަކަށް، ބޭނުމަކަށް، ބަދަލެއް ނާދެއެވެ. މި ބޯޓު ދުއްވާ އަދި ބޯޓުގެ ކަންތައް ބެލެހެއްޓުން އޮންނާނީ އިންޑިޔާގެ އަސްކަރިއްޔާގެ އަތް މަތީގައި ކަމަށް ބެލެވެއެވެ. ލައުނަތް ލެއްވިގެންވީ ދެ ހެލިކޮޕްޓަރުގެ ކަންތައްތައް އޮތް ގޮތުގެ މައްޗަށް ބަލާލާއިރުއެވެ. އެ ދެ ހެލިކޮޕްޓަރަކީ ރާއްޖެއަށް ‘ހަދިޔާކުރެވެން އެއްޗަކަށްވީ އިރު’، މޮހޮނަށް އޮޑިލިބިދިން އިރު، އޮޑީގައި އަތް ނުލެވޭ ފަދައިން، ރާއްޖޭގެ މީހަކަށް އެ ދެ ހެލިކޮޕްޓަރުގައި އަތްލެވޭ ގޮތެއް ނުވެއެވެ. އެހެން ކަމަށްވާއިރު، ‘ކުއްޔަށް’ ގެންނަ ބޯޓެއްގައި، އަތްލެވޭނީ ކިހިނެއް ހެއްޔެވެ؟ އެހެންވީމާ، ލަފާކުރެވެނީ، މައިގަނޑު ގޮތެއްގައި، މި ބޯޓު ބޭނުންކުރެވޭނީ އިންޑިޔާގެ އަސްކަރީ ބޭނުމައްޓަކައެވެ. އިންޑިޔާއިން ބޭނުންވާ އަސްކަރީ މީހުންނާއި މުދާ، ހަތިޔާރު ވިޔަސް އަދި އެމީހުންނަށް ބޭނުންވާ އެހެން އެއްޗެހި ވިޔަސް، އޭގެ ހަގީގަތް ނޭނގޭ ގޮތުގައި ރާއްޖެއަށް އެތެރެ ކުރުމަށެވެ. މީގެ އިތުރުން، ރާއްޖޭގެ އެކި ހިސާބުތަކުގައި އިމާރަތްކޮށް ގާއިމުކުރެވެމުންދާ އިންޑިޔާގެ އަސްކަރީ މަރުކަޒުތަކަށް، ނުވަތަ ‘ޕޮލިސް އެކެޑަމީތަކަށް’ އިންޑިޔާގެ އަސްކަރިއްޔާގެ މީހުން އުފުލައި ނަގުލު ކުރުމުގައެވެ. މީގެ މާނައަކީ އެހެން ކުރާ ދަތުރެއްގައި ބަލި މީހަކު ނޫފުލާނޭ ވާހަކައެއް ނޫނެވެ. ނަމަވެސް، މި ބޯޓުގެ ހަގީގީ ބޭނުމަކީ ރާއްޖޭގެ ބަލިމީހުން އެއްތަނުން އަނެއް ތަނަށް ގެންދިޔުމެއް ނޫންކަން ޔަގީނާ ގާތަށް އެނގެއެވެ. އެއީ މިހާރުވެސް މިފަދަ ކަންކަން ކުރެވޭނޭ އެއްގަމާއި ވައިގެ ބޯޓުފަހަރުތައް ރާއްޖޭގައި ހުރީމައެވެ. އަދި އެއްކަލަ ލައުނަތް ލެއްވިގެންވީ ‘މޮހޮނުގެ’ ދެ ހެލިކޮޕްޓަރު ވެސް އެއޮތީ ނޫން ހެއްޔެވެ؟ ދެން، ކަން އޮތީ މިހެން ނޫންކަމަށްވަންޏާ، ހަގީގަތް ފޮރުވުމުގެ ބޭނުމަކީ ކޮބައި ހެއްޔެވެ؟ އެ ހަގީގަތަކީ ތަނަށް ހެޔޮ އެދިގެން ކުރެވޭ ކަމަކަށްވަންޏާ، އެކަމުގެ ތަފްސީލު އަވަހަށް ނުދެވެންވީ ކީއްވެ ހެއްޔެވެ؟ އެކަންކަމާ ބެހޭ ވާހަކައެއް، ކޮންމެވެސް ގޮތަކުން އެނގުމުން، ފޫބެއްދުމުގެ ގޮތުން ވާހަކަތައް ދައްކަން ޖެހެނީ ކީއްވެ ހެއްޔެވެ؟\nދެން އޮތީ މި ޑޯނިޔާ ބޯޓު ދުއްވުމުގެ ޚަރަދެވެ. ކުރިން ވެސް ބުނިފަދައިން، އަދި، އިންޑިޔާގެ ބައެއް ނޫސްތަކުގައި ޝާއިއު ކޮށްފައިވާ، މިކަމާ ބެހޭ ޚަބަރުތައް ވެސް ބުނާ ގޮތުގައި، މިބޯޓަކީ ރާއްޖެއިން ‘ކުއްޔަށް’ ހިފާ އެއްޗެކެވެ. މީގެ މާނައަކީ ކޮބައި ހެއްޔެވެ؟ މި ބޯޓު ރާއްޖެ ގެނައުމާއި ރާއްޖޭގައި ބޭއްވުމާއި މި ބޯޓު ދުއްވުމަށް ހިނގާ ހުރިހާ ޚަރަދުތަކެއް ކުރަން ޖެހެނީ ރާއްޖޭގެ ރައްޔިތުންގެ ފައިސާއިންކަމެވެ. އިންޑިޔާގެ ބޭނުމަކަށް، އިންޑިޔާ ބޭނުންވެގެން، ރާއްޖެއިން ކުއްޔަށް ހިފަން ޖެހުނު، އަދި އެކަމުގެ ހުރިހާ ޚަރަދެއް ރާއްޖެއިން ކުރަންޖެހޭ ބޯޓެކެވެ! ނަމަވެސް، މިތާގައި ނޯޓުކޮށްލަން ޖެހޭ ކަމެއް އެބައޮތެވެ. އިންޑިޔާގެ ބައެއް ނޫސްތައް ބުނާ ގޮތުން ނަމަ، ޚަރަދުތައް އޮތީ ‘ދެފަރާތުން ބައިވެރިވެގެން ކުރާ ގޮތަށެވެ’. ނަމަވެސް ސާފު ނުވާކަމަކީ މި ބައިވެރިވުން އޮތީ ކިހިނެއް ކަމެވެ. މި އެއްބަސްވުން ބުނާ ގޮތުން ޑޯނިޔާ ބޯޓު ބާއްވާނެ ތަނެއް، ހޭންގަރެއް، ހަނިމާދޫގައި ހަދަން ޖެހެއެވެ. ލަފާކުރެވޭ ގޮތުގައި، ޚަރަދުގައި ދެ ފަރާތުގެ ބައިވެރިވުން ގުޅެނީ ހަމަ އެކަނި އެބާއްވާނެ ހޭންގަރެއް ހެދުމުގައެވެ. ދެން އެހެނިހެން ޚަރަދުތައް ކުރަން ޖެހޭނީ ރާއްޖެއިން ކަމެވެ.\nއާދެ، މިއީ ލަފާކުރެވޭ ގޮތެކެވެ. މި ގޮތަށް ލަފާ ކުރެވެނީ ކީއްވެ ހެއްޔެވެ؟ ދެ ސަބަބައްޓަކައެވެ. ފުރަތަމަ ސަބަބަކީ ކުއްޔަށް ހިފާ އެއްޗެއް ހިންގަން ކުރަން ޖެހޭ ޚަރަދުތައް ކުރަން ޖެހޭނީ ކުއްޔަށް ހިފާ ފަރާތުންކަމަށްވާތީއެވެ. މިސާލަކަށް ދޯންޏެއް ކުއްޔަށް ހިފައިފި ނަމަ، އެ ދޯނި ދުއްވުމައްޓަކައި ދޯންޏައް އަޅަން ޖެހޭ ތޮޔޮ ގަންނަންޖެހޭނީ ދޯނި ކުއްޔަށް ހިފާ ފަރާތުން ނޫން ހެއްޔެވެ؟ ދޯނި ދުއްވަން ކައްޕިއެއް ނުވަތަ ކެޔޮޅަކާއި އިންޖިނޭރުން ބޭނުން ނަމަ، އެ މީހުން ގެންގުޅެން ހިނގާ ޚަރަދު ވެސް ކުރަން ޖެހޭނީ ދޯނި ކުއްޔަށް ހިފާ ފަރާތުން ނޫން ހެއްޔެވެ؟ އެހެންވެ، ޑޯނިޔާ ބޯޓަކީ ރާއްޖޭން ކުއްޔަށް ހިފާ އެއްޗެއް ކަމަށްވާއިރު ދުއްވަން ބޭނުންވާ ތެލާއި އަދި ދުއްވާ މީހުންނަށާއި އެ ބަލަހައްޓަން ބޭނުންވާ އިންޖިނޭރުންގެ ޚަރަދުތައް ވެސް ކުރަން ޖެހޭނީ ހަމަ ދިވެހި ރައްޔިތުންނަށް ނޫން ހެއްޔެވެ؟ ދިވެހި ރައްޔިތުން މަސައްކަތްކޮށްގެން ހޯދާ ފައިސާއިން ދިވެހި ރައްޔިތުން ދައްކާ ޓެކުސްއިންނެވެ. ދެވަނަ ސަބަބަކީ ދުނިޔޭގައި މިފަދަ ގޮތަކަށް ކުރެވޭ އެހެން މުއާމަލާތުތަކުގައި ވެސް، ކަންތައް މިބުނި ގޮތަށް ކުރެވޭތަން ފެންނާތީއެވެ. މިސާލަކަށް ދެވަނަ ގަލްފު ހަނގުރާމައިގައި ކަންތައްވީ ގޮތް ބަލާށެވެ. އެކަމަށް ހިނގި ޚަރަދު ދައްކަން ޖެހުނީ އަރަބި ބައެއް ގައުމުތަކުންނެވެ. މި ހަނގުރާމައަކީ އެމެރިކާ ވެސް ބޭނުންވެގެން، އެމެރިކާގެ މަސްލަހަތު ވެސް އޮވެގެން ކުރެވުނު ހަނގުރާމައަކަށްވީ އިރުވެސް ވެހެވެ. އަދި މިކަމާ ވިދިގެން އެމެރިކާ ބޭނުން ވެގެން އަރަބި ބައެއް ރަށްތަކުގައި އެމެރިކާގެ އަސްކަރީ މަރުކަޒުތައް ހެދިއިރު، އޭގެ ޚަރުދުގެ ބައެއް ވެސް އުފުލަން ޖެހުނީ ހަމަ އަރަބި ބައެއް ގައުމުތަކަށެވެ.\nއެހެންވީމާ މި ގެންނަ ޑޯނިޔާ ބޯޓު ގެންނަން ބޭނުން ވަނީ ވެސް، އަދި، އެބޯޓުގެ ހުރިހާ ކަމެއްވެސް ހަގީގަތުގައި ގުޅެނީ އިންޑިޔާގެ މަސްލަޙަތާ ކަމުގައި ވިޔަސް، މިކަމުގެ ހުރިހާ ޚަރަދެއް ކުރަން ޖެހޭނީ ރާއްޖެއަށެވެ. ރާއްޖޭގެ ރައްޔިތުންނަށެވެ. އިންޑިޔާއަށް ކިހާ ފައިދާ ހުރި ‘ޑީލެއް’ ހެއްޔެވެ؟ ރާއްޖޭގެ މިނިވަންކަން ވިއްކާލާއިރު، ރާއްޖެ ގަންނަ ފަރާތަށް، އެ ކަމުގެ އަގު ވެސް ދޭން މިޖެހެނީ ހަމަ ރާއްޖެއިންނެވެ! ރާއްޖޭގެ ރައްޔިތުންގެ ފައިސާއިންނެވެ! މިއީ މިކަން އޮންނަން ޖެހޭ ގޮތްކަމުގައި ވެސް ސަރުކާރުގެ އެންމެ ބާރުގަދަ މީހާގެ މަގާމަށް، އަމިއްލައަށް އިސްވެގެން އުޅޭ، މަހާރާޖާ ގޮވައެވެ. އިންޑިޔާއާ ޖަދަލު ނުކުރުމަށެވެ. ރާއްޖޭގެ ސަލާމަތް އިންޑިޔާގެ ސަލާމަތާއި ގުޅިފައި އޮތް ކަމެވެ. ރާއްޖޭގެ ކުރިއެރުމާއި ރާއްޖެއަށް ލިބެން އޮތް ހުރިހާ ފައިދާއެއް ވެސް އޮތީ އިންޑިޔާގެ އަތްމަތީގައި ކަމެވެ.\nAhmed އޯގަސްޓް 11, 2020 At 5:39 އމ\nMiraajjeyge rayyitunnah jehifai huri bodu museebateh tiya ibileehakee.


Barulamaaneege dhanthooraigai jehen heyo nuvaane, eii gaumah heyo edhey baeh noon: Qasim - One Online\n30 އޯގަސްޓް 2021: ޖޭޕީގެ މައި ޖަގަހަ މ. ކުނޫޒުގައި މިރޭ ބޭއްވި ޖަލްސާގައި ގާސިމް ވާހަކަދައްކަވަނީ --- ވަން ފޮޓޯ: ޔޫސުފް ސޮފްވާން\nވެރިކަމުގެ ނިޒާމު ބަރުލަމާނީއަށް ބަދަލުކުރަން ޖަހާ ދަންތޫރައިގައި ޖެހެން ހެޔޮ ނުވާނެ ކަމަށް ޖުމްހޫރީ ޕާޓީގެ ލީޑަރު އަދި ރައްޔިތުންގެ މަޖިލީހުގެ މާމިގިލީ ދާއިރާގެ މެންބަރު ގާސިމް އިބްރާހިމް ވިދާޅުވެއްޖެއެވެ.\nއެމްޑީޕީގެ ރައީސް މުހައްމަދު ނަޝީދު އިސްވެ ހުންނަވައި އަންނަނީ ބަރުލަމާނީއަށް ތާއީދު ހޯދުމުގެ ޕެޓިޝަނެއްގައި ސޮއިކުރުމުގެ މަސައްކަތް ކުރަމުންނެވެ. އެ ޕެޓިޝަނުގައި ރައްޔިތުންގެ މަޖިލީހުގެ އެމްޑީޕީގެ 15 މެންބަރަކުވެސް ސޮއިކޮށްފައިވެ އެވެ. ރައީސް ނަޝީދު ވަނީ ވީހާވެސް ގިނަ ބަޔަކު އެ ޕެޓިޝަނުގައި ސޮއިކުރުމަށް އެދިވަޑައިގެންފަ އެވެ.\nޖުމްހޫރީ ޕާޓީގެ އޮފީސް ހުންނަ މ. ކުނޫޒްގައި ރޭ ބޭއްވި ޖަލްސާގައި ބަރުލަމާނީގެ ވާހަކަތަކަށް އިޝާރާތްކުރައްވައި ގާސިމް ވިދާޅުވީ، ރާއްޖެއަށް ބަރުލަމާނީ ގެންނަން މަސައްކަތްކުރަނީ އަމިއްލަ އެދުމުން ފޯވެގެން ތިބި ބައެއް ކަމަށެވެ.\n"ދިވެހިރާއްޖޭގެ ރައްޔިތުން ހެޔޮވެސް ނުވާނެ ބަޔަކު ނުކުމެގެން މި ފަތުރާ ދަންދޫރައިގައި ޖެހެން. ބަރުލަމާނީއޭ ކިޔައިގެން މި ހޫރުވާ އެއްޗެއްގައި ޖެހެން ހެޔޮނުވާނެ. އެއީ ގައުމަށް ހެޔޮ އެދިގެން ކުރާ ބަޔެކޭ އަޅުގަނޑު ނުދަންނަވާނަން. އެއީ ރައްޔިތުންނަށް ހެޔޮ އެދިގެން ކުރާ ކަމެއް ނޫން. އަމިއްލަ އެދުމުން ފޯވެގެން ކުރާ ކަމެއް" ގާސިމް ވިދާޅުވިއެވެ.\nބަރުލަމާނީ ނިޒާމެއްގައި ވެރިކަމުގެ ހުރިހާ ބާރެއް އޮންނާނީ ރައްޔިތުންގެ މަޖިލީހުގައި ކަމަށާއި އެއީ ހަމަޖެހޭ ގޮތެއް ނޫން ކަމަށް ގާސިމް ވިދާޅުވިއެވެ. ބަރުލަމާނީ ނިޒާމެއްގައި މަޖިލީހުގެ މެޖޯރިޓީ އޮންނަ ގޮތަކުން ވެރިކަން ބަދަލުކުރަން ވަރަށް ފަސޭހަވާނެ ކަމަށްވެސް ވިދާޅުވިއެވެ.\nގާސިމް ވިދާޅުވީ، ބަރުލަމާނީއަކީ އިނގިރޭސިންގެ ނުފޫޒު އޮވެގެން އިންދައިގެން އުޅޭ އޮށެއް ކަމަށާއި ބަރުލަމާނީ އަކީ އިނގިރޭސިންގެ ނުފޫޒާއި ފިކުރިއްޔާތު ގައުމުގައި ފަތުރައި ގައުމު ފަސާދަކުރުވުމަށް ރާވާފައި އޮތް ނިޒާމެއް ކަމަށެވެ.\nގާސިމް އިތުރަށް ވިދާޅުވީ، ރައްޔިތުންނަށް އެންމެ ފައިދާހުރި ނިޒާމަކީ ރިޔާސީ ނިޒާމު ކަމަށާއި އެއީ ރައްޔިތުންގެ ނިންމުން ކަމަށެވެ.\nގުޅޭ ޓެގު ސިޔާސީ ގާސިމް އިބްރާހިމް ޖުމްހޫރީ ޕާޓީ ބަރުލަމާނީ ނިޒާމް ރިޔާސީ ނިޒާމު


Ihavandhoo varah thafaathu, Ibu vidhaalhuvee mikanvejje kamah | Mihaaru\nއިހަވަންދޫ ވަރަށް ތަފާތު، އިބޫ ވިދާޅުވީ މިކަން ވެއްޖެ ކަމަށް\nއިބޫ އިހަވަންދޫއަށް ވަޑައިގަތުމުން ހޫނު މަރުހަބާއެއް ދެއްނެވުން-- ފޮޓޯ: އެމްޑީޕީ\nހއ. އިހަވަންދޫން، އަހުމަދު ސާއިލް އަލީ، މިހާރު\n05 ސެޕްޓެމްބަރ 2018 - 20:00\nއެންމެ ބޮޑު އިދިކޮޅު ޕާޓީ، އެމްޑީޕީގެ ބޮޑު ތާއީދެއް އޮންނަ މި ރަށަށް އިބޫ އާއި އިއްތިހާދުގެ ޓީމު މިއަދު ހަވީރު ވަޑައިގެންނެވިއިރު، ރަށުގެ ބަނދަރު އެއްކޮޅުން އަނެއް ކޮޅަށް ވަނީ އިއްތިހާދުގައި ހިމެނޭ ޕާޓީގެ ކުލަތަކުން ޒީނަތްތެރި ކޮށްފަ އެވެ.\nއިބޫ، އިހަވަންދުއަށް ފައިބައިވަޑައިގެންނެވި ސިޑިއާ ދިމާލުގައި ހަރުކޮށްފައި ހުރީ ދޮރެކެވެ. "ޖަޒީރާ އިހަވަންދޫއަށް މަރުހަބާ" ލިޔެފައިވާ އެ ދޮރުގައި އިބޫ ޓަކި ޖައްސާލެއްވުމާ އެކު، އެ ދޮރު ހުޅުވީ ދޮރުވާނުންގެ ގޮތުގައި ފޭލި އަނދެގެން ތިބި ދެ ފިރިހެނެކެވެ.\nއެ ދޮރުން އިބޫ ރަށަށް އަރައި ވަޑައިގެންނެވިއިރު، ސަލާމް ކުރެއްވުމަށް ދިގު ކިޔޫއެއް ހަދާފައި އޮތެވެ. ދެ ޖިންސުގެ އެކި ފުރައިގެ މީހުންނެވެ. ގިނައިން ތިބީ އަންހެނުންނެވެ. އާބާދީގައި 3،000 އެއްހާ މީހުން ދިރިއުޅޭ އިހަވަންދު އަކީ މަސްވެރި ރަށަކަށް ވާއިރު ރަށުގައި މިވަގުތު ގިނައިން ތިބީ އަންހެނުންނާއި ދުވަސްވީ ފިރިހެންނުންނެވެ.\nރީނދޫ ކުލައިގެ ހަވީރީ ހެދުންތަކުގައި ތިބި މީހުންގެ ކިޔޫ މި ރަށުގެ ބަނދަރުން ފެށިގެން ގޮސް ރަށު ތެރޭގައި ހުޅުވާފައިވާ އެމްޑީޕީ ހަރުގެއާ ހަމައަށް އޮތެވެ. އެ ހުރިހާ ސަޕޯޓަރުންނާ ސަލާމް ކުރެއްވުމަށް އިބޫ ވަނީ ބައިގަޑިއިރަށް ވުރެ ގިނަ ވަގުތު ހޭދަ ކުރައްވައިފަ އެވެ.\nސަލާމް ކުރައްވަމުން ގެންދެވިއިރު، ސަފުގެ ފަސް ހިސާބެއްގައި އިދިކޮޅު ކޯލިޝަންގެ ވައުދުތައް ތަމްސީލެއްގެ ސިފައިގައި ދައްކާލަމުން ދިޔަ އެވެ. އެ އިން އެއް ސްޓޯލެއްގައި ދަނޑުވެރިއަކު މިރުސް ގަހެއް ހިފައިގެން އިނެވެ. އިބޫ ވަނީ އެ ގަހުން މިރުސް ބިނދެ ދަނޑުވެރިޔާ އަށް ފައިސާ ދީފަ އެވެ. އަދި ދިވެހި ވަންތަ މަސައްކަތްތެރި ކަމާއި ފުރިހަމަ ސިއްހީ ނިޒާމެއް ލިބިފައިވާކަން ދައްކުވައިދޭ ސްޓޯލްތައް ވެސް ހުއްޓެވެ. އެ ތަމްސީލްތައް ރޭވުމުގައި އިސްކޮށް އުޅުއްވީ އިހަވަންދޫ ދާއިރާގެ މެމްބަރު އަދި މަޝްހޫރު ކޮމޭޑިއަން މުހައްމަދު އަބްދުﷲ (މުހައްމާ) އެވެ.\nގިނަ އަދަދެއްގެ ސަޕޯޓަރުންނާ މުހާތަބް ކުރައްވައި އުފަލުން ހުންނެވި އިބޫ ވިދާޅުވީ "މި ރަށް މި އޮތީ 23 ސެޕްޓެމްބަރަށް ފައްކާވެފައި" ކަމަށެވެ. މި ރަށުން ބޮޑު އަޣުލަބިއްޔަތެއް ލިބޭނެކަން ޔަގީން ވެފައިވާ ކަމަށް އިބޫ ވިދާޅުވި އެވެ. ނަމަވެސް، ފަރުވާ ކުޑަނުކޮށް މަސައްކަތް ކުރެއްވުމަށް އިބޫ އެދިވަޑައިގެންނެވި އެވެ.\n"ކޮންމެ ދުވަހެއްގެ ކޮންމެ ވަގުތެއް މުހިންމު. ސިޔާސީ ކަންކަމުގައި ވަރަށް އަވަހަށް ބަދަލުތައް އާދޭ. ތޭވީސް ސެޕްޓެމްބަރުގައި ތިބޭފުޅުން ނުކުންނަވައި ވޯޓު ދެއްވާ،" އިހަވަންދޫގެ އިދިކޮޅު ސަޕޯޓަރުންނަށް އިބޫ ވިދާޅުވި އެވެ.\nކޯލިޝަންގެ ވެރިކަމެއްގައި މި ރަށަށް ގިނަ ކަންތައްތަކެއް ކޮށްދެއްވާނެ ކަމަށް އިބޫ ވަނީ މިއަދު ވައުދުވެވަޑައިގެންފަ އެވެ.\nއިހަވަންދު އަށް އިބޫ ވެވަޑައިގެންނެވި ވައުދުތައް:\n• ގޯތި ދޫކުރުމަށް ބިން ހިއްކުން. • ސިނާއީ މަސައްކަތްތަކަށް ހިއްކި ބިމުން ޖާގަ ދިނުން. • އޮޑި އެހެލާ ޒަމާނީ ވަސީލަތްތައް ގާއިމް ކުރުން. • ބަނދަރު ހަދައިދިނުން. • މަސް ގަންނާނެ އިންތިޒާމް ހަމަޖައްސާނަން. • އައިސް ޕްލާންޓް ބޮޑުކޮށް ކެޕޭސިޓީ ބޮޑު ކުރުން. • ތަފާތު ކުޅިވަރުތައް ކުޅެވޭނެ ދަނޑުތަކެއް ހެދުން. • ސިއްހީ މަރުކަޒު ހޮސްޕިޓަލަކަށް ބަދަލުކުރުން. • ވަސީލަތާއި ޑޮކްޓަރުން ދިނުން. • މަގުތަކުގައި ތާރު އެޅުން. • ރަށުގައި ތިބެގެން މަތީ ތައުލީމް ހާސިލް ކުރުމުގެ ފުރުސަތު ހަމަޖައްސައިދިނުން.\nކުރީގެ ރައީސް މައުމޫން އަބްދުލްގައްޔޫމަށް ތާއީދުކޮށް، ޕީޕީއެމްގައި ކުރިން އުޅުނު މި ރަށުގެ ބައެއް ހިދުމަތްތެރިންނާއި ވިޔަފާރިވެރިން ވަނީ މި މަހުގެ 23 ގައި ބާއްވާ ރިޔާސީ އިންތިޚާބުގައި އިބޫ އަށް ތާއީދު ކުރައްވާނެކަން އިއުލާން ކުރައްވައިފަ އެވެ.\nއިބޫ އިހަވަންދު އަށް ވަޑައިގަތުމުން ހޫނު މަރުހަބާއެއް ދަންނަވަނީ.--- ފޮޓޯ: އެމްޑީޕީ\nއިހަވަންދޫގެ ސަޕޯޓަރުންނާ ބައްދަލު ކުރެއްވުމަށް ފަހު، އިބޫ މި ރަށުން ފުރާވަޑައިގަތުމަށް ބަނދަރަށް ވަޑައިގެންނެވުމުން ވެސް ގިނަ އަދަދެއްގެ ބަޔަކު އެ ސަރަހައްދަށް އެއްވެ އިބޫއަށް ތާއީދުކޮށް އަޑު އުފުއްލާފައި ވެ އެވެ. އެ މީހުން އިބޫ އަށް ދިން ޔަގީން ކަމަކީ ރިޔާސީ އިންތިޚާބުގައި އެ ރަށުގެ 81 ޕަސެންޓް، ވޯޓު އޭނާއަށް ލިބިވަޑައިގަންނަވާނެ ކަމެވެ.\nއެމްޑީޕީ އިދިކޮޅު ފަރާތްތައް ހއ. އިހަވަންދޫ ރައީސް އިބްރާހިމް މުހައްމަދު ސޯލިހް ހއ. އަތޮޅު\n32 ކޮމެންޓް, 400 ރިއެކްޝަންސް\nމިކަންކަން ވާނެ؟ އިންޑިއާ އިން ލޯނެއް ނުލިބޭނެ. ނުނެގިއްޔާ ރަނގަޅީ ވެސް. ކޮންތާކުން ކޮންމެ ރަށަކަށް މިކަންކަން ކޮށްދޭން ފައިސާ ހޯދަނީ. އެސެޓްސް އަދި ޝެއަރ ނުވިއްކާތި، ހެޔޮނުވާނެ. ދިގު މުއްދަތަކަށް ފައިސާ ލިބޭނީ އެސެސްޓް ހުރެގެން. ޔާމީނަށް ވުރެ ގިނަ ކަންކަން ނުކޮށްދިނަސް ހެޔޮ. މުއައްސަސާތައް ރަނގަޅުކޮށްދީ. އަންނި ހެދި ގޮތަށް ނަހަދާތި.\nވާވް. ވަރަށް އުފާވެރި މަންޒަރުތަކެއް.\nއާނ ކަލެއަށް ވާނެވަރެއް ތިއޮތީ ވެފަ. ދެން ގެއަށް ވަދެ ރަޖާ އަޅައިގެން އޮށޯވޭ. ހެހެހެހެ އަމިއްލައަށް މިހާރުއްސުރެ ގަބޫލު ކުރީ އޮތި ތިމާ ފަކީރާ ލާއިގު ކަމަކާ ނޫންކަން މިއުޅެވެނީ.\nތި ކަން ވެއްޖެއްޔާ ދެން އިތުރު ޚަރަދު ތަކެއް ކުރާކަށް ކެމްޕެއިން ކުރާނެކަމެއް ނެތެއްނުން. ހުވާކުރަން ތައްޔާރުވާން ވީނުން..\nތި ކައުންސިލުން މިހާރުވެސް ރަށުން ނުހައްގުން ރައްޔިތުންނަށް ގޯތި ދޫކޮށްފަ ބުނަނީ ޔާމީން ހޮވިއްޖިއްޔާ އެގެތައް އަތުލާނެއޭ....މިކަން ނިކަން ދޮގު ކޮށްބަލަ!\nތީ ކަނޑަ އެޅިގެން ހެދި ބޮޑު ދޮގެއް. މަންމަ އުފަންވެ ދުނިޔެ ދަސްވިފަހުން ބޮސްދަރިފުޅާ ތި އުފަންވީވެސް.\nއިހަވަންދޫގެ ރައްޔިތުންގެ ތިބީ ތަރައްގީ އާއިއެކު.3އަހަރު ތެރޭގް ނުވި ކަމެއް ދެނެއް ނުވާނެ. ހުވަފެނީ އަވާގަ އިހަވަންދޫ ރައްޔިތުންނެއް ނުޖެހޭނެ. އިހަވަންދޫ ރައްޔިތުން ތިބީ ތަރައްގީ ފަޅީގަ.\nއިހަވަންދޫއިން ބޮޑުތާއީދެއް އޮތްކަމަށް ވިދާޅުވިއިރު އެނގިއެއްނުލެއްވި ކައިރިރައްތަކުން ގެނައި މީހުންގެ އަދަދު. ކިޔޭ ނުކިޔޭއެއްވެސް ނޭނގެނީ\nމާލޭ މީހާ ކިޔާނެ އެއްޗެއް އިހަވަންދޫ އަކަށް ނޯންނާނެ. އިހަވަންދޫ އަށް ކައިރި ރަށްތަކުން މީހަކު ނުގެނެ ކަމާކަންފަށާފަ. މާލެ މީހާ މާލޭގެ ވެރިމީހާހެން ދޮގުހަދާ އޮޅުވާލަން ނޫޅެބަލަ. ތަރައްޤީ އޮތީމާލޭގަ އެއްނު، ދެން އޮންނާނި އަތޮޅު ތެރޭގަ.\nމަރުހަބާ ކިޔަންގޮސް ގިނައިން ތިބީ ކުޑަކުދިން..............\nއިބޫ! އެންމެ ރަށަކުން ތިވަރު ސަޕޯޓެއް ފެނުނަސް އަދި ރާޑިވާވަރެއް ނުވޭ. އަދި އެހެން ރަށްތައް އޮތީ އޮތްގޮތަށް.\nއިބޫއެވެ. ނަނާ ހުވަފެން ނުދެކޭށެވެ. މާ އަވަހަށް އަވާމެންދުރު ފެންނަނީ އެވެ. ދިވެހިން 11 ނޮވެމްބަރ 2018 އިިންފެށިގެން ކުރިއަށް އޮތް ފަސްއަހަރަށް އިޙްތިޔާރު ކުރަނީ ކޮން ބޭފުޅެއްތޯ ބަލަން އަދި މަޑުކުރައްވާށެވެ.\nއިހަވަންދޫ ވަރަށް ތަފާތު، އިބޫ ވިދާޅުވީ މިކަން ވެއްޖެ ކަމަށް ތަމެން ބުނި ނަމަވެސް ތަމެން ނަށް އަދި ރިޔާސީ އިންތިޚާބު ކާމިޔާބު ވާން ލޯންގްވޭ ޓު ގޯ ދޯ ތަމެން ދެން މަހަށް ދޭބަލަ މަހަށް މަހަށް މަހަށް ދޭބަލަ..\nމީމާމޮޅު އެއްޗެއް އެނގިގެންއުޅޭމީހެއް..


#MageyReport: Terroristun mulhi dhuniye'ah dhathuru kuraa iru,...\nޓެރަރިސްޓުން މުޅި ދުނިޔެއަށް ދަތުރުކުރާއިރު، އިއްޒަތްތެރި މެމްބަރު ނިހާނަށް އަވަށްޓެރި އިންޑިއާއަށްވެސް ނޭރުނު\nސަރުކާރުން ޓެރަރިސްޓުންކަމަށް ބުނާ ބޭފުޅުންނަށް ބޭނުން ޤައުމަކަށް ދަތުރުކުރެވޭ\nސަރުކާރަށް ސަނާ ކިޔާ މެމްބަރުންނަށް އަވަށްޓެރި ޤައުމަކަށްވެސް ވަޑައެއްނުގެންނެވޭ\nކުރިއަށް އޮތް ތަނުގައި އެހެން ޤައުމުތަކުންވެސް އިންޑިއާ ނަމުނާއަކަށް ބަލާނެެ\nކ. މާލެ6ޖޫން 2018 | ބުދަ 03:59 24,502\nކުރީގެ ނައިބް ރައީސް އަހުމަދު އަދީބާއެކު، ނިހާން - ޓްވިޓަރ\nއަންގާރަ ދުވަހު ބޮޑު ހަބަރެއްގެ ގޮތުގައި އަޑުއިވިގެންދިޔަ ހަބަރަކީ ޕީޕީއެމްގެ ޕާލިމެންޓްރީ ގުރޫޕްގެ ލީޑަރު އަހުމަދު ނިހާން ހުސެއިން މަނިކު، އިންޑިއާއަށް ވަޑައިގަތުމުން އެ ޤައުމަށް އެރުމުގެ ފުރުސަތު ނުދެއްވާ އަނބުރާ ފޮނުވާލި ހަބަރު އެވެ. ނިހާން ސިފަކުރެއްވި ގޮތުގައި ނިހާން އަނބުރާ ފޮނުވާލާފައިވަނީ އޭނާއަކީ ޕީޕީއެމްގެ މަޖިލީސް މެމްބަރަކަށްވާތީ އެވެ. އަދި އެއީ މި ސަރުކާރާއިމެދު ހިތްހަމަނުޖެހެކަން ހާމަކުރުމުގެ ގޮތުން އިންޑިއާއިން އެޅި ފިޔަވަޅެއްގެ ގޮތުގައިވެސް ނިހާން ސިފަކުރައްވަ އެވެ.\nކޮންމެއަކަސް ނިހާނަކީ އާދައިގެ ބޭފުޅެއް ނޫނެވެ. އަދި އިންޑިއާ އިން އެ ޤައުމަށް އެރުމުގެ ފުރުސަތު ނުދެއްވާ ނިހާން އަނބުރާ ފޮނުވާލާފައިވަނީ ނިހާނަކީ ކޮން ބޭފުޅެއްކަން ނޭނގިގެނެއްވެސް ނޫނެވެ. އެހެނީ ނިހާން ވިދާޅުވި ގޮތުގައި އެއާޕޯޓްްގައި ތާށިވެ، ސުވާލުތައް ކުރިމަތިވާންް ފެށުމާއިއެކު އޭނާ އަކީ ރައްޔިތުންގެ މަޖިލީހުގެ މެމްބަރެއްކަން އަންގައިދޭ ކާޑު އިމިގްރޭޝަންގެ އޮފިސަރުންނަށް ދައްކާފައިވެއެވެ. އަދި ނިހާނަކީ ކޮން ޕާޓީއަކަށް ނިސްބަތްވާ މެމްބަރެއްތޯ ސުވާލުކުރުމުން އޭނާއަކީ ޕީޕީއެމަށް ނިސްބަތްވާ މެމްބަރެއްކަންވެސް ނިހާން އިމިޤްރޭޝަންގެ އޮފިސަރުންނަށް ވިދާޅުވެދެއްވި އެވެ.\nއެހެންކަމުން އިންޑިއާ އިން ނިހާން އެ ޤައުމަށް އެރުމުގެ ފުރުސަތުނުދީ އަނބުރާ ފޮނުވާލާފައިވަނީ އެއީ ކާކުކަން އެނގިި ތިބެކަން އެނގެ އެވެ.\nނިހާން އަކީ ރައީސް އަބްދުﷲ ޔާމީންގެ ފުރިހަމަ އިތުބާރު ލިބިވަޑައިނުގެން ހުންނެވިނަމަވެސް، އެ އިތުބާރު ހޯއްދެވުމަށްޓަކައި ވަރަށް މަސައްކަތްކުރައްވާ ބޭފުޅެކެވެ. ފެންނަ މަންޒަރުތަކަށް ބަލާއިރު، ނިހާނަކީ ރައީސް އަބްދުﷲ ޔާމީންގެ ވަރަށްވެސް އަރިސް ބޭފުޅެކެވެ. އަދި ކިޔެެއްތަ ނިހާނަކީ ޓެރަރިސްޓެއްވެސް ނޫނެވެ. މައްސަލައެއްގެ ތުުހުމަތުގައި ޕާސްޕޯޓްވެސް ހިފާޓައިފައިވާ ބޭފުޅެއް ނޫނެވެ. އެހެންގޮތަކަށް ބުނާނަމަ ނިހާނަކީ ވަރަށް އިއްޒަތްތެރި ބޭފުޅެކެެވެ. ގައިދީއަކަށްނުވާ ސާފު ބޭފުޅެކެވެ. ނަމަވެސް ކަންވެގެންދިޔަގޮތަށް ވިސްނާލާށެވެ.\nރައީސް އަބްދުﷲ ޔާމީނާއި، ނިހާނާއި، ސަރުކާރުގެ އިސްވެރިންނަށް ބޮޑެތި ޓެރަރިސްޓުންގެ ގޮތުގައި ފެނިވަޑައިގަންނަވާ ބޭފުޅުން އެޔޮއްގެން އެއް ޤައުމުުން އަނެއް ޤައުމަށް ދަތުރުތައް ކުރައްވަމުންގެންދަވަނީ އެވެ. ޝަރަފުވެރިކަމާއެކުގަ އެވެ. ބޮޑެތި ގައިދީންތައްކަމުގައި ސަރުކާރުން އަބަދުމެ ސިފަކޮށް، އެގޮތަށް ރައްޔިތުންނަށް ވިސްނައިދިނުމަށް ބޭނުންވެގެން ކެނޑިނޭޅި އެބޭފުޅުންތަކެއްގެ ވާހަކަ ދައްކަމުންގެންދާ ބޭފުޅުން އެއާޕޯޓްތަކުގައި ތާށިވެގެން އުޅުއްވާކަށް ޖެހިވަޑައެއްނުގަންނަވަ އެވެ. އެ ބޭފުޅުން ޤައުމަކަށް ވަޑައިގެނެންވުމާއެކު، އެ ޤައުމުތަކުގެ ސަރުކާރުން ކާރާއި، އިސްތިޤުބާލުކުރައްވާނެ ބޭފުޅުން ފޮޮނުއްވާ ހައްދަވަ އެވެ.\nދަތުރުމަތީގައި އިންނަވަނިކޮށް ބައެއް ބޭފުޅުންގެ ޕާސްޕޯޓްތައް ކެންސަލްކުރުމުން ކުޑަ ވަގުތުކޮޅަކު އެއާޕޯޓްގައި ތާށިވިނަމަވެސް ޤައުމުތަކުން އެ ބޭފުޅުންނަށް ހިމާޔަތްދީ ހައްދަވަ އެވެ. ނަމަވެސް އިއްޒަތްތެރި މެމްބަރު ނިހާނަށް ޖެހިވަޑައިގެންނެވީ އެއާޕޯޓްގައިި ތާށިވެ އިންނެވުމަށްފަހު އަނބުރާ ޤައުމަށް ވަޑައިގަންނަވާށެވެ. ޕީޕީއެމްގެ ޕީޖީ ލީޑަރޭ ވިދާޅުވެ ބޮޑެތި ކާޑުތަކުންނާއި، މޮޅެތި ފެންވަރުގެ ޕާސްޕޯޓްއިން ލިބިވަޑައިގެންނެވި ފައިދާއެއް ނެތެވެ.\nނިހާނެވެ. ވިސްނައިވަޑައިގަންނަވާށެވެ. ޓެރަރިސްޓުންނޭ ވިދާޅުވެ، އެއިން ބޭފުޅެއްގެ ނަމެއް ކިޔަސް، ޓީވީތަކުގެ ލައިސަންސް ބާތިލްކޮށް، ވޯޓެއްލައިފިނަމަ އެންމެން ހައްޔަރުކުރިނަމަވެސް ހަޤީޤީ ޓެރަރިސްޓުންނަކީ ކޮބައިކަން މުޅި ދުނިޔެއަށް އެނގޭކަން އެ އޮތީ ސާފުކޮށް ބުނެދީފައެއް ނޫންތޯ އެވެ. ރައީސް އަބްދުﷲ ޔާމީނަށް ކިތަންމެވަރަކަށް ސަނާ ކިޔަސް، އަދި އަމިއްލަ ޤައުމުގައިި ބޮޑެތި ފްލެޓްތައް ބައްލަވައިގަނެގެން އިއްޒަތުގައި އުޅުއްވިޔަސް، ޤައުމުން ބޭރުގައި އެއިން ކުރާނެ ފައިދާއެއް ނެތްކަން އެ އޮތީ ބުނެދީފައެއް ނޫންތޯ އެވެ.\nކައިރީގައި ގެންގުޅޭ ދެތިން ކުއްޖަކު ޤަބޫލުކުރިޔަސް، މުޅި ދުނިޔެވެސް ތި ދައްކަވާ ވާހަކަތައް ގަބޫލުނުކުރާކަމަށް އެ އޮތީ ބުނެދީފަ އެވެ.\nއަވައްޓެރި ޤައުމަކަށް ނޭރި، އަމިއްލަ ޤައުމުގައި ހުންނެވުމަކީ ވަކިން ކުޑަ އަޅުވެތިކަމެއް ނޫނެވެ. އަދި ކިޔެއްތަ ކަންތައްދާ މިސްރާބަށް ބަލާއިރު، އިންޑިއާއާއި ހަމައިން ނިމޭނެކަމަށް ބެލުމަކީވެސް މޮޔަ ކަމެކެވެ. އިންޑިއާގެ އިތުރުން ޔޫރަޕްވެސް އަދި އޮތީ އެވެ. ދުނިޔޭގެ ބޮޑެތި ބާރުތަށް އެއޮތީ ފާރަވެރިވެކަން ހަނދުމަފުޅުގައި ބަހައްޓަވާށެވެ.


ސިއްހީ ނުރައްކަލުގެ ކުއްލި ހާލަތުގެ މުއްދަތު އިތުރުކޮށްފި – DhiDaily\nކޮވިޑް-19 ފެތުރުން ކޮންޓްރޯލްކުރުމަށް މުޅި ރާއްޖެ އަށް އިއުލާނުކޮށްފައިވާ ސިއްހީ ކުއްލި ނުރައްކަލުގެ ހާލަތުގެ މުއްދަތު ހެލްތު މިނިސްޓަރު އަބްދުﷲ އަމީން މިރޭ އިތުރުކުރައްވައިފި އެވެ.\nއާއްމު ސިއްހަތު ރައްކާތެރިކުރުމުގެ ގާނޫނުން ލިބިވަޑައިގަންނަވާ ބާރުގެ ދަށުން ރާއްޖޭގައި ފުރަތަމަ ފަހަރަށް ސިއްހީ ނުރައްކަލުގެ ކުއްލި ހާލަތު އިއުލާނުކުރީ މިދިޔަ މާޗު 12 އިން ފެށިގެން 30 ދުވަހަށެވެ. އޭގެ ފަހުން ފަސް ފަހަރެއްގެ މަތިން އެ މުއްދަތު އިތުރުކޮށްފައިވެއެވެ.\nހެލްތް އިމަރޖެންސީ އޮޕަރޭޝަން ސެންޓަރު(އެޗްއީއޯސީ)ގެ ފަރާތުން ދަރުބާރުގޭގައި މިހާރު ކުރިއަށްދާ ނޫސްވެރިންގެ ބައްދަލުވުމުގައި ވާހަކަފުޅު ދައްކަވަމުން އެޗްއީއޯސީގެ ތަރުޖަމާން ޑރ. ފާތިމަތު ނަޒްލާ ރަފީގް ވިދާޅުވީ، މިހާރު މިއޮތް އާއްމު ސިއްހަތުގެ ކުއްލި ނުރައްކަލުގެ ހާލަތު ހަތެއް އޮގަސްޓާއި ހަމައަށް އިތުރު ކުރުމަށް މިހާރުވަނީ ނިންމައިފައި ކަމަށެވެ.\nއަދި މިމުއްދަތު އަންނަ މަހުގެ ހަތްވަނަ ދުވަހާއި ހަމައަށް އިތުރު ކުރާއިރު މިހާރުވެސް މާލެ ސަރަހައްދުތަކުގައި ހުރި ރެސްޓުރިކްޝަންތައް ދެމެހެއްޓުމަށް ނިންމައިފައިވާ ކަމަށްވެސް ޑރ. ނަޒްލާވަނީ ވިދާޅު ވެފައެވެ.\n“މިނިސްޓަރ އޮފް ހެލްތް އާއްމު ސިއްހަތުގެ ގާނޫނުގެ ދަށުން ލިބިފައިވާ ބާރުގެ ދަށުން މިހާރު މިއޮތް އާއްމު ސިއްހަތުގެ ކުއްލި ނުރައްކަލުގެ ހާލަތު ހަތެއް އޮގަސްޓާއި ހަމައަށް އިތުރަށް އެކްސްޓެންޑް ކުރާކަމަށް މިހާރުވަނީ ނިންމިފަ އަދި މި އެކްސްޓެންޑް ކުރެވޭއިރުގައި މިހާރުވެސް މާލޭ ސަރަހައްދުގައި ހުރި ރެސްޓުރިކްޝަންތަކާއެއްކޮން ހަމަ އެކްސްޓެންޑް ކުރެވޭނީ” ޑރ. ނަޒްލާ ވިދާޅުވިއެވެ.\nސިއްހީ ކުއްލި ނުރައްކަލުގެ ހާލަތު އަންނަ މަހުގެ ހަތަކާއިހަމައަށް އިތުރުކުރި ކަމުގައި ވިއަސް، ކޮވިޑް-19 ފެތުރުން ކޮންޓުރޯލް ކުރުމަށް މީގެކުރިން އަޅައިފައިވާ ފިޔަވަޅުތަކަށް މިހާރުވަނީ ލުއިތައް ދޭންފަށައިފައެވެ. މި ލުއިތަކާއެކު މާދަމާ ރާއްޖޭގެ ބޯޑަރު ހުޅުވާލައި ފަތުރުވެރިކަން ފެށުމަށްވަނީ ހަމަޖެހިފައެވެ.\nރާއްޖެއިން ކޮވިޑް-19 ޖެހުނު މީހުންގެ އަދަދު ވަނީ 2,801 އަށް އަރައިފަ އެވެ. އޭގެ ތެރެއިން 14 މީހަކު ނިޔާވެފައިވާއިރު، މިހާރު މިބައްޔަށް ފަރުވާ ހޯދަމުން އަންނަނީ 470 މީހުންނެވެ. ބަލި ޖެހުނު މީހުންގެ ތެރެއިން މިބަލިން މިހާތަނަށް ރަނގަޅުވެފައިވަނީ 2،302 މީހުންނެވެ.


Maumoon ge misraabu huree idhikolhu faraaiythakuge amaazaa dhimaalah: MDP | Mihaaru\nރައީސް މައުމޫން ޕީޕީއެމް އޮފީހުން ނުކުމެވަޑައިގަންނަވަނީ: ޕީޕީއެމް އިސްލާހު ކުރުމުގެ ގިނަ ކަންތައްތަކެއް އެމަނިކުފާނު ވަނީ ފައްޓަވާފައި. --ފޮޓޯ: މުހައްމަދު ޝަރުހާން/ މިހާރު\nމައުމޫންގެ މިސްރާބު ހުރީ އިދިކޮޅު ފަރާތްތަކުގެ އަމާޒާ ދިމާލަށް: އެމްޑީޕީ\n04 ޖުލައި 2016 - 13:03 34 comments\n"މިހާރު"އާ ވާހަކަ ދައްކަވަމުން ޝިފާޒު ވިދާޅުވީ ޝަރުއީ ދާއިރާ ހަރުދަނާ ކުރުމާއި ކޮރަޕްޝަނާއި ފަސާދައިން ގައުމު ސަލާމަތް ކުރަން މައުމޫން މަސައްކަތްޕުޅު ކުރައްވާނަމަ، އެމަނިކުފާނަށް ވަޑައިގެންނެވެނީ އެމްޑީޕީއާ ދިމާލަށް ކަމަށް ވިދާޅުވުމުގެ ފުރުސަތު އެބައޮތް ކަމަށެވެ.\nޕީޕީއެމް އެތެރޭގައި ހުރި މައްސަލަތައް ހައްލު ކުރުމުގެ ގާބިލްކަން ލިބިވަޑައިގެންފައި ވަނީ މައުމޫނަށް ކަމަށް ވެސް ޝިފާޒު ވިދާޅުވި އެވެ. އަދި ރައީސް އަބްދުﷲ ޔާމީނަކީ ޕީޕީއެމަށް ތާއީދު އޮތް ބޭފުޅެއް ނޫން ކަމަށް ވިދާޅުވެ ޝިފާޒް ވަނީ ރައީސް ޔާމީނަށް ފާޑު ވިދާޅުވެ، މައުމޫނަށް ތައުރީފް ކުރައްވައިފަ އެވެ.\n"ރައީސް މައުމޫނަކީ ދިގު މާޒީއެއް ވަންދެން ވެރިކަން ކުރެއްވި ބޭފުޅެއް. ރާއްޖޭގެ ރައްޔިތުންގެ ތާއީދު ލިބިފައި ހުންނެވި ބޭފުޅެއް. ޕީޕީއެމްގެ އެންމެ މަގުބޫލު ބޭފުޅަކީ ވެސް މައުމޫން. ރައީސް ޔާމީނަކީ މަގުބޫލު ބޭފުޅެއް ނޫން. މަގުބޫލު ބޭފުޅަކަށް އެކަންކަން ކުރެވޭނީ." ޝިފާޒު ވިދާޅުވި އެވެ.ެއ\nރާއްޖެ ވެއްޓެމުންދާ އަނދަވަޅުން ސަލާމަތް ކުރުމަށް އެއިރަކު މަސައްކަތް ކުރެވޭ ބަޔަކާއެކު އެމްޑީޕީން މަސައްކަތް ކުރާނެ ކަމަށާއި މިކަމުގައި އެހީތެރިކަން ދޭން ބޭނުންވާ ކޮންމެ ބޭފުޅަކު އިދިކޮޅު ފަރާތްތަކާ ގުޅުމަކީ ލިބޭ ހިތްވަރެއް ކަމަށް ވެސް ޝިފާޒު ވިދާޅުވި އެވެ. އަދި މައުމޫން ނިންމަވާ ގޮތެއް އެނގުމުން މައުމޫނާއެކު މަސައްކަތް ކުރައްވަން އެމްޑީޕީން އެނގޭނެ ކަމަށް އޭނާ ވިދާޅުވި އެވެ.\n"އެމްޑީޕީން ނުދައްކާ ވާހަކައެއް މައުމޫން ވިދާޅެއް ނުވޭ. އެމްޑީޕީން އަބަދުވެސް ދައްކާ ވާހަކައެއް އެއީ ކޮރަޕްޝަނާއި ނާޖައިޒު ފައިދާތައް މީހުންނަށް ހޯދައިދޭ ވާހަކަ، އަދުލު އިންސާފު ނެތް ވާހަކަ، ލާއިންސާނީ އަނިޔާތައް ކުރާ ވާހަކަ." ޝިފާޒު ވިދާޅުވި އެވެ.\nޝިފާޒު ވިދާޅުވި ގޮތުގައި މައުމޫން ވަނީ ރާއްޖޭގެ ފަނޑިޔާރުންނާ ދޭތެރޭ ސުވާލު އުފައްދަވައިފަ އެވެ. ރައީސް ޔާމީނާއި ހެޔޮ ވެރިކަމުގެ ނިޒާމާ ދޭތެރޭގައި ވެސް ވަނީ ސުވާލު އުފައްދަވައި، ކޮރަޕްޝަންގެ އަމަލުތަކުން ސަރުކާރުން ސަލާމަތް ކުރަން ޖެހޭކަން މައުމޫން ގަބޫލުފުޅު ކުރައްވާ ކަމަށް އޭނާ ވިދާޅުވި އެވެ.\nސަރުކާރުގައި ތިއްބެވި ބޭފުޅުން ކުރައްވަމުން ގެންދަވާ "ވައްކަންތަކާއި" އެބޭފުޅުން ހިންގާ ޖަރީމާތައް އެނގުމަކީ ޝިފާޒް ވިދާޅުވި ގޮތުގައި ރައްޔިތުންނަށް މުހިންމު ކަމެކެވެ. އަދި ސަރުކާރު ހިންގާ ޕާޓީގެ ރައީސް ނުކުންނަވާ "ވައްކަން ކުރަމުންދާ ކަމަށް" ވިދާޅުވުމަކީ ރައްޔިތުން ނުކުންނަން ޖެހޭ ކަމެއްގެ ގޮތުގައި އޭނާ ސިފަކުރެއްވި އެވެ.\nމައުމޫން ޕީޕީއެމް އޮފީހުގައި ބަޔާނެއް ދެއްވަނީ. ޕީޕީއެމް ހިންގާނެ ގޮތުގެ ޓައިމްލައިނެއް މައުމޫން ވަނީ ކަނޑައަޅުއްވާފައި. -- ފޮޓޯ: މުހަންމަދު ޝަރުހާން/ މިހާރު\n"ރާއްޖޭގެ ބައިތުލްމާލުން ރައީސް ޔާމީން ވައްކަން ކުރައްވާ ކަމާއި އަދުލު އިންސާފެއް ނެތް ކަން ރައްޔިތުންނަށް ގަބޫލު ކުރެވުނީމަ ރައްޔިތުން އެކަމާ ދެކޮޅަށް ނުކުންނާނެ." ޝިފާޒު ވިދާޅުވި އެވެ.\nމިދިޔަ ހޮނިހިރު ދުވަހު ކުރީގެ ރައީސް މުހައްމަދު ނަޝީދު ވަނީ މައުމޫން އިސް ނަންގަވައިގެން އެމަނިކުފާނަށް ލަފާއަރުވާނެ މަޝްވަރާ މަޖިލީހެއް އެކުލަވާލުމަކީ ހެޔޮ ފާލެއް ގޮތުގައި ސިފަ ކުރައްވައިފަ އެވެ. އަދި ރާއްޖޭގެ ކަންކަން އިސްލާހު ކުރުމަށް ހުރިހާ ސިޔާސީ ލީޑަރުން އިސް ނެންގެވުމަށް އެމަނިކުފާނު ގޮވާލެއްވި އެވެ.\nRaees Maumoon ge isnengevumah Seena Zahir, Aneesa, Rashida, Hamdhoon, Zuhair, Athifa aai Nadira masaiykai kuravvan ninmevumakee heyo faaleh\n— Mohamed Nasheed (@MohamedNasheed) July 2, 2016\nކުރީގެ ރައީސް ނަޝީދު ކުރެއްވި ޓުވީޓެއް.\nAlhugadu dhekenee Raajje ge kankan islaah kurumah hurihaa siyaasee faraiythakeh isnengevunah.\nޕީޕީއެމް އިސްލާހު ކުރުމަށް ގިނަ ކަންތައްތަކެއް މައުމޫން ފައްޓަވާފައި މިވަނީ ރިޔާސީ ޓިކެޓްގެ މައްސަލަ އާއި ބިޑް ކުރުމެއް ނެތި ޓޫރިޒަމްގެ ބޭނުންތަކަށް ރަށްރަށާއި ބިންތަކާއި ފަޅުތައް ދޫކުރެވޭ ގޮތަށް ޓޫރިޒަމް ގާނޫނަށް، ޕީޕީއެމްގެ މަޖިލިސް މެމްބަރުން ފާސްކުރެއްވި އިސްލާހަށް ފަހުގަ އެވެ.\nމައުމޫން ވަނީ އެމަނިކުފާނަށް ލަފާއަރުވާނެ މަޝްވަރާ މަޖިލީހެއް އެކުލަވާލައި ޕާޓީ ހިންގާނެ ގޮތުގެ ޓައިމްލައިނެއް ވެސް ކަނޑައަޅުއްވައިފަ އެވެ. ޓައިމްލައިނެއް މައުމޫން ކަނޑައަޅުއްވާފައި ވަނީ ރިޔާސީ ޓިކެޓްގެ މައްސަލާގައި ޕާޓީގެ ތެރޭގައި ކޯޅުން ބޮޑުވެފައި ވަނިކޮށެވެ.\nމީގެ ކުރިން ވަނީ މިހާރު ރައީސްކަމުގައި ހުންނެވި ޔާމީނަށް ޕްރައިމަރީއަކާ ނުލައި 2018ގެ ޓިކެޓް ދޭން ކައުންސިލްގެ މެންބަރު ތާއީދުކުރައްވައި އެ ވާހަކަ ދައްކަވައިފަ އެވެ. އޭގެ ފަހުން ކުރީގެ ހޯމް މިނިސްޓަރު އުމަރު ނަސީރު ރިޔާސީ ޓިކެޓަށް ވާދަކުރައްވާނެކަން ވަނީ އަންގަވައިފަ އެވެ. ރިޔާސީ ޓިކެޓަށް އެއް ކެންޑިޑޭޓަށް ވުރެ ގިނައިން ވާދަކުރައްވާ ނަމަ ޕްރައިމަރީއަކަށް ގޮސްގެން ކެންޑިޑޭޓަކު ކަނޑައެޅުމާ މެދު ޕީޕީއެމްގެ ގައުމީ މަޖިލީހުން ގޮތެއް ނިންމަން ޖެހެ އެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް އެމްޑީޕީ އިދިކޮޅު ފަރާތްތައް ރާއްޖެ ކޮރަޕްޝަން އެމްއެމްޕީއާރްސީގެ ކޮރަޕްޝަން މޯލްޑިވްސް ޔުނައިޓެޑް އޮޕޮޒިޝަން


Aamir Khan ge kaiveni roolhaalaifi\nއާމިރު އަދި ކިރަންގެ ކައިވެނި ރޫޅާލުން ވީ ގިނަ ބަޔަކު ސިހުނު ކަމަކަށް\nއާމިރު ހާންއާއި ކިރަން ރާއޯގެ 15 އަހަރު ދުވަސްވީ ކައިވެނި ރޫޅާލައިފި އެވެ.\nފަނަރަ އަހަރު ދުވަހުގެ ތެރޭގައި އާމިރު އަދި ކިރަން ވަނީ ގިނަ އަދަދެއްގެ ފިލްމާއި ޓީވީ ޕްރޮޖެކްޓް ތަކުގައި އެއްކޮށް މަސައްކަތް ކޮށްފަ އެވެ. އަދި މީގެ އިތުރުން އާންމުންނަށް އެހީތެރިވުމުގެ ގޮތުން ވެސް ގިނަ މަޝްރޫއުތަކެއް ހިންގި އެވެ.\nމި ކައިވެނި ރޫޅުންވީ ފިލްމީ ދާއިރާގައި މަސައްކަތްކުރާ އަދި އާމިރުގެ ފޭނުންނަ ވެސް ބޮޑު ސިހުމެއް ލިބުނު ހަބަރަކަށެވެ. އާމިރު އަދި ކިރަން މިކަމާއި ގުޅިގެން ދިން އިންޓަވިއުގައި ބުނީ ކައިވެނި ރޫޅައިލުން އެއީ ނިމުމެއް ނޫން ކަމަށެވެ. އެއީ އާ ފެށުމެއް ކަމަށެވެ.\nމީގެ ކުރިން ވެސް އާމިރު ވަނީ އޭނާގެ ފުރަތަމަ އަނބިމީހާ ރީނާގެ ކައިވެނި 2002 ވަނަ އަހަރު ރޫޅާލާފަ އެވެ.\nމީޑިއާ އަށް ދިން އިންޓަވިއުގައި އާމިރު އަދި ކިރަން ބުނެފައި ވަނީ 15 އަހަރުގެ މި މުއްދަތުގައި ގިނަ ކަންތައްތަކެއް ތަޖުރިބާ ކޮށްފައި ވާ ކަމަށެވެ. އަދި ކައިވެނި ރޫޅި ދެމަފިރިން ގޮތުގައި ނުވިޔަސް އާއިލާއެއްގެ ގޮތުގައި އުޅެން މަސައްކަތް ކުރާނެ ކަމަށެވެ.\nއާމިރު ބުނިގޮތުގައި ވަކިން ދިރިއުޅެން ޖެހުނަސް އާއިލީ ގުޅުން ބޭއްވޭނެ ކަމަށާއި ދެމީހުންގެ ދަރިފުޅު އާޒާދު އަށް ދޭންޖެހޭ ހުރިހާ ލޯތްބަކާއި އެހީތެރިކަން ދެމީހުން ވެސް ދޭނެ ކަމަށެވެ. މީގެ އިތުރުން ދެމީހުން ކުރަމުން އައި މަސައްކަތައް އެކީ ކުރަމުން ގެންދާނެ ކަމަށް ވެސް ބުނެފައި ވެއެވެ.\nއާމިރުގެ ކައިވެނި ރޫޅާލައިފައި މިވަނީ އޭނާގެ ބޮޑު ފިލްމެއް ކަމަށްވާ "ލާލް ސިންގް ޗައްދާ" ގެ މަސައްކަތް ކުރަމުން ދިޔަ ވަގުތެއްގަ އެވެ. މި ފިލްމަކީ ހޮލީވުޑްގެ މަޝްހޫ "ފޮރެސްޓް ގަމްޕް" ގެ ބޮލީވުޑް ރީމޭކް އެކެވެ. އަދި ކައިވެނި ރޫޅުމާއި ގުޅިގެން މި ފިލްމްގެ ޕްރޮޑަކްޝަނަށް އެއްވެސް ބުރުލެއް ނާންނާނެ ކަމަށް ވެސް އާމިރު ބުންޏެވެ.


“ރަޙްމަތް ކޭމްޕް” ގެ އާ ބުރެއް ފަށައިފި\nމޯލްޑިވްސް ޕޮލިސް ސަރވިސްއާ މިނިސްޓްރީ އޮފް އިސްލާމިކް އެފެއާޒް ގުޅިގެން ކުރިއަށް ގެންދާ “ރަޙްމަތް ކޭމްޕް” ގެ ޙަރަކާތްތައް މިއަދު ރ އަތޮޅުގައި ފަށައިފިއެވެ. މި ކޭމްޕްތަކަކީ މޯލްޑިވްސް ޕޮލިސް ސަރވިސްއާ މިނިސްޓްރީ އޮފް އިސްލާމިކް އެފެއާޒާ ދެމެދު ސޮއިކުރެވިފައިވާ އެމް.އޯ.ޔޫ ގެ ދަށުން ޤައުމީ ފެންވަރެއްގައި ކުރިއަށް ގެންދާ “ރަޙްމަތައްލިލްޢާލަމީން” ކެމްޕެއިންގެ މައިގަނޑު އެއް ޙަރަކާތެވެ.\n“ރަޙްމަތައްލިލްޢާލަމީން” ކެންޕެއިނަކީ ދީނީ ގޮތުން ރައްޔިތުންގެ މެދުގައި އުފެދޭ ޚިޔާލުތަފާތުވުންތަކާއި ބައިބައިވުމާއި ޙަސަދައާއި ރުޅިވެރިކަން ނައްތާލައި، އެއްބަނޑު އެއްބަފާ މުސްލިމް ޖަމާޢަތަކަށް ދިވެހި މުޖުތަމަޢު ހެދުމުގެ މަޤްޞަދުގައި ދިވެހި ސަރުކާރުން އިސްނަގައިގެން މުޅި ރާއްޖޭގައި ހިންގުމަށް ހަމަޖެހިފައިވާ ކެންޕެއިނެކެވެ. މި ކެމްޕެއިން ލޯންޗް ކޮށްފައިވަނީ9ފެބްރުއަރީ 2017 ވަނަ ދުވަހުއެވެ.\n“ރަޙްމަތް ކޭމްޕް” ގެ އާ ބުރެއް ރ އަތޮޅުގައި ފަށައިގެން ކުރިއަށް ގެންދާއިރު މީގެ ކުރިން އައްޑޫ ސިޓީ، ފުވައްމުލަކު ސިޓީ އަދި ހއ އަތޮޅުގައި މި ކޭމްޕް ގެ ޙަރަކާތްތައް ކުރިއަށް ގެންގޮސްފައިވެއެވެ.\nމިއަދު މި ފެށުނު “ރަޙްމަތް ކޭމްޕް” ގެ ޙަރަކާތްތައް މި މަހުގެ 22 ގެ ނިޔަލަށް ކުރިއަށް ގެންދިއުމަށް ވަނީ ހަމަޖެހިފައެވެ. އެގޮތުން، ރ މަޑުއްވަރި، ރ ދުވާފަރު، ރ އުނގޫފާރު އަދި ރ އަލިފުށީގައި މި ކޭމްޕް ގެ ޙަރަކާތްތައް ކުރިއަށް ގެންދާނެއެވެ.\nމި ކޭމްޕް ތަކުގައި ކުރިއަށް ގެންދާނެ މައިގަނޑު ޙަރަކާތްތަކަކީ، މުޖްތަމަޢުގެ ތަފާތު ގިންތިތަކަށް އަމާޒުކޮށް ސެމިނަރތަކާއި ވޯކްޝޮޕްތައް ބޭއްވުމެވެ. އޭގެ ތެރޭގައި ރަށްރަށުގެ ރަށު ކައުންސިލަރުންނާއި ސްކޫލްތަކުގެ މުދައްރިސުންނާއި ދަރިވަރުންނަށް އަދި ރަށްރަށުގައި ހުރި ސަރުކާރުގެ އެކިއެކި މުއައްސަސާތަކުގެ ވެރިންނާއި މުވައްޒަފުންނަށް އަމާޒުކުރެވޭ ސެމިނަރތަކާއި ވޯކްޝޮޕްތައް ހިމެނެއެވެ. މީގެ އިތުރުން ކައުންސިލިންގ ބޭނުންވާ ފަރާތްތަކަށް ކައުންސިލިންގ ދިނުމާއި މިސްކިތްތަކުގައި ޚާއްޞަ ދީނީ ދަރުސްތައް ދިނުމަށްވެސް ވަނީ ހަމަޖެހިފައެވެ.\nޚުޠުބާ: 16 ނޮވެންބަރު 2018 (އިސްލާމްދީނަކީ އެއްބައިވަންތަކަމުގެ ދީނެވެ.)\nޚުޠުބާ: 09 ނޮވެންބަރު 2018 (ކީރިތި ރަސޫލާ ދުނިޔޭގެ އަލިކަން ދެކެވަޑައިގަތް މައްސަރު)\nޚުޠުބާ: 02 ނޮވެންބަރު 2018 (ނަޞްރު ލިބޭނީ ﷲގެ ދީނަށް ނަޞްރު ދީގެން)\nއިޢުލާން: މުދަލު ޒަކާތުގެ ނިޞާބާއިގުޅޭ (28.10.2018)\nއިޢުލާން:9ޖެނުއަރީ 2017 އިން ފެށިގެން ނިޞާބް ކަނޑައެޅިފައިވާ ގޮތް (23.10.2018)\nނޫސްބަޔާން (17 އޮކްޓޫބަރު 2018)\nއިސްރާފުކުރާކަން ކަށަވަރީ ޝައިޠާނާގެ އަޚުންނެވެ.


ފުވައްމުލަކު ސިޓީއަށް ބޭނުންވާ 04 ލޯން މޯވަރ ސަޕްލައިކޮށްދޭނެ ފަރާތެއް ހޯދުމާއި ގުޅޭ\nފުވައްމުލަކު ސިޓީއަށް ބޭނުންވާ 04 ލޯން މޯވަރ ސަޕްލައިކޮށްދޭނެ ފަރާތެއް ހޯދުމަށް ބޭނުންވެއެވެ.\nބޭނުންވާ ޑަމްޕް ލޮރީގެ ތަފްސީލް ތިރީގައިވާ ތާވަލްގައި އެވަނީއެވެ.\nޕަބްލިކް ވަރކްސް ސަރވިސަސް، ކ.މާލެ\nވީމާ، މި މަސައްކަތަށް ޝައުޤުވެރިވެވަޑައިގަންނަވާ ފަރާތްތަކުން 2018 ޖުލައި 29 ވާ އާދީއްތަ ދުވަހުގެ 09:30 އަށް މިނިސްޓްރީ އޮފް ހައުސިންގ އެންޑް އިންފްރާސްޓްރަކްޗަރ / އަމީނީމަގަށް ވަޑައިގެން އަގު ހުށަހެޅުއްވުމަށް ދެންނެވީމެވެ.\nމި އިޢުލާނާއި ގުޅޭ މަޢުލޫމާތު ކަރުދާސް މި އިޢުލާނާއިއެކު ގެޒެޓުގައި އެއްކަރުދާސް ކުރެވިފައިވާކަން މަޢުލޫމާތަށްޓަކައި ދެންނެވީމެވެ. އަދި، މި އިޢުލާނާއި ގުޅޭ މަޢުލޫމާތު ކަރުދާސް 2018 ޖުލައި 22 ވާ އާދީއްތަ ދުވަހުގެ ހެނދުނު 08:00 އިން ފެށިގެން 2018 ޖުލައި 29 ވާ އާދީއްތަ ދުވަހުގެ 09:00 ގެ ނިޔަލަށް މިނިސްޓްރީގެ ކައުންޓަރުން ލިބެން ހުންނާނެއެވެ.\nއަދި ދަންނަވަމެވެ. ބިޑް ހުށަހަޅުއްވާއިރު މި އިޢުލާނާއިއެކު އެއްކަރުދާސް ކުރެވިފައިވާ ބިޑް ސެކިއުރިޓީ ފޯމް ފުރިހަމަ ކުރެއްވުމަށް ސަމާލުކަން ދެއްވުމަށް އެދެމެވެ.\nމި އިޢުލާނާއި ގުޅޭގޮތުން އިތުރު މަޢުލޫމާތު ސާފުކުރައްވަން ބޭނުންފުޅުވެވަޑައިގަންނަވާނަމަ 3004281 އާއި 3004378 އަށް ގުޅުއްވުން އެދެމެވެ. އަދި، އިޢުލާނާއި ގުޅިގެން އުފެދޭ ސުވާލުތައް 2018 ޖުލައި 26 ވާ ބުރާސްފަތި ދުވަހުގެ 12:00 ގެ ކުރިން procurement@housing.gov.mv އަށް މެއިލް ކޮށްދެއްވުންއެދެމެވެ.\nޕަބްލިޝްކުރި ތާރީޚު: 21 ޖުލައި 2018\nސުންގަޑި: 29 ޖުލައި 2018 0930\n- ބިޑް ސެކިޢުރިޓީ ފޯމު


E Biruveri Vaguthu: Thutthu Dharifulhaai Abadhahtakai Vakivaa Jehunu Mamma Ge Dhulun - Vaguthu\nއެ ބިރުވެރި ވަގުތު: ތުއްތު ދަރިފުޅާއި އަބަދަށްޓަކައި ވަކިވާން ޖެހުނު މަންމަގެ ދުލުން\nއިސްރާއިލްގެ ހަމަލާގައި ޝަހީދުވި ސީބާގެ އާއިލާގެ ބައެއް ކުދިން\n(ޣައްޒާ / ފަލަސްތީން) ދުނިޔެ މީ އިމްތިހާނުގެ ގޯއްޗެވެ. ދުނިޔޭގެ ވަގުތީ މި ދިރިއުޅުމުގައި ހިތްއެދޭ ހުރިހާ ގޮތެއް މެދުވެރި ނުވާކަމީ މިތަނުގައި ކުރިމަތިލާން ޖެހޭ ހަޤީޤަތެވެ. ހިތްދަތިކަމާއި ކެކުޅުންތައް ބަރުދާސްތު ކުރަންޖެހޭ ހިނދު، ދުނިޔެ ދޫކޮށް ދާން ދެން އޮތީ ނިމުމެއް ނުވާ ދިރިއުޅުމަކަށް ކަން ދަންނަ މީހުން މި ދުނިޔޭގައި ދިމާވާ އެފަދަ ކެކުޅުންތަކަށް ކެތްކުރެއެވެ. ނަމަވެސް ދެރަވުން އެއީ އިންސާނާގެ ތަބީޢަތުގައި ލައްވާފައިވާ ކަމަކަށް ވާތީ، ހިތަށް ކެތްނުވާ ވަރުވުމުން އެ އިހުސާސްތައް ހިފެހެއްޓުން، އިޚްތިޔާރުން ބޭރުވެއެވެ.\nކުޑަކުޑަ މި ދުނިޔޭގައި ގުނާ އަދަދު ނުކުރެވޭހައި ހިތާމަ، ރެއާއި ދުވާލު އުފުލަމުންދާ އެއް ބަޔަކީ ފަލަސްތީނުގެ މުސްލިމުންނެވެ. ހާލުގައި ޖެހި އަޅާލުމެއް ނެތިފައިވާ އެ ރައްޔިތުންގެ ދިރިއުޅުން ބަރުބާދުވެ ނިމިގެންދަނީ، ކުރިމަތިވެދާނޭ ނުރައްކަލަކަށް ބަލާން ތިބެނިކޮށެވެ. މިދިޔަ ހަފްތާއަކީވެސް އެގޮތުން ފަލަސްތީނުގެ ރައްޔިތުންތަކެއް ދުށް ކަޅު ދުވަސްތަކެއް ފާއިތުވެގެން ދިޔަ ހަފްތާއެކެވެ. ދައްކަން މިއުޅެނީ ޔަހޫދީންގެ ވިހަ ވަކިތަކުގެ ދަށުވެ މައުސޫމު އެތައް ކުދިންނާއި މައިންނެއްގެ ލޭ ބިންމައްޗަށް އޮހޮރުވާލި ދުވަސްތަކުގެ ތެރެއިން ދެ ދުވަހެއްގެ ވާހަކައެވެ.\nބަރަކާތްތެރި ރަމަޟާން މަހާއި ދިމާކޮށް އިސްރާއިލްގެ ސިފައިންގެ އަމާޒަކަށްވީ ޣައްޒާގެ އާންމު ރައްޔިތުންގެ ގެދޮރާއި ފިހާރަތަކާއި ދަނޑުބިންތަކެވެ. ރަހުމެއް ކުލުނެއް ނެތި ޔަހޫދީންގެ އެ ޖަމާޢަތުން ހުއްޓުމެއް ނެތި ދެ ދުވަސް ވަންދެން ދިން ހަމަލާތަކުގައި ކުށެއް ނުކުރާ މައުސޫމް އެތައް މުސްލިމަކު ޝަހީދުކޮށްލިއެވެ. އޭގެތެރޭގައި ތުއްތު ތިން ކުދިންނާއި ތިން އަންހެނަކު ހިމެނެއެވެ. މި ތިން އަންހެނުންގެ ތެރެއިން ދެމީހަކީ މާބަނޑު ދެ އަނަހެނުންނެވެ.\nމި ހަމަލާތަކުގައި ޝަހީދުވެ ދިޔަ އެންމެ ތުއްތު ކުއްޖާއަކީ އުމުރުން އެންމެ 18 މަހުގެ ސީބާ އަބޫ އައްރާރެވެ. ޣައްޒާގައި ހަރަކާތްތެރިވާ "ވަގުތު"ގެ ނޫސްވެރިޔާ ވަނީ މި ކުއްޖާގެ އާއިލާ އާއި ބައްދަލުކޮށް އިންޓަވިއު ކޮށްފައެވެ. އެ އާއިލާއަށް ތަޙައްމަލް ކުރަން މަޖުބޫރުވެފައިވާ ކެކުޅުމުގެ ވާހަކަ ސީބާގެ މަންމަ ވަނީ "ވަގުތު" އަށް ކިޔާދީފައެވެ. އަތްދަނޑި މަތީގައި ލޯބިވާ ތުއްތު ދަރިފުޅު ލެއިން ތަތްތެޅިފައި އޮވެ ފަހުނޭވާ ދޫކޮށް އަބަދަށްޓަކައި ވަކިވެދިޔަ ހިތި ހަނދާންތައް އެ މަންމަ ކިޔައިދިނީ އަސަރާއެކު ހިފެހެއްޓުމެއް ނެތް ކަރުނައިން ލޯ ފުރި ބާރުވެފައި ހުރެގެންނެވެ.\n"އަހަރެން އިނީ އާއިލާ އާއި އެކު ހިތްފަސޭހަ، އުފާވެރި ވަގުތުކޮޅެއް ހޭދަކޮށްލުމަށް ގޭގެ ބަގީޗާގައި. ދުވަސްތަކަކަށް ފަހު އެ ދުވަހަކީ ވަރަށް ހިތްހަމަ ޖެހިގެން އެންމެންވެސް އެކުގައި އާއިލީ ވަގުތުކޮޅެއް ހޭދަކޮށްލަން ލިބުނު ދުވަހެއް. އެކަމަކު އެ ހުރިހާ ކަމެއް ބަދަލުވެގެން ދިޔައީ ހަމަ ކުއްލިއަކަށް. އިވުނު ބާރުގަދަ އަޑުފަތްގަނޑަކާއެކު އަހަރެމެންގެ ގެ ގޮވައި، ބޯ ދުމުން މުޅި ސަރަޙައްދު އަނދިރިކޮށްލީ އަހަރެންގެ ލޯމަތިން، މަދު ސިކުންތުކޮޅެއްގެ ތެރޭގައި،" ސީބާގެ މަންމަ ކިޔައިދިނެވެ.\nއޭނާ ބުނިގޮތުގައި އެވަގުތު ކައިރީގައި ވެއްޓިފައި އޮތް ލޯބިވާ ދަރިފުޅު އަތްދަނޑިމައްޗަށް ނަގައި ލީއިރު، އެ ތުއްތު ހަށިގަނޑަށް ލިބިފައި ހުރި ޒަޚަމްތަކުގެ ސަބަބުން އޭނާ ވަނީ ލެއިން ތަތްތެޅިފައެވެ. ފުރާނަ ހުއްޓެއް ކަމަކު އޭރު އޭނާ ގުނަމުން ދިޔައީ ކުރު ހަޔާތެއްގެ ފަހު ވަގުތުކޮޅެވެ. ކުއްލިއަކަށް ހުރިހާ ކަމެއް ބަދަލުވެ ލޭގެ ކޯރުތަކުން ރީތި އެ ބަގީޗާ ފުރިފައިވުމުން އޭނާ ހުރީ ހުއްޓުން އަރައި އެކަން ޤަބޫލުކުރާންވެސް ނޭނގިފައެވެ.\n"އަހަރެންގެ ދައްތައެއް އެވަގުތު އޭނާގެ ދަރިފުޅުގެ ގައިގައި ބައްދައިގެން ހުރި މަންޒަރު ދެކުނިން. ދެމީހުންވެސް ތިބީ ލެއިން ތެމިފައި. މޫނާއި ހަށިގަނޑުގެ އެކި ތަންތަނުން ލޭ ފައިބަމުން ދިޔަ" ފަލަސްތީން ނަމަކަށް ކިޔާ އޭނާގެ ދައްތައަށް ހަމަލާގައި ލިބުނު އަނިޔާތައް ސިފަކޮށްދެމުން ސީބާގެ މަންމަ ކިޔައިދިނެވެ.\nޣައްޒާއަށް ހަމަލާ ދިން ސަރަޙައްދެއް\nމި ހާދިސާގައި ފަލަސްތީން އާއި އޭނާގެ ބަނޑުގައި އޮތް ދަރިފުޅު ޝަހީދުވީ، ލިބުނު އަނިޔާތަކަށް ފަރުވާ ދެމުން ދަނިކޮށެވެ. އޭނާގެ ތުއްތު ދަރިފުޅަށް އަދިވެސް ފަރުވާދެމުން ދަނީ ސީރިއަސް ހާލަތުގައި އައިސީޔޫގައެވެ. ފަލަސްތީނަކީ އަށް ކުދިންގެ މަންމައެކެވެ. އޭގެތެރެއިން އެންމެ ދޮށީ ކުއްޖާއަށްވެސް އަދި ވީ 14 އަހަރެވެ.\nސީބާ ޝަހީދުވުމުގެ އެއް ދުވަސް ކުރިން އޭނާ އާއިލާގެ ބައެއް އެހެން ކުދިންނާއި އެކު ލަވަކިޔާ މަންޒަރު ފެންނަ ވީޑިއޯއެއް މީސްމީޑިއާގައި ދައުރުވެފައި ވެއެވެ. އޭނާގެ މަރުގެ ޚަބަރު ގިނަ ބަޔަކު އެހީ ފުން ހިތާމައާއެކު އެވެ. ގޮއްވާލުމުގެ ތެރެއިން ސީބާ ޝަހީދުވެދިޔައިރު އެއްމާބަނޑު ދެ ދައްތައިން އޭނާގެ އެބަތިއްބެވެ. އެކުދިންނަށްވެސް ސީބާ ނެތުން ވެގެން ގޮސްފައިވަނީ ތަޙައްމަލްކުރަން ދަތި ވޭނަކަށެވެ. ސީބާ އެނބުރި ނާންނާނެ ކަމެއްވެސް އެކުދިންނަށް ޔަޤީންކަމާއެކު ބުނަން އަދި ނޭނގޭއިރު، ބޮޑު ހާދިސާއެއްގައި ސީބާއަށް "ކޮންމެވެސް ކަމެއް" ވެއްޖެކަން އެކުދިންނަށް އެނގެއެވެ.\nސީބާ އާއި އޭނާގެ ބޮޑު ދައިތަ، ފަލަސްތީން ޝަހީދުވި މި ބިރުވެރި ހާދިސާގައި ސީބާގެ މަންމައަށްވެސް އަނިޔާވެފައި ވެއެވެ. ފުރާނައަށް ނުރައްކާވާފަދަ އަނިޔާއެއް ނުލިބި ސަލާމަތްވީ ނަމަވެސް އޭނާއަށް އެކަމުން ލިބޭ ހިތްހަމަޖެހުމެއް ނެތެވެ. އެހެނަސް ދުނިޔޭގެ ހަޤީޤަތާއި ކުރިމަތިލާން މަޖުބޫރުވުމުން ކެތްނުކުރެވޭ ހާލުގައިވެސް ހިއްވަރުކުރާން އޭނާއަށް މަޖުބޫރެވެ.\nޣައްޒާގެ އާންމުން ދިރިއުޅޭ ސަރަޙައްދަށް އިސްރާއިލް ސިފައިން ހުއްޓުމެއް ނެތް ހަމަލާތަކެއް ދީފައި ވަނީ ސުލްޙަވެރި އެއްވުމެއްގައި ގިނަ އަދަދެއްގެ އާންމުން ބައިވެރިވަމުން ދިޔަ ވަގުތަކާއި ދިމާކޮށެވެ. އެ ހަމަލާތަކުގެ އަމާޒަކަށް ފަލަސްތީނުގެ ތުއްތު ކުދިންނާއި އާންމު އެތައް ބަޔަކު ވެގެން ދިޔައިރު، ޣައްޒާއިން ވެސް ވަނީ ރައްދުގައި އިސްރާއީލަށް ހަމަލާ ދީފައެވެ. އެ ހަމަލާތަކުގައި އިސްރާއިލްގެ ހަތަރު މީހަކުވެސް މަރުވިއެވެ. އޭގެ ބަދަލުގައި ފަހުން އަނެއްކާވެސް އިސްރާއިލް އިން ވަނީ ފަލަސްތީނުގެ ދެ މީހަކު ޝަހީދުކޮށްލާފައެވެ.\nއިސްރާއިލް އިން ދިން މި ހަމަލާތަކުގައި ފަލަސްތީނުގެ 25 މީހަކު ޝަހީދުވިކަން ފަލަސްތީނުގެ ހެލްތު މިނިސްޓްރީން ވަނީ "ވަގުތު" އަށް ކަށަވަރުކޮށްދެއްވާފައެވެ. އެ މިނިސްޓްރީގެ ތަރުޖަމާނު ޑރ. އަޝްރަފް އަލްޤިދްރާ ވިދާޅުވީ، އެ ދުވަހު ދިން ހަމަލާތަކުގައި ތުއްތު ސީބާ ޝަހީދުވީ ވައިގެ މަގުން ސީބާގެ އާއިލާ ދިރިއުޅެމުން ދިޔަ ގެއަށް އަމާޒުކުރި ބާރުގަދަ ބޮމުގެ ހަމަލާއެއްގައި ކަމަށެވެ. ސީބާ އާއި އޭނާގެ ބޮޑު ދައިތަ ޝަހީދުވީ އެ ބޮން ގޮވި ވަގުތު އެއިން ބުރައިގެން ދިޔަ ތޫނު ބައިތަކުން ޖެހި ހަށިގަނޑުގެ އެތަން މިތަން ފޫ އަޅުވާލައި ލިބުނު އަނިޔާގައެވެ.\nނިމުމެއް ނެތް ހަމަނުޖެހުމެއްގެ ތެރެއިން ދެމުންދިޔަ މި ހަމަލާތައް ދިނުން އިސްރާއީލުން ހުއްޓާލީ، ޣައްޒާއިން ރައްދުގައި ދޭ ހަމަލާތައް ހުއްޓާ ނުލުމުންނެވެ. މި ހަމަލާތައް މެދުކަނޑާލުމުގައި މެދުވެރިޔަކަށްވެ އެއްބަސްވުމެއް އެކުލަވާލީ މިސްރުންނެވެ.\nއަރަބި ޤައުމުތަކުން ލިބުނު ހިއްވަރާއެކު އިސްރާއިލް އިން ފަލަސްތީނަށް ވަރުގަދަ އިންޒާރެއް ދީފި\nބަހްރެއިން އާއި ޔޫއޭއީ އިން އިސްރާއީލާއި ގުޅުން ގާއިމު ކުރުމާއިއެކު ފަލަސްތީނަށް ހަމަލާ ދީފި\nމެއި 19, 2019 18:07\nމިކަމަށް އެއްޗެއް ބުނާނެ މީހަކު ނެތްތަ އަބަދުވެސް ރާއްޖެއިން ވަކާލާތު ކުރާނީ ކޮންމެވެސް ފަރަންޖީ ގައުމެއްގެ ދިފާއުގަ ފަލަަސްތީނު ފަދަ ގައުމެއް ގެ ދިގާއުގަ އެއްޗެކޭ ބުނާކަށް ނުކެރެ.ރާއްޖެއަކީ ކުޑަ ގައުމަކަސް ރާއޖޭގެ އަޑު ވެސް އިއްވަބަލަ.........\nމެއި 19, 2019 19:52\nތި ބިރުވެރިކަން ގެންނަނީ ކޮންބައެއްތަ؟\nމެއި 19, 2019 20:54\nމެއި 20, 2019 00:25\nމިކިހާ ދެރަވެއްޖެކަމެ ކޮބާއިސްލާމީ ގައުމުތަކުގެ އިސްވެރިން އެމީހުންނަކަނުފޭނޭތަ މިމައްޒަރުތަކެއް\nމެއި 20, 2019 10:11\nމާތްﷲ މިނުބައި ނުލަފާ ލަޗްކަރު ބަލިކުރައްވަވާ ފާނދޭވެ. އާމީން\nމެއި 20, 2019 13:12\nފަލަސްތީނުގެކުށެއްނެތް ރަށްޔިތުންނަށް ފަލަސްތީނުގެބިމަށް ގަދަކަމުން ވެރިވެގެންފައިވާ އިސްރާއީލްގެ ރަހުމުނެތް ސިފައިންކުރަމުންދާ އަނިޔާތަކާ ޝަހީދުކުރަމުންދާ ވާހަކައަކީ\nވަރަށް އަސަރާއެކު ވަރަށްގިނައިން އިވޭއަޑެއް ނަމަވެސް އިސްރާއީލުން ނުރައްކާކޮށްފައިވާ އެސަރަހައްދަށް ވަގުތުނޫސްވެރިޔާ ވަޑައިގެން އިންޓަވިއު ކުރައްވާ ހަގީގަތުގައި ކަންހިގަފައިވާ\nގޮތް އެގުމުން ވަރަށްއަސަރުކޮށް ލޮލުންކަރުނައަސްފި އަދި އިސްރާއީލްގެ އަނިޔާވެރިކަމާ\nވަގުތުނޫސްވެރިޔާގެ ހިތްވަރުގަދަކަން އެގިއްޖެ ޝުކުރިއްޔާ


އަނެއްކާވެސް ހައިވޭ މަތީގައި އެކްސިޑެންޓްއެއް ހިނގައިފި\nމުޙައްމަދު އަރީޙް 12 ޖެނުއަރީ 2019\nހުޅުލެއިން ހުޅުމާލެއަށް ދާ ހައިވޭގައި މިރޭ ނުރައްކާތެރި އެކްސިޑެންޓެއް ހިނގާ ދެމީހަކަށް އަނިޔާ ވެއްޖެއެވެ.\nއެކްސިޑެންޓް ހިނގާފައިވަނީ މިރޭ 7:35 ހާއިރުއެވެ. މަޢުލޫމާތު ލިބިފައިވާ ގޮތުގައި މިއެކްސިޑެންޓް ހިނގާފައިވަނީ ހައިވޭގެ ހުޅުމާލެ ކޮޅުން ޔޫ ޓާން އެޅެން ހުންނަ ހިސާބުގަ އެވެ. އަދި އެކްސިޑެންޓް ހިނގާފައިވަނީ ހުޅުލެއިން ހުޅުމާލެއަށް ދިޔަ ސައިކަލެއް ޔޫ ޓާން ނަގަން އުޅުމުގެ ތެރޭގައި ހުޅުލެއިން ހުޅުމާލެ ދިޔަ ކާރެއްގައި ޖެހިގެންނެވެ.\nމިއެކްސިޑެންޓްގައި ސައިިކަލް ދުއްވަން އިން 26 އަހަރުގެ ފިރިހެނާއަށާއި ސައިކަލް ފަހަތުގައި އިން 20 އަހަރުގެ އަންހެން މީހާއަށް ޒަޚަމްތަކެއް ލިބިފައިވާއިރު، އެ ދެ މީހުންނަށް މިހާރު ހުޅުމާލޭގައި ހުންނަ ޓްރީޓޮޕް ހޮސްޕިޓަލުން ގެންދަނީ ފަރުވާދެމުންނެވެ.\nހައިވޭގައި ހިނގާ އެކްސިޑެންޓްތައް މަދު ކުރަން ޓްރާންސްޕޯޓް މިނިސްޓްރީއިން ވަނީ މަސައްކަތްތަކެއް ކުރަން ފަށާފައެވެ. އެގޮތުން ބްރިޖާއި ހައިވޭ ބޭނުން ކުރާއިރު ހެލްމެޓް އެޅުން މަޖުބޫރު ކުރަން މިިނިސްޓްރީން ވަނީ ނިންމާފަ އެވެ.\nއަރުޝީފަށް ނެގީ 12/01/2019 22:06\nއެންމެފަހުން އަޕްޑޭޓްކުރީ 12/01/2019 22:06\nޟަމްރަތު އަޙްމަދު 1 ގަޑިއިރު ކުރިން\nއަލީ ސުލައިމާން2ގަޑިއިރު ކުރިން


އަންނިގެ ރަނިންމޭޓަކަށް ޑރ. ވަހީދު ހަމަޖައްސައިފި\nއެމްޑީޕީގެ ރިޔާސީ ކެންޑިޑޭޓް މުހައްމަދު ނަޝީދު (އަންނި) ގެ ރަނިންމޭޓަކަށް ގައުމީ އިއްތިހާދުގެ ޗެއާޕާސަން އަދި އެމްޑީޕީގެ ހިޔަނި ކެބިނެޓްގެ ކުރީގެ މެމްބަރު ޑރ. މުހައްމަދު ވަހީދު ހަސަން މަނިކު މިއަދު ހަމަޖައްސައިފި އެވެ.\nޑރ. ވަހީދަކީ އެމްޑީޕީގެ ހިޔަނި ކެބިނެޓްގެ ކޮމިއުނިޓީ ޑިވެލޮޕްމަންޓް އެންޑް ޕަބްލިކް އިންފްރާސްޓްރަކްޗަރު ކަމުގެ މަގާމުގައި އުޅުއްވުމަށް ފަހު 2006ގެ ޖޫން މަހުގެ ތެރޭގައި ޕާޓީން އިސްތިއުފާ ދެއްވާފައިވާ ބޭފުޅެކެވެ.\nއަންނި އޭނާގެ ރަނިންމޭޓަކަށް ޑރ. ވަހީދު ހަމަޖެއްސެވިކަން އިއުލާންކުރެއްވީ މިއަދު ހަވީރު އެމްޑީޕީ ހަރުގޭގައި ބޭއްވި ރަސްމިއްޔާތެއްގަ އެވެ. މި ރަސްމިއްޔާތުގައި އެމްޑީޕީ އާއި ގައުމީ އިއްތިހާދާ އެކު ކޯލިޝަން ހެދުމުގެ އެއްބަސްވުމެއްގައި ވެސް ސޮއިކުރުން އޮތެވެ.


Flight thereygai anhenakah jinsee furassaara kuri massala eh balanee | Mihaaru\nގޮނޑީގެ ދޭތެރެއިން ފިރިހެން މީހާ ފަހަތަށް އެނބުރި ފުރައްސާރަ ކުރަނީ\nފްލައިޓްތެރޭގައި އަންހެނަކާ ޖިންސީ ފުރައްސާރަކުރި މައްސަލައެއް ބަލަނީ\n15 ޖޫން 2019 - 17:37 59 comments\nއައްޑޫން މާލެ އައި މޯލްޑިވިއަންގެ ފްލައިޓެއްގެ ތެރޭގައި ބިދޭސީއަކު ދިވެހި އަންހެނަކަށް ޖިންސީ ފުރައްސާރަކުރި މައްސަލައެއް ފުލުހުން ތަހުގީގުކުރަން ފަށައިފި އެވެ.\nރާއްޖޭގައި މަސައްކަތްކުރާ އިންޑިއާގެ އެ ފިރިހެން މީހާ ފްލައިޓްތެރޭގައި ޖިންސީ ފުރައްސާރަ ކުރި މައްސަލައެއް ތަހުގީގު ކުރަމުން އަންކަން ފިޔަވައި، އެ މައްސަލައާ ގުޅޭގޮތުން އިތުރު މައުލޫމާތެއް ފުލުހުން ނުދެ އެވެ.\nއަންހެން މީހާ ވަނީ އޭނާއަށް ފުރައްސާރަ ކުރާ މަންޒަރު ވީޑިއޯކޮށް ސޯޝަލް މީޑިއާގައި އާއްމުކޮށްފަ އެވެ. އެ ވީޑިއޯއިން ފެންނަ ގޮޮތުގައި އަންހެން މީހާގެ ކުރިމަތީ ގޮނޑީގައި އިން އެ މީހާ، ގޮނޑީގެ ދޭތެރެއިން ފަހަތަށް އެނބުރި އިނގިލިންނާއި ދުލުން ހުތުރު ވައްތަރު ޖައްސައި ހަދަ އެވެ. އަދި އޭނާގެ ފޯނުން، ނިވާކަންކުޑަ ހެދުން ލައިގެން ތިބޭ އަދި ޖިންސީ އަމަލުތައް ފެންނަ ފޮޓޯތައް އަންހެން މީހާއަށް ދައްކަ އެވެ.\nސޯޝަލް މީޑިއާގައި އަންހެން މީހާ ލިޔުނު ގޮތުގައި ބޯޓު އައްޑޫން ފުރީންސުރެ ހުޅުލޭ އެއާޕޯޓުގައި ޖައްސަންދެން އެ މީހާ ފުރައްސާރަ ކުރި އެވެ. އެންމެ ފުރަތަމަ ދަބަހުން ބްރާއެއް ނަގައި އަންހެން މީހާއަށް ދެއްކި ކަމަށާއި ދެން ފަހުން އިނގިލިން ހުތުރު ވައްތަރުތައް ޖެއްސިކަމަށް އޭނާ ބުންޏެވެ.\nބޯޓު ޖެއްސުމާއެކު އަންހެން މީހާ ވަނީ އެކަން ކްރޫއިންގެ ސަމާލުކަމަށް ގެނެސްފަ އެވެ. އަދި ފުލުހުންނަށް މައްސަލަ ހުށަހަޅާފައިވާ ކަމަށް އޭނާ ބުންޏެވެ.\nއަންހެން މީހާ ބުނިގޮތުގައި އެކަން ކުރީ ގައުމީ ޔުނިވަސިޓީގެ ލެކްޗަރާއެކެވެ. އެކަމަކު ޔުނިވަސިޓީން އެކަން ޔަގީން ކުރެވޭ ގޮތެއް ނުވި އެވެ.\nމާލޭ މަގުމަތިން އަންހެނަކަށް ފުރައްސާރަކޮށް، ފޮށި ހެދި ކަމުގެ ތުހުމަތުގައި މެދު އުމުރުގެ ފިރިހެނަކު މިދިޔަ ހަފުތާގައި ވަނީ ހައްޔަރުކޮށްފަ އެވެ. އަދި ޝަރީއަތް ނިމެންދެން އެ މީހާ ބަންދުގައި ބެހެއްޓުމަށް ކޯޓުން ވަނީ އަމުރުކޮށްފަ އެވެ.\nއިތުރު ލިޔުންތައް ކުށްކުރުން ޕޮލިސް ބިދޭސީން ޖިންސީ ގޯނާކުރުން


Huvadhu Atholhugai Tharaggy Kuramundha Resort eh Gai Alifaanuge Haadhisa eh Higaifi ހުވަދު އަތޮޅުގައި ތަރައްޤީކުރަމުންދާ ރިސޯޓެއްގައި އަލިފާނުގެ ހާދިސާއެއް ހިނގައިފި – Huvadhoo News Huvadhu Atholhugai Tharaggy Kuramundha Resort eh Gai Alifaanuge Haadhisa eh Higaifi Huvadhoo News\nގދ. ލޮނުދުހުއްޓާގައި އަލިފާން ރޯވެފައި - ފޮޓޯ: އެމްއެންޑީއެފް\nހުވަދު އަތޮޅުގައި ތަރައްޤީ ކުރަމުން އަންނަ ރިސޯޓެއްގައި އަލިފާނުގެ ހާދިސާއެއް ހިނގައިފިއެވެ.\nއެމްއެންޑީއެފުން ހާމަކުރިގޮތުގައި ގދ. ލޮނުދުހުއްޓާގައި އަލިފާނުގެ ހާދިސާއެއް ހިނގައިގެން އުޅޭކަމުގެ ރިޕޯޓް ލިބުމުން އެމްއެންޑީއެފް ސަދަން އޭރިއާ ކޮމާންޑުން ހަރަކާތްތެރިވާން ފަށާފައިވާ ކަމަށެވެ.\nގދ.ލޮނުދުހުއްޓާގައި އަލިފާނުގެ ހާދިސާއެއް ހިނގައިގެން އެމްއެންޑީއެފް ސަދަން އޭރިއާ ކޮމާންޑް، ގދ.ތިނަދޫ ފަޔަރ ސްޓޭޝަނުން ހަރަކާތްތެރިވާން ފަށައިފި. އެ ރަށުގައި ރޯވި އަލިފާން ނިއްވާލުމަށް، ތިނަދޫ ފަޔަރ ސްޓޭޝަނުގެ ފަޔަރމަނުން މިހާރު ދަނީ އެ ރަށަށް ދަތުރުކުރަމުން. pic.twitter.com/4ImPfSQwFY\n— Maldives National Defence Force (@MNDF_Official) May 24, 2022\nމީގެއިތުރުން އެ ރަށުގައި ރޯވި އަލިފާން ނިއްވާލުމަށް، ތިނަދޫ ފަޔަރ ސްޓޭޝަނުގެ ފަޔަރމަނުން އެރަށަށް ދަތުރުކުރަމުންދާ ކަމަށް އެމްއެންޑީއެފުން ވަނީ ބުނެފައެވެ.\nމިހާދިސާ ހިނގަން މެދުވެރިވި ސަބަބެއް އަދި ނޭގެއެވެ.\nގދ. ލޮނުދުހުއްޓާއަކީ ރިސޯޓެއްގެ ގޮތުގައި ހަދަމުން އައި ރަށެކެވެ. އެހެންނަމަވެސް މިރިސޯޓުގެ މަސައްކަތް މިވަގުތު ވަނީ ހުއްޓާލާފައެވެ. އެރަށުގައި މީހުން ދިރިނޫޅެއެވެ.


ރާއްޖޭގައި ޗާޕުގެ މަސައްކަތް، އެންމެ ޒަމާނީ ފެންވަރަށް ތަރައްޤީ ކުރެއްވި މާފަންނު ވާރޭވިލާ ޢަލީ ޙުސައިން ދެމިއޮތުމުގެ ޢާލަމަށް ދަތުރުކުރެއްވުމާ ގުޅިގެން، އެ ޢާއިލާއަށް ރައީސުލްޖުމްހޫރިއްޔާ ތަޢުޒިޔާ ވިދާޅުވެއްޖެ - The President's Office\nރާއްޖޭގައި ޗާޕުގެ މަސައްކަތް، އެންމެ ޒަމާނީ ފެންވަރަށް ތަރައްޤީ ކުރެއްވި މާފަންނު ވާރޭވިލާ ޢަލީ ޙުސައިން ދެމިއޮތުމުގެ ޢާލަމަށް ދަތުރުކުރެއްވުމާ ގުޅިގެން، އެ ޢާއިލާއަށް ރައީސުލްޖުމްހޫރިއްޔާ ތަޢުޒިޔާ ވިދާޅުވެއްޖެ\n9 ޖަނަވަރީ 2019، ރިފަރެންސް: 2019-12\nރާއްޖޭގައި ޗާޕުގެ މަސައްކަތް، އެންމެ ޒަމާނީ ފެންވަރަށް ތަރައްޤީ ކުރައްވައި މި ރޮނގުން ގިނަ ޚިދުމަތްތަކެއް ކުރެއްވި މާފަންނު ވާރޭވިލާ ޢަލީ ޙުސައިން މިއަދު ދެމިއޮތުމުގެ ޢާލަމަށް ދަތުރުކުރެއްވުމާ ގުޅިގެން، އެ ޢާއިލާއަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ތަޢުޒިޔާ ވިދާޅުވެއްޖެއެވެ. ރައީސުލްޖުމްހޫރިއްޔާ ތަޢުޒިޔާ ވިދާޅުވީ ޢަލީ ޙުސައިންގެ މޫނު ދެކެވަޑައިގަތުމަށް މިއަދު ހަވީރު އާސަހަރާއަށް ޒިޔާރަތްކުރައްވައި ޢާއިލާގެ މެންބަރުންނާ ބައްދަލުކުރައްވައެވެ. ޢަލީ ޙުސައިން އަވަހާރަވީއިރު ޢުމުރަކީ 82 އަހަރެވެ.\nއަލްމަރްޙޫމް ޢަލީ ޙުސައިން ޗާޕުގެ މަސައްކަތް ފެށްޓެވީ މީގެ 53 އަހަރު ކުރިންނެވެ. ވަރަށް އާދައިގެ ގޮތަކަށް ފެށްޓެވި މަސައްކަތް މިހާރު މިވަނީ މިޒަމާނުގެ ޓެކްނޮލޮޖީއާއެކު، ދުނިޔޭގެ ކުރިއަރާފައިވާ އެހެން ޤައުމުތަކުގައިވެސް ޗާޕުކުރުމުގެ މަސައްކަތްކުރާ ފެންވަރަށް ތަރައްޤީ ކުރައްވާފައެވެ. ޒަމާނީ ފެންވަރަށް މި މަސައްކަތް މިއަދު ގެންނަވާފައި މިވަނީ ޢަލީ ޙުސައިން އަމިއްލަފުޅަށް ކުރެއްވި ބުރަ މަސައްކަތްތަކުގެ ސަބަބުންނެވެ.\nނޮވެލްޓީ ޕްރިންޓަރސް އެންޑް ޕަބްލިޝަރޒްގެ ނަމުގައި މިހާރު ހިންގަވަމުން ގެންދަވާ ޗާޕްޚާނާއިން މުޅި ރާއްޖެއަށް ވަރަށްފުޅާ ދާއިރާއެއްގައި ޢަލީ ޙުސައިން ގެންދެވީ ޚިދުމަތް ދެއްވަމުންނެވެ. މިހާރު ތަރައްޤީވެފައިވާ ޗާޕްގެ މަސައްކަތް، ވަރަށް އާދައިގެ ސްޓެންސިލް ޗާޕުގެ މަސައްކަތުގެ ފެންވަރުގައި ޢަލީ ޙުސައިން އަމިއްލަފުޅު ގޮތުން ފުރަތަމަ ފެށްޓެވީ 25 ޑިސެންބަރު 1965 ގައި މައްޗަންގޮޅީ ވަޑިގޭގައެވެ. އޭގެކުރިންވެސް ސަރުކާރުގެ ޗާޕުޚާނާގައިވެސް ޢަލީ ޙުސައިން ވަނީ ޚިދުމަތް ކުރައްވާފައެވެ.\nދިވެހިރާއްޖޭގައި ދިވެހި ދުވަހު ނޫހެއް އޮފްސެޓުން ޗާޕުކޮށްގެން ފުރަތަމަ ނެރެން ފެށްޓެވީވެސް ނޮވެލްޓީ ޕްރެސް އިން ޢަލީ ޙުސައިންގެ ބެއްލެވުމުގެ ދަށުންނެވެ. އަދި ރާއްޖޭގައި ލެޓަރ ޕްރެސް ފުރަތަމަ ޢާންމުކުރީވެސް ނޮވެލްޓީންނެވެ.\nދިވެހިރާއްޖޭގައި ޗާޕުގެ މަސައްކަތް ތަރައްޤީ ކުރުމުގެ ދާއިރާއިން ޢަލީ ޙުސައިނަށް ވަނީ ޢާންމު ޚިދުމަތުގެ ހިތްވަރު ދިނުމުގެ އިނާމު ލިބިވަޑައިގެންފައެވެ. އެ އިނާމު ޢަލީ ޙުސައިނަށް ލިބިވަޑައިގެންފައިވަނީ ރައީސް އަލްއުސްތާޛު މައުމޫން ޢަބްދުލްޤައްޔޫމްގެ ވެރިކަމުގެ ފުރަތަމަ ދައުރުގައި ޢާންމު ޚިދުމަތުގެ އިނާމު ދެއްވަން ފެށްޓެވި ފުރަތަމަ އަހަރުކަމަށްވާ 1979 ވަނަ އަހަރުއެވެ. މި ރޮނގުން ޝަރަފުވެރިކަމުގެ އިނާމު ޢަލީ ޙުސައިނަށް ލިބިވަޑައިގަތީ 2003 ވަނަ އަހަރުއެވެ. ޢަލީ ޙުސައިނަކީ މިނިވަން 25ގެ ޢާންމު ޚިދުމަތުގެ އިނާމުވެސް ލިބިވަޑައިގެންފައިވާ ބޭފުޅެކެވެ.\nއަލްމަރްޙޫމް ޢަލީ ޙުސައިނަކީ ޗާޕުގެ މަސައްކަތުގެ އިތުރުން، ލިޔުންތެރިކަމުގެ ރޮނގުންނާއި، ތާރީޚީގޮތުންވެސް ވަރަށްގިނަ ޚިދުމަތްތަކެއް ކުރައްވަމުން ގެންދަވާފައިވާ ބޭފުޅެކެވެ. ތަފާތު އެކިއެކި ނަންނަމުގައި ތާރީޚާބެހޭ އެކި ފޮތްފޮތް ނެރުއްވައި ލިޔުންތައް ލިޔުއްވަމުން ގެންދަވާފައިވާ ބޭފުޅެކެވެ.


އަލްފާޟިލާ ފަޟީލާ އަބޫބަކުރު - ދިވެހި ދައުލަތަށް ޚިދުމަތް ކުރުމުގެ އިނާމު އެއްވަނަ ބައި - 2021 - The President's Office\nޓީޗަރ (ޕްރައިމަރީ)، ރ. އުނގޫފާރު ސްކޫލް\nއަލްފާޟިލާ ފަޟީލާ އަބޫބަކުރު\nރިހިވެލި ރ. އުނގޫފާރު\nފަޟީލާ އަބޫބަކުރު، ސަރުކާރަށް ޚިދުމަތް ކުރައްވަމުން ގެންދަވާތާ 37 އަހަރަށްވުރެ ދިގު މުއްދަތެއް ވެއްޖެއެވެ. 1984 ވަނަ އަހަރުން ފެށިގެން މިހާތަނަށްވެސް ފަޟީލާ ޚިދުމަތް ކުރައްވަމުން ގެންދެވީ، އުނގޫފާރު ސްކޫލްގައި ޕްރައިމަރީ ޓީޗަރެއްގެ ގޮތުންނެވެ.\nފަޟީލާ އަބޫބަކުރު، ތަޢުލީމީ ދާއިރާގައި މި ހޭދަކުރެއްވި ދިގު މުއްދަތުގައި، ކިޔަވައިދެއްވުމުގެ އިތުރަށް، ދަރިވަރުންގެ އެކިއެކި ހުނަރުތައް ތަރައްޤީ ކުރުމަށް ކުރިއަށްގެންދިޔަ އެކިއެކި ހަރަކާތްތަކުގައި ބައިވެރިވެވަޑައިގެންފައި ވެއެވެ. މިގޮތުން، ސްކޫލްގެ ހައުސް މާސްޓަރކަމާއި، ކްލަބުތަކުގެ އިންޗާޖްކަމުގެ އިތުރަށް، ޕޭރަންޓް ޓީޗަރ އެސޯސިއޭޝަންގައިވެސް ޚިދުމަތް ކުރައްވައިފައި ވެއެވެ. އަދި ސްކޫލުން ފާހަގަކުރާ އެކިއެކި މުނާސަބަތުތަކުގައިވެސް އިސްކޮށް ހަރަކާތްތެރިވެވަޑައިގެންފައި ވެއެވެ.\nފަޟީލާ އަބޫބަކުރު ވަނީ، ޢިލްމާއި ހުނަރު ތަރައްޤީ ކުރުމަށް ސްކޫލްގެ ފަރާތުން ހިންގައިފައިވާ ގިނަ ޕްރޮގްރާމްތަކެއްގައިވެސް ބައިވެރިވެވަޑައިގެންފައެވެ. ފަޟީލާ އަރިހުން ދަރިވަރުވި އެތައް ކުދިންނެއް މިއަދު ރާއްޖޭގެ އެކި ހިސާބުތަކުގައި، އެކި ފަންތީގައި ގިނަގުނަ ޚިދުމަތްތަކެއް ކުރައްވަމުން ގެންދަވާކަމީ، ފަޟީލާއަށް ލިބިވަޑައިގަންނަވާ އެންމެބޮޑު ހިތްހަމަޖެހިވަޑައިގަތުމެވެ. އެއްވެސް ވަރުބަލިކަމެއް، ފޫހިފުޅުވުމެއްނެތި 37 އަހަރަށްވުރެ ގިނަ ދުވަހު، ތަޢުލީމީ ދާއިރާގައި ޚިދުމަތް ކުރެއްވުންމަތީ ސާބިތުވެ ހުންނެވުނީ، މި ދާއިރާއަށް ފަޟީލާގެ ހިތްޕުޅުގައި އޮތް ޝައުޤުވެރިކަމާއި ލޯތްބެއްގެ ބޮޑުކަމުންނެވެ.


Accident eh gai Anhenegge Fai Chisve Fai Burikollaifi އެކްސިޑެންޓެއްގައި އަންހެނެއްގެ ފައި ޗިސްވުމުން ފައި ބުރިކޮށްލައިފި – Huvadhoo News Accident eh gai Anhenegge Fai Chisve Fai Burikollaifi Huvadhoo News\nއެކްސިޑެންޓެއްގައި އަންހެނެއްގެ ފައި ޗިސްވުމުން ފައި ބުރިކޮށްލައިފި\nމާލޭގައި ހިނގާދިޔަ ނުރައްކާތެރި އެކްސިޑެންޓެއްގައި އަންހެނެއްގެ ފައި ޗިސްވުމުން އެފައި ބުރިކޮށްލައިފިއެވެ.\nމީސްމީޑިޔާގައި ދައުރުވަމުންދާ ވީޑިޔޯއަކުން ފެންނަ ގޮތުގައި މިއަންހެންމީހާ ހިނގާފައި އައީ ނިކަގަސް މަގުން ބާޖަމާލުއްދީން ކައިރިންނެވެ. އެއަންހެންމީހާ މަގު ހުރަސް ކުރަން އުޅުމުގެ ތެރޭގައި ކޮންޓްރޯލް ނުވެ އައި ކުޑަ ޕިކަޕެއް އެމީހާގެ ގައިގައި ޖެހުނެވެ. ކަންމައްޗަކަށް ވާ ގޮތަށް ހުރި ފާރުގައި ޕިކަޕް ގޮސް ޖެހުނުއިރު އަންހެން މީހާ މަގު ހުރަސްކުރަމުން ގޮސް އެ ފާރާ އަރާ ހަމަވަނީއެވެ. އެހެންކަމުން ފާރާއި ޕިކަޕާއި ދޭތެރޭ އަންހެންމީހާ ތާށިވުމުން ޑްރައިވަރު ނުކުމެގެން ގޮސް އެއަންހެންމީހާއަށް އެހީތެރިވެދެއެވެ.\nއަންހެން މީހާގެ ވައަތު ފައި ފާރާއި ޕިކަޕާ ދޭތެރޭ ތާށިވެ ވަނީ ޗިސްވެފައެވެ. އެހެންކަމުން އެފައި ޖެހުނީ ބުރިކޮށްލާށެވެ.\nފުލުހުން ވިދާޅުވީ އެކްސިޑެންޓްވި އަންހެންމީހާއަކީ 47 އަހަރުގެ ދިވެހި އަންހެނެއް ކަމަށާއި އޭނާއަށް އޭޑީކޭގައި ފަރުވާ ދެމުން ގެންދާ ކަމަށެވެ. އަދި އެޕިކަޕް ދުއްވަން އިން 59 އަހަރުގެ މީހާގެ އަތުގައި ލައިސަންސް އޮތް ކަމަށް ފުލުހުން ވިދާޅުވިއެވެ.\nމަންޒަރުދުށް މީހުން ބުނާގޮތުގައި މިއެކްސިޑެންޓް ހިނގާދިޔައީ ޕިކަޕްގެ ބުރޭކް ފެއިލް ވުމާއި ގުޅިގެންނެވެ.


Anmatee edhenee2dharin jaaminukoh bandhun dhookurumah\nއަހުމަދު މޫސާ މުހައްމަދު\nކްރިމިނަލް ކޯޓުގައި ކުރިން އޮތް އަޑުއެހުމަކަށް އަންމަޓީ ކޯޓަށް ހާޒިރުވަނީ -- ފޮޓޯ: އަވަސް\nދެ ދަރިން ޖާމިނުކުރުމަށްފަހު ކަފާލާތުގެ ދަށުން ދޫކޮށްދިނުމަށް ސީލައިފްގެ މެނޭޖިން ޑިރެކްޓަރު އަހްމަދު މޫސާ (އަންމަޓީ) އަނެއްކާވެސް ކޯޓުގައި އެދިއްޖެ އެވެ.\nކަފާލާތުގެ ދަށުން ދޫކޮށްދިނުމަށް އަންމަޓީ ދެވަނަ ފަހަރަށް ކޯޓަށް ހުށަހެޅީ އޭނާގެ ބަންދުގެ މުއްދަތު މުރާޖައާ ކުރުމަށް މިއަދު ކޯޓަށް ހާޒިރުކުރުމުންނެވެ.\nކޯޓުގައި އަންމަޓީ ބުނީ އޭނާ އަކީ ފިލައިގެން އުޅޭ މީހެއް ނޫން ކަމަށެވެ. އެހެންކަމުން ކޯޓަށް ނުވަތަ ދައުލަތުގެ އިދާރާއަކަށް ކޮންމެ ދުވަހަކު ހާޒިރުވުމަށް ޝަރުތުކޮށްފައި ނަމަވެސް އޭނާ ބަންދުން ދޫކޮށްދިނުމަށެވެ. އޭނާގެ ދެ ދަރިން ޖާމިނުކޮށްފައި އެކަން ކޮށްދިނުމަށްވެސް އެދިފައިވެ އެވެ.\nނަމަވެސް މައްސަލަ ބައްލަވާ ގާޒީ އަހްމަދު ސައީދު ވިދާޅުވީ އަންމަޓީގެ މައްޗަށް ކުރެވެނީ ހިޔާނާތުގެ ބޮޑެތި ތުހުމަތުތަކެއް ކަމަށްވާތީ އަންމަޓީ ދޫކޮށްލުމުން މުޖުތަމައުގެ މަސްލަހަތު ގެއްލުމާއި އެކު ކުށް ކުރުމަށް ބަޔަކަށް ހިތްވަރު ލިބިގެން ހިނގައިދާނެ ކަމަށެވެ. އެއަށްފަހު ގާޒީ ނިންމެވީ އަންމަޓީ ޖަލު ބަންދުގައި ބެހެއްޓުމަށެވެ. އެކަމަކު ކޮންމެ 30 ދުވަހަކު ބަންދުގެ މުއްދަތު މުރާޖައާ ކުރަންޖެހޭތީވެ ހާލަތަށް ބެލުމަށްފަހު އަންމަޓީގެ ހުށަހެޅުމާ މެދު ގޮތެއް ނިންމަން ޖެހޭ ނަމަ އެކަމަށް ރިއާޔަތް ކުރައްވާނެ ކަމުގައިވެސް ގާޒީ ވަނީ ވިދާޅުވެފަ އެވެ.\nއަންމަޓީގެ ބަންދުގެ މުއްދަތު މުރާޖައާ ކުުރުމަށް މިދިޔަ މަހުގެ 11 ވަނަ ދުވަހު އޮތް އަޑުއެހުމުގައި ވެސް އަންމަޓީގެ ދިފާއީ ވަކީލް އަދި ކުރީގެ ޕްރޮސެކިއުޓާ ޖެނަރަލް މުހުތާޒު މުހުސިން ވަނީ މީހަކު ޖާމިނުކޮށްފައި ނަމަވެސް ނުވަތަ ދައުލަތުގެ އިދާރާ އަކަށް ކޮންމެ ދުވަހަކު ހާޒިރުވާން މަޖުބޫރު ކޮށްފައި ނަމަވެސް އަންމަޓީ ބަންދުން ދޫކޮށްލުމަށް އެދިވަޑައިގެންފަ އެވެ. ނަމަވެސް އެ ފަހަރުވެސް ކޯޓުން ވަނީ އޭނާ ބަންދުން ދޫނުކުރަން ނިންމާފަ އެވެ.\nއަންމަޓީ ބަންދުން ދޫކޮށްލުމަށް ދައުލަތުގެ ފަރާތުން ގެންދަނީ ތަކުރާރުކޮށް އިއުތިރާޒް ކުރަމުންނެވެ. ދައުލަތުން ފާހަގަކުރާ ގޮތުގައި ދެ އަހަރު ވަންދެން އަންމަޓީ އުޅުނީ ތަހުގީގަށް ފިލައިގެން ކަމަށާއި އޭނާ ގައުމަށް އެނބުރި އައީ ސްރީލަންކާއިން ޑީޕޯޓް ކޮށްލުމުން ކަމަށެވެ. އެހެންކަމުން އޭނާ ކޯޓަށް ހާޒިރުނުވެދާނެތީ އާއި ޝަރީއަތަށް ފިލައިފާނެ ކަމުގެ އިހުތިމާލް ވަރަށް ބޮޑު ކަމަށް ދައުލަތުން ދެެކެ އެވެ.\nއަންމަޓީގެ މައްޗަށް ދައުލަތުން އުފުލާފައިވާ 42 ދައުވާގެ ތެރެއިން އަދިވެސް ބައެއް ދައުވާތައް އޭނާ އަށް އިއްވާފައެއް ނުވެ އެވެ. މިހާތަނަށް އިއްވި ދައުވާ ތަކަށް އަންމަޓީ ވަނީ އިންކާރުކޮށްފަ އެވެ.\nއެޗްޑީސީ އާއި ސީލައިފް ގްލޯބަލް އިންކް ޕްރައިވެޓް ލިމިޓެޑާ ދެމެދު މާޗް 13، 2014 ގައި ސޮއިކޮށްފައިވާ އެއްބަސްވުމުގެ ދަށުން ހުޅުމާލޭގައި 3000 ހައުސިން ޔުނިޓް އެޅުމަށް ސީލައިފްއާ ހަވާލުކޮށްފައިވެ އެވެ. އެކަމަކު އެއްބަސްވުމުގައިވާ މުއްދަތުގައި ހައުސިން ޔުނިޓްތައް އެޅުމުގެ އަމަލީ މަސައްކަތް ފުރިހަމަ ނުކޮށް، މަކަރާއި ހީލަތުން އެކި މީހުން އަތުން ބޮޑެތި އަދަދުތަކުން ފައިސާ ނަގައި، އެ ފައިސާއަށް ހިޔާނާތްތެރިވެފައިވާ ކަމަށް ދައުލަތުގެ ދައުވާތަކުގައި ތުހުމަތުކޮށްފައިވެ އެވެ.\nދައުލަތުން އަންމަޓީގެ މައްޗަށް އުފުލާފައިވާ 42 ދައުވާ ސާބިތުވެއްޖެނަމަ 65 އަހަރުގެ ޖަލު ހުކުމެއް އޭނާގެ މައްޗަށް އިއްވާނެ އެވެ.\nކްރިމިނަލް ކޯޓް އެޗްޑީސީ ސީ ލައިފް ކޮމްޕްލެކްސް + އަހުމަދު މޫސާ މުހައްމަދު\nއަންމަޓީގެ ޝަރީއަތެއް މާދަމާ


Ji Yeaon-soo aai Eli ge kaiveni roolhijje!\nޖީ ޔެއޮން-ސޫ އާއި އެލީ ކިމް\nޖީ ޔެއޯން-ސޫ އާއި އެލީގެ ކައިވެނި ރޫޅިއްޖެ!\n12 އޯގަސްޓް 2021 - 15:53:32\nޓީވީ ސީރީސް ތަކުންނާއި މޮޑެލް ކުރުމުގެ ދާއިރާއިން ދެކުނު ކޮރެއާގައި ބޮޑު މަޝްހޫރުކަމެއް ހޯދާފައިވާ ތަރި ޖީ ޔެއޯން-ސޫ އޭނާގެ ކައިވެނި ރޫޅިފައިވާކަން ހާމަކޮއްފިއެވެ.\nޖީ ޔެއޯން-ސޫ އާއި އެލީ ކިމް ގެ ކައިވެނި ކޮއްފައިވަނީ 2014 ވަނަ އަހަރުއެވެ. މި ކައިވެންޏަށް ދަރިޔަކުވެސް ވަނީ ލިބިފައެވެ. މިދެ ތަރިންގެ ކައިވެނި ރޫޅާލައިފައިވަނީ ދެ މީހުންގެ ވެސް އެދުމުގެ މަތިން އެއްވެސް މީހަކަށް ގާނޫނީ މައްސަލަޔަކާ ކުރިމަތިލާން ނުޖެހޭގޮތަށް ކަމަށް ޖީ ޔެއޯން-ސޫ ވަނީ ހާމަކޮށްފައެވެ. އަދި މި ދެ މީހުންގެ ކައިވެނި ރޫޅުމަށްފަހު ދަރިފުޅު ހުންނާނީ ޖީ ޔެއޯން-ސޫ ކައިރީގަ ކަމަށްވެސް އޭނާ ވަނީ ހާމަކޮށްފައެވެ.\nޖީ ޔެއޯން-ސޫ އާއި އެލީ ކިމް ދަރިފުޅާއިއެކު\nމި ދެތަރިންގެ ކައިވެނި ނިމުމަކަށް ގެންނަން ފުރަތަމަ ނިންމާފައިވަނީ 2020 ވަނަ އަހަރު ނޮވެމްބަރު މަހުގެ ތެރޭގައެވެ. މި ވާހަކަތައް ހިއްސާކުރަމުން ޖީ ޔެއޯން-ސޫ ބުނެފައިވަނީ އެލީ އާއި ވަކިވާން ޖެހޭތީ އެތައްފަހަރަކު އޭނާ އަމިއްލަޔަށް މަރުވާންވެސް ހިތަށް އެރިކަމަށެވެ.\nޖީ ޔެއޯން-ސޫ ގެ އިތުރުން އެލިސަން ކިޔޮންގ ޖައޭ ކިމް އަކީވެސް އެކްޓިންގެ އިތުރުން ލަވަކިޔުމުގެ ދާއިރާއިންވެސް ބޮޑު މަޝްހޫރުކަމެއް ލިބިފައިވާ ފަންނާނެކެވެ. އެލިސަން ބެލުންތެރިންގެ މެދުގައި މަޝްހޫރުވެގެން ގޮސްފައިވަނީ އެލީ ކިމް ގެ ނަމުންނެވެ.\nމި ދެ ތަރިންގެ ކައިވެނި ރޫޅުނުކަން ހާމަކުރަމުން ޖީ ޔެއޯން-ސޫ ބުނެފައިވަނީ ކައިވެނި ރޫޅާލަން ނިންމީ އުފަލުގައި އުޅެން ބޭނުންވާތީ ކަމަށެވެ. މި ދެ ތަރިން އެކުގައި އުޅެނީ އުފަލުގައި ނޫން ކަމަށާއި ހަމައެކަނި އުފަލުގައި އުޅޭކަމަށް ދައްކަނީ ކަމަށްވެސް ޖީ ޔެއޯން-ސޫ ވަނީ ބުނެފައެވެ.


India Ge Kunfuni Thakah Raajjey Gai Huri Furusathu Thakah Modi Maruhabaa Vidhaalhu Vejje - Vaguthu\nރައީސް ސޯލިހާއި ބޮޑުވަޒީރު މޯދީއާ ދެމެދު ބޭއްވެވި މަޝްވަރާ ބައްދަލުވުމުގެ ތެރެއިން - ފޮޓޯ؛ ރައީސް އޮފީސް\nއިންޑިޔާގެ ކުންފުނިތަކަށް، ރާއްޖޭގެ އެކި ދާއިރާތަކުގައި އިންވެސްޓު ކުރުމަށް ހުޅުވިގެންދާ ފުރުޞަތުތަކަށް އިންޑިޔާގެ ބޮޑުވަޒީރު ނަރެންދުރަ މޯދީ މަރުޙަބާ ވިދާޅުވެއްޖެއެވެ.\nމިއަދު ރާއްޖެ ވަޑައިގެންނެވި މޯދީ، މިހެން ވިދާޅުވީ، ރާއްޖެ އާއި އިންޑިޔާގެ ސަރުކާރު ގުޅިގެން ނެރެފައިވާ ގުޅިފައިވާ ބަޔާނުގައެވެ. މި ބަޔާން ނެރެފައިވަނީ ރައީސުލްޖުމްހޫރިއްޔާ އިބްރާހީމް މުޙައްމަދު ސޯލިހާއި އިންޑިޔާގެ ބޮޑުވަޒީރު ބައްދަލުކުރެއްވުމަށް ފަހުއެވެ.\n"ބޮޑުވަޒީރު މޯދީ ދަނީ އިންޑިޔާގެ އެކި ކުންފުނިތަކަށް، ރާއްޖޭގެ އެކި ދާއިރާތަކުގައި އިންވެސްޓް ކުރުމަށް ހުޅުވިގެންދާ ފުރުޞަތުތަކަށް މަރުޙަބާ ދަންނަވާފައި. އަދި، ދެ ޤައުމުގެ ރައްޔިތުންނަށް އެއް ޤައުމުން އަނެއް ޤައުމަށް ފަސޭހަކަމާއެކު ދަތުރު ކުރެއްވޭކަން ފާހަގަކުރެއްވާ ވިސާގެ ކަންކަން އަދިވެސް ފަސޭހަ ކުރުމަށް ދެ ލީޑަރުން މަޝްވަރާ ކުރެއްވި." ގުޅިފައިވާ ބަޔާނުގައިވެއެވެ.\nމި ބަޔާނުގައި އިތުރަށް ބަޔާން ކުރައްވާފައިވާ ގޮތުން، ދެ ޤައުމު ގުޅިގެން ނިރުބަވެރިކަމާ ދެކޮޅަށް މަސައްކަތް ކުރައްވަން ޖެހިވަޑައިގަންނަވާކަމަށް ދެ ލީޑަރުން ވިދާޅުވެފައިވާކަމަށްވެސްވެއެވެ. އަދި، އިންޑިޔާގެ ކަނޑުގެ ސަލާމަތާއި ހަމަޖެހުމާ ބެހޭގޮތުންވެސް މަޝްވަރާ ކުރައްވާފައިވެއެވެ.\nހަމައެހެންމެ، ދެ ބޭފުޅުންގެ މަޝްވަރާ ބައްދަލުވުމުގައި ރާއްޖޭގެ އިޤުތިޞާދީ ޙާލަތު އޮތް ގޮތް، ރައީސް ސޯލިހު ބޮޑުވަޒީރު މޯދީ އަންގަވައިދެއްވާފައިވާކަމަށް ބަޔާނުގައި ވިދާޅުވިއެވެ. މީގެއިތުރުން، އައު ސަރުކާރުގެ ވައުދުތައް ފުއްދުމުގައި އިންޑިޔާ އަށް އެހީތެރިކަން ފޯރުކޮށްދެވިދާނެ ގޮތަކާ ބެހޭގޮތުން މަޝްވަރާކުރައްވާފައިވެސްވެއެވެ.\n"ދެ ލީޑަރުން ވަނީ ރާއްޖޭގެ ތަރައްޤީގައި އިންޑިޔާ އަށް އެހީތެރިވެވިދާނެ ގޮތްތައް ވަކީން ޚާއްޞަކޮށް އައު ސަރުކާރުގެ ވައުދުތައް ފުއްދުމުގައި އެހީތެރިވެވިދާނެ ގޮތްތައް މަޝްވަރާ ކުރައްވާފައި. ރައީސް ސޯލިހު ފާހަގަ ކުރައްވާފައިވޭ ރާއްޖޭގައި ގެދޮރާއި އުމްރާނީ ތަރައްޤީ އަދި ބައެއް ރަށްތަކަށް ފެނާއި ނަރުދަމާ ބޭނުންވާ މިންވަރު." ގުޅިފައިވާ ބަޔާނުގައި ވިދާޅުވެފައިވެއެވެ.\nއިންޑިޔާ އަށް ފުރަމާނަ ދަތުރުފުޅެއް ކުރެއްވުމަށް ބޮޑުވަޒީރު މޯދީ ރައީސް ސޯލިހަށް ދައުވަތު ދެއްވާފައިވާއިރު ރައީސް ސޯލިހުވަނީ އެދައުވަތު ގަބޫލުފުޅު ކުރައްވާފައެވެ. މީގެއިތުރުން، ރާއްޖޭގެ ފޮރިން މިނިސްޓްރީގެ ޓީމެއް، ދެ ޤައުމުގެ މެދުގައި މަޝްވަރާތައް ކުރިއަށް ގެންދެވުމަށް މި މަހުގެ 26 ވަނަ ދުވަހު އިންޑިޔާ އަށް ވަޑައިގަތުމަށްވެސް ވަނީ ނިންމަވާފައެވެ.\nކެމްޕޭން ހުއްޓާލާފައި މޯދީ އަޅުކަން ކުރުމަށް ޗުއްޓީއެއް ނަގައިފި\nނޮވެމްބަރު 17, 2018 20:28\nއެއް ގައުމަކަށް ހެދީމަ ވިސާގެ ކަންތައްތައް ފަސޭހަވާނެ. މަށަށް ފެންނަނީ ގޮތްދޫކޮށްފަ އިންޑިއާ ރާއްޖޭގެ ދިދައިގެ ދަށަށް އައުން.\nނޮވެމްބަރު 17, 2018 20:58\nއެއީ ކޮންއެގުރިމެންޓެއްގަ ސައިން އެކުރަނީ ނިކަން ހާމަ ކޮށްލަދީބަ ރައްޔިތު މީހާއަށް. މިހާރު މިއިގުނީ ކޮންމެވެސް އެތިގަޑެއް ދޭތީކަން މީނަ މިވަރަކުން މިތަނަށް މިއައީ. ކޮބާތަ އަހަރެމެންގެ ނަވާޒް ނިކަން މިކަމުގެ ހަގީގަތް ސާފުކޮށްލަދީބަލަ\nނޮވެމްބަރު 17, 2018 21:14\nއިންޑިޔާ އަށް އެއަރޕޯޓް ނުދޭތި، އަހަރެމެން ގަބޫލެއް ނޫން.\nނޮވެމްބަރު 17, 2018 22:03\nކީއްވެތޯ ވަކި ކޮޅަކަށް ބުރަވީ، ދިވެހި ކުންފުންޏަކަށްހިނެދު ކަރައިގައި ހުރި ފުރުސަތު ތަކާ މެދު އެންމެ ކުޑަމިނުން މަޝްވަރާ ވެސް ކޮއްނުލެއްވީ؟\nނޮވެމްބަރު 17, 2018 22:17\n"..އިންޑިޔާގެ ކަނޑުގެ ސަލާމަތާއި ހަމަޖެހުމާ ބެހޭގޮތުންވެސް މަޝްވަރާ ކުރައްވާފައިވެއެވެ..."\nމޯދީ މިބުނާ އެއްޗަކީ، އިންޑިޔާ ކަނޑުގެ ސަލާމަތަށޭ ކިޔާފަ ދިވެހިރާއްޖޭގައި އެމީހުންގެ ބޭސް އެއް ހަދާދޭށޭ!\nއިންޑިޔާ ކަނޑުގެ ރާއްޖޭގެ ސިޔާދަތުގެ ދަށުގައވާ ފާޅީގެ ސަލާމަތްތެރިކަން ބަލަހައްޓަންވާނީ ރާއްޖޭގެ ސިފައިން. އެޤާބިލްކަން ދިވެހި ސިފައިންގެ އެބަހުރި، ނެތީ ވަސީލަތް.\nއެހެންވީމާ އިންޑިޔާއިން ނިޔަތް ރަނގަޅު ކަމަށްވަންޏާ ރާއްޖެޔަށް އިތުރު ސިފައިން ފޮނުވުމުގެ ބަދަލުގައި ރާއްޖެއަށް ފޯރުކޮށްދޭނީ އެކަމަށް ބޭނުންވާ ވަސީލަތްތަށް..\nމިހާރުވެސް ނުރަސްމީކޮށް ދަނީ އައްޑޫގައި އަދި ގަމުގައި 50 ވުރެ ގިނަ އިނޑިޔާ ސިފައިން ހަރަކާތްތެރިވަމުން.\nމިކަހަލަ ގޯސްތަށް ހަދަން ސަރުކާރަށްވެސް ފުރުސަތު ސިފައިން ދީގެން ނުވާނެ. ސިފައިން ވާންޖެހޭނީ ޑިސިޝަން ނަގަނ ކެރޭ ބަޔަށް.\nނޮވެމްބަރު 17, 2018 22:21\nއިންޑިޔާގެ ކަސް ތަރައްގީ!! ފިނިޝިންގް ހަމަ ސުމެއް!! މިރާއްޖެ ބޭނުންވަނީ ޒަމާނީ އަދި ކޮލެޓީ އާދެ އައިއޯއެސް ސްޓޭންޑެޑްގެ ތަރައްގީ!! ތީ މިގައުމު އަޅުވެތި ނުކުރެވިގެން އުޅޭ ބައެއް!! ވަރަށް ސަލާމް!!\nނޮވެމްބަރު 17, 2018 22:33\nއިންޑިޔާއަކަށް މިގައުމަށް އެހީއެއް ނުވެވޭނެ . އިންޑިޔާއަށް ވުރެ ދިވެހިރާއްޖެ މުއްސަނަދި . ބޮލަކަށްޖެހޭ ނިސްބަތްވެސް މިހާރު މަތި\nނޮވެމްބަރު 17, 2018 22:42\nކޮންމެހެންވެސް އިންޑިޔާގެ ކުންފުނިތަކާ މަރާއްޖޭގެ ތަރައްގީގެ މަސްރޫތައް ހަވާލުކުރައްވާތި އައިރުން މާލޭގެ ކުނިކޮށްޓައްވީގޮތްވާނީ އަދި ފުލެޓް އަޅަންވެސް ހަވާލުކުރާތި އެއަިރުން ޓާޓާ ފުލެޓްތަކަށްވީގޮތްވާނޭ އެއިރުން ހުންނާނީ ގައުމު ތަރައްގީވެފައި މިހިރަ ގަމާރު އިބޫ\nނޮވެމްބަރު 17, 2018 22:45\nއިބޫގެ ގަމާރުކަން މިހާރުވިސްނެއްޖެ! ދެންސަލާމް\nނޮވެމްބަރު 18, 2018 00:55\nސީސެލްސް ގަ ބޭސް އެއް ހަދަން އުޅެ އެކަމެއްވެސް ނުވި . މިހާރު ބޯގޯސް މެދުވެރިކޮށް ދިވެިރާއްޖޭގަ ބޭހެއްހެދޭތޯ މިއުލެނީ ކުރިން ބޯގޯސް ވަނީ ހެލިޕޭޑެއް އިންޑިޔާއަށް ދީފަ މިހާރުޢޭތި ބަދަލުކުރެވޭތޯ މިއުޅެނީ . ރާއްޖެ މިއީ އިންޑިޔާ ކަނޑުގެ އެންމެ މުހިންމު ލޮކޭސަން . ވީމާ މިތާގަ އިންޑިޔާގެ ބަނދަރެއްހެދުމަށް އެއްވެސް ބޮޑުބާރަކުންތަނެއްނުދޭނެ.\nނޮވެމްބަރު 18, 2018 01:17\nއެއަރޕޯރޓް ފެނިފަ ނިކަން، ކުޅު ދިޔައިވި ދޯ ގެރިބޭ؟


MDP ah libunu majority beynukuraany zinmaadhaaru kamaaeku: Nasheed - vNews.mv\nއެމްޑީޕީއަށް ލިބުނު މެޖޯރިޓީ ބޭނުންކުރާނީ ޒިންމާދާރުކަމާއެކު: ނަޝީދު\nމުޙައްމަދު އުސާމް 08 April 2019, 16:13\nނިމިދިޔަ ރައްޔިތުންގެ މަޖިލީހުގެ އިންތިހާބުގައި ދިވެހި ރައްޔިތުން ވެރިކަންކުރާ މައި ޕާޓީ، އެމްޑީޕީއަށް ދިން ބޮޑު އަޣުލަބިއްޔަތު ބޭނުން ކުރާނީ ޒިންމާދާރުކަމާ އެކުގައި ކަމަށް އެ ޕާޓީގެ ރައީސް އަދި ރާއްޖޭގެ ކުރީގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nއަންނަ މަޖިލީހުގެ މައްޗަންގޮޅި މެދު ދާއިރާގެ މެންބަރުކަމަށް އިންތިހާބުވެވަޑައިގަތް ނަޝީދު މިހެން ވިދާޅުވީ ދައުލަތުގެ މީޑިއާ ޕީއެސްއެމަށް ދެއްވި ހާއްސަ ބަސްދީގަތުމެއްގަ އެވެ.\nނަޝީދު ވިދާޅުވީ އަންނަ މަޖިލީހުގައި އެމްޑީޕީއަށް ލިބިފައިވަނީ ވަރަށް ބޮޑު އަޣުލަބިއްޔަތެއް ކަމަށާއި އެ އަޣުލަބިއްޔަތު ލިބުނީ ދިވެހި ރައްޔިތުން އެގޮތަށް ބޭނުންވާތީ ކަމަށެވެ. އެހެން ނަމަވެސް ލިބުނު އަޣުލަބިއްޔަތުގެ ނާޖާއިޒު ފައިދާ އެ ޕާޓީން ނުނަގާނެ ކަމަށް ނަޝީދު ވިދާޅުވި އެވެ.\n"އަޅުގަނޑުމެންގެ މަސްއޫލިއްޔަތެއް އެއީ މި އަޣުލަބިއްޔަތު އަޅުގަނޑުމެންނަށް ލިބުނެއް ކަމަކު ނާޖާއިޒު ގޮތުގަ އެ އަޣުލަބިއްޔަތު ބޭނުން ނުކުރުން. އިރާދަކުރެއްވިއްޔާ އަޅުގަނޑުމެންނެއް އެކަމެއް ނުކުރާނަން." ނަޝީދު ވިދާޅުވި އެވެ.\nނަޝީދު އިތުރަށް ވިދާޅުވީ ބޭނުންހާ ވަގުތެއްގައި ގާނޫނު އަސާސީއަށާއި ގާނޫނުތައް އިސްލާހު ގެނައުން ފަދަ އަމަލުތައް އެމްޑީޕީގެ ފަރާތުން ނުފެންނާނެ ކަމަށެވެ. އަދި ގާނޫނު އަސާސީއަށް އިސްލާހެއް ގެނައުމުގެ ކުރިން މުޅި ރާއްޖޭގައި އެ ކަމެއްގެ ބަހުސެއް ކުރެވެން ޖެހޭނެ ކަމަށް ވިދާޅުވިއެވެ.\n"ގާނޫނު އަސާސީއަށް އިސްލާހެއް ގެނައުމުގެ ކުރިން ބަހުސް ކުރެވެން ޖެހޭނެ މުޅި ރާއްޖޭގައި. ގާނޫނު އަސާސީއަށް އިސްލާހެއް ގެނައުމުގެ ކުރިން ކުރަންޖެހޭނެ އެކިއެކި މަރުހަލާގެ ތެރޭގައި ކުރާ ބަހުސް." ނަޝީދު ވިދާޅުވި އެވެ.\nނަޝީދު އިތުރަށް ވިދާޅުވީ އެމްޑީޕީ ފިޔަވައި އެހެން ޕާޓީތަކަށް މަޖިލީހުގެ މަދު ގޮނޑިތަކެއް ލިބުނު ނަމަވެސް ސަރުކާރު ޖަވާބުދާރީ ކުރުމުގެ ފުރުސަތު އެ ފަރާތްތަކަށް ލިބިގެން ދާނެ ކަމަށެވެ. އިދިކޮޅުގައި އެންމެ މެންބަރަކު ހުންނެވި ނަމަވެސް ވަޒީރުންނާއި މުއައްސަސާތަކުގެ ވެރިން ޖަވާބުދާރީ ކުރުމުގެ ފުރުސަތު ގާނޫނީ ގޮތުން ލިބިގެންދާކަން ނަޝީދު ފާހަގަ ކުރެއްވިއެވެ.\n"އަބަދުވެސް އިދިކޮޅު ފަރާތް އޮންނަން ޖެހޭނެ. ސަރުކާރު ޖަވާބުދާރީ ކުރުވަން ޖެހޭނެ. ވަޒީރުންނާ ސުވާލުކުރަން ޖެހޭނެ. މަޖިލީހުގަ އެއް އަތް ޖަހައިގެން އަޑެއް ނުގޮވާނެ. ދެ ފަރާތުން ކޮންމެ ކަމަކަށްވެސް ވާހަކަ ދައްކަން ޖެހޭނެ." ނަޝީދު ވިދާޅުވި އެވެ.


Greater Male' Industrial Zone ge Management Audit eh hadhanee\nޖީއެމްއައިޒެޑްއެލް އިން ބަލަހައްޓާ ތިލަފުށި.-- ފޮޓޯ: ޖީއެމްއައިޒެޑްއެލް\n17 އޭޕްރީލް 20190ކޮމެންޓް\nގްރޭޓާ މާލެ އިންޑަސްޓްރިއަލް ޒޯންގެ މެނޭޖްމަންޓް އޮޑިޓެއް ހަދަނީ\nގްރޭޓާ މާލެ އިންޑަސްޓްރިއަލް ޒޯން ލިމިޓެޑް (ޖީއެމްއައިޒެޑްއެލް)ގެ މެނޭޖްމަންޓް އޮޑިޓެއް ހެދުމަށް ބަޔަކާ ހަވާލުކޮށް، އެ ކަމުގެ އެއްބަސްވުމުގައި ސޮއި ކޮށްފި އެވެ.\nޖީއެމްއައިޒެޑްއެލް އެމްޑީ އިބްރަހީމް ރަޝީދު (މާމިގިލި އިބޫ) "ސީއެންއެމް" އަށް ވިދާޅުވީ އެ ކުންފުނީގެ އޮޑިޓް ހެދުމަށް ހަވާލު ކުރީ އެފްޖޭއެސް ކޮންސަލްޓިން އަށް ކަމަށެވެ. އަދި އެ އެއްބަސްވުމުގައި މިދިޔަ އާދިއްތަ ދުވަހު ސޮއި ކޮށްފައިވާ ކަމަށް އިބޫ ވިދާޅުވި އެވެ.\nއެ ކުންފުނީގެ އޮޑިޓެއް ހަދަން ބަޔަކާ ހަވާލު ކުރި އިރު، ކުންފުނި ހިންގުމާ އާ އެމްޑީ ހަވާލުވިތާ ކުޑަ ދުވަސްކޮޅެއްގެ ތެރޭގައި މިހާރު ވެސް ވަނީ ވަރަށް ބޮޑެތި އިސްލާހީ ބަދަލުތައް ގެނެސްފަ އެވެ. އެގޮތުން ކުރިން ދެމުން ދިޔަ އެއްވެސް ހިދުމަތެއް ހުއްޓާނުލައި، ހިންގުމަށް ގެނައި އިސްލާހީ ބަދަލުތަކާ އެކު މަހެއްގެ މައްޗަށް މިލިޔަނަކަށް ވުރެ ގިނަ ރުފިޔާ މިހާރު ވެސް ސަލާމަތް ކުރެވޭ ކަމަށް އިބޫ ވިދާޅުވި އެވެ.\nއެފްޖޭއެސް ކޮންސަލްޓިންގެ ސީއީއޯ ހާމިދު ސޯދިގު "ސީއެންއެމް" އަށް ވިދާޅުވީ، ޖީއެމްއައިޒެޑްއެލް އާ އެކު ވެފައިވާ އެއްބަސްވުމުގެ ދަށުން އެ ކުންފުނީގެ މެނޭޖްމަންޓް އޮޑިޓެއް ހަދާނެ ކަމަށެވެ. މެނޭޖްމަންޓް އޮޑިޓަކީ ކުންފުނީގެ ހިންގުން ރަނގަޅު ކުރުމަށް ކުރެވޭނެ ކަންކަން ދެނެގަތުމަށް ހަދާ އޮޑިޓެކެވެ.\nހާމިދު ވިދާޅުވީ އެ އޮޑިޓުގައި ޖީއެމްއައިޒެޑްއެލް ޑިޕާޓްމަންޓްތައް ހިނގާ ގޮތާއި، ކުންފުނީގެ އޮނިގަނޑު އެކުލަވާލެވިފައިވާ ގޮތުގެ އިތުރުން މުވައްޒަފުންނަށް މަސައްކަތް ހަވާލުކުރެވިފައިވަނީ އެންމެ އެކަށީގެންވާ ގޮތަށްތޯ ބަލާނެ ކަމަށެވެ.\nދެ މަސް ދުވަސް ތެރޭގައި ނިންމަން އެއްބަސްވެފައިވާ އެ އޮޑިޓުގައި ފުރަތަމަ ކުރިއަށް ގެންދާނީ ޖީއެމްއައިޒެޑްއެލްގެ މަސައްކަތްތައް ހަރުދަނާ ކުރަން މިހާރުން މިހާރަށް އެއްމެ މުހިންމު ބައިތައް ކަމަށް ހާމިދު ވިދާޅުވި އެވެ.\nޖީއެމްއައިޒެޑްއެލް އަކީ ގުޅިފަޅު އިންވެސްޓްމަންޓް ލިމިޓެޑް (ޖީއައިއެލް) އާއި ތިލަފުށި ކޯޕަރޭޝަން ލިމިޓެޑް (ޓީސީއެލް) އެއްކޮށްލުމަށްފަހު އުފައްދާފައިވާ ކުންފުންޏެކެވެ. އެ ކުންފުނީގެ ފައިސާ އިތުރުކޮށް ހިންގުން ހަރުދަނާ ކުރުމަށް ވަރަށް ގިނަ ކަންތައްތަކެއް މިހާރު ވެސް ވަނީ ކޮށްފަ އެވެ.\nކުންފުނި ގްރޭޓާރ މަލޭ އިންޑަސްޓްރިއަލް